
Pentru a preveni tendința unor cititori care încearcă să 
localizeze actiunea și să ghicească personajele, autorul 
precizează că acest roman este o fantezie a sa, neavând nicio 
legătură cu fapte, locuri sau persoane reale, eventualele 
asemănări fizice, similitudini de situaţii sau potriviri de nume, 
fiind în întregime datorate hazardului. 

ACORD 


Plicticoasă mai poate fi viața unui agent secret!... 
Atâtea fire invizibile de descurcat și de încurcat... 
Barem de ţi-ai găsi câteva clipe de uitare alături de o 
femeie. Dar un agent secret n-are voie să iubească! 

(Din cugetările Bătrânului Detectiv) 


ÎI parașutară la miezul nopţii, sub cerul negru, deasupra 
pământului întunecat. Sinistră clipă! 

Ținându-și respiraţia, ridică ochii și crezu că vede o scurtă 
pâlpâire de lumină la bordul avionului în viraj; era poate ultimul 
salut, un semn de omagiu aproape funebru, pe care i-l adresa 
pilotul cu prilejul despărțirii definitive. 

Atinse solul lunecând pieziș prin văzduhul tăios și parașuta se 
prăbuși alături cu foșnet surd, dezumflată și moartă. Rămase 
lungi minute adunat lângă pământ, în timp ce un lung vuiet 
interior tălăzuia în el ca un ocean revărsat... O agitaţie se stârni 
undeva pe-aproape și prin reflex se aplecă și mai mult, ca 
pentru a se feri de lovitură. 

Se afla la marginea pădurii și înţelese că și acolo se desfășura 
o urmărire, umbrele galopară pe lizieră, apoi ţipătul, lung, 
disperat. 

Deșiraţi în salturi prelungi lupii încolţiseră ciuta. 

Strigătul de jale se transformă în hohot întrerupt. 

Se ridică și fugi până ce văzu cele două fiare privindu-l de la 
câţiva pași cu ochi fosforescenţi. Nu se mișcau de lângă prada 
ce încă se mai zbătea. 

Işi cumpăni greaua povară din spate și căută cu un gest 
înfrigurat arma. 

Ținti între ochii lupului din dreapta; trăgător de precizie, nu 
putea să greșească. 

Lupul, cu labele dinainte sprijinite pe grumazul căprioarei, îl 
privea neînfricat, parcă așteptând lovitura, Celălalt lup aștepta 
și el. 


Izbucni în râs amar și ascunse arma. Zădărnicie! 

Se îndepărtă, aplecat sub greutatea ce-i strivea umerii; totuși 
se opri o clipă să privească înapoi. 

Cei doi lupi sfâșiau prada, încă vie. 


CAPITOLUL 1: SURASUL COLONELULUI HARS 

Fu o clipă solemnă când, la ora unsprezece și treizeci, 
heighlungerul Matel îl primi în biroul său de la Cartierul general 
pe colonelul Hars. 

După ce dădu salutul oficial („Trăiască Lungerul!”), Hars 
rămase lângă ușă, ţeapăn, cu faţa neclintită ca o mască 
mortuară, așteptând ca superiorul său să binevoiască a i se 
adresa primul. Două cicatrici alăturate pe pometul obrazului 
stâng contribuiau la înfățișarea rece și cruntă a colonelului, 
despre care circulau de pe acum legende ce avuseseră timp să 
ajungă la urechea lui Matel; acesta cunoștea legendele, și-ntr-un 
anumit punct al sufletului se temea de Hars. 

— Mă bucur că te-ai întors! Felicitări, felicitări! Toate au mers 
bine, după cum am aflat. 

— Precum aţi spus, răspunse colonelul, scurt, sec, parcă 
neobservând tonul voit familiar al heighlungerului. 

Matel îl privi cu admiraţie și spaimă vagă, amintindu-și că într- 
o bună zi șeful serviciului trei, colonelul Hars, omul din faţa lui, 
va trebui să dispară. Cu aura asta de erou, împrejurul mutrei 
sale crunte, putea să devină curând un rival de temut. 

— La loc, Hars! 

Abia acum colonelul înaintă și, evitând fotoliul pe care-l indica 
Matel, se așeză pe unul din scaune, cu aceleași mișcări precise, 
aproape rigide. Abia acum Matel observă o schimbare pe faţa lui 
Hars: obrazul i se scofâlcise rău de tot, ochii se înfundaseră în 
orbite, încercănaţi ca după lungi desfrâuri, iar cicatricele de pe 
obraz ardeau ca două flăcări; pesemne ultima călătorie, dublată 
de o misiune din cale-afară de dificilă, ce-i drept, îndeplinită la 
punct, îl epuizaseră, în fine. Pe colonel. Și Matel se bucură! 

Așezându-se, Hars scoase, tăcut, o coală dactilografiată, pe 
care o întinse cu un gest iute, neașteptat de felin, peste birou, 
depunând-o sub ochii lui Matel, care înregistra cuvântul 
„Raport”. 

— Ei bine! De vreme ce te afli aici, prefer raportul verbal, zise 
binevoitor heighlungerul, dând la o parte hârtia. 

— Prefer să citiţi, replică Hars. 

— Dar de ce? Haide, te ascult. 

— Prefer să citiţi, repetă colonelul, exact pe același ton. 

Matel, învins (fir-ar al dracului! Hars îl învinsese totdeauna în 
ocazii din astea!), oftă și, luând hârtia, glăsui tare. Hars privea 


drept înainte, nemișcat, cu palmele așezate pe genunchii lipiţi, 
în atitudinea lui  dintotdeauna,.  Încăpăţânată, rece, 
neprietenoasă. Ci- tindu-i raportul, Matel simţi să-l urăște din tot 
sufletul. 

„După cum reiese dintr-un mesaj radio, interceptat de 
serviciul patru și descifrat de serviciul trei, pe teritoriul nostru, 
probabil deasupra pădurii Lucinena, în urmă cu circa zece zile, a 
fost lansat de Aliați agentul A-2. 


Ce se știe despre A-2: 

1) Este supranumit „Piele de Căprioară” sau „Blonaul”. 

2) Este unul dintre cei mai abili oameni ai Aliaților. Ochitor de 
clasă. Cunoaște la perfectie limbile principale europene. Posedă 
cunoștințe vaste în diferite domenii. Neintrecut - subliniez! — 
neintrecut în arma deghizării. 

3) E principalul vinovat al dezastrului din sectorul 88—71. 

4) Poartă răspunderea morții generalului Böhm în România. 

5) Vânează primejdia: curajos, nepăsător, poate nebun. 


Ce se poate presupune despre A-2: 

1) Origine latină: francez, italian, sau român. (?) 

2) A pus la cale operațiunile ce au dus la răpirea generalului 
Kimgsen. (?) 

3) l-a lichidat pe agenții noștri Arno-Z și Arno-O. (?) 

4) Are treizeci și cinci de ani. (?) 

5) A fost rănit de cel putin trei ori. (?) 

6) Consumă alcool. (?) 


Ce nu știm despre A-2: 

1) Când și unde a intrat în serviciul Aliaților? 
2) Este căsătorit? 

3) ÎI interesează banii? 

4) Suferă de nervi? 

5) In vederea cărei acţiuni a fost parașutat? 
Iscălit: Seful Serviciului trei, 

Colonel Hars 


Era un raport tipic „Hars”. Precis, și totuși derutant și ușor 
absurd. «Ce rost are, gândi Matel, să notezi la rubrica „Ce nu 
știm despre A-2” că habar n-ai dacă e căsătorit sau dacă suferă 


de nervi, când în fond nu știi altele, mult mai importante, cele 
cuprinse la „etc”?!? Hars inventase sistemul cu „ce știm”, „ce 
nu știm” și „ce presupunem” și caraghioslăcul ăsta ajunsese 
până sus de tot, până la urechea Lungerului, care lăudase ideea 
şi-l recompensase pe colonel. Poţi să spui ceva?» 

Matel își aranjă cravata - era în civil - pe când Hars se 
prezentase în uniformă de gală, cu toate decoraţiile... De altfel, 
conform uzanțelor, ca totdeauna. 

— Dragul meu... (Matel tuși. A i te adresa. Lui Hars cu „dragul 
meu” era curată neghiobie! Totuși reluă:) Dragul meu, presimt 
că ţii cu tot dinadinsul să încerci o confruntare cu acest 
fantomatic A-2, „Piele de Căprioară”, „Blondul”, în fine... 

— Dacă veţi da acest ordin, răspunse colonelul glacial, cu 
glasul său uscat. 

— Dar am ghicit, nu? Ţii morţiș să aj acest caz? 

— Cum veţi hotărî. 

— Nu dorești să fii dumneata cel care-i va pune Blondului 
ștreangul de gât?. 

— Eu, personal, nu-mi permit să doresc nimic. Execut doar 
ordinele. 

— „Fii blestemat!” mormăi heighlungerul. Și aproape strigă: 

— Ei bine, colonel Hars, îţi dau acest ordin: înșfacă-l pe A-2! 

— Voi face tot posibilul, zise Hars, ridicându-se. Vă rog să-mi. 
Trimiteţi și confirmarea. 

— Cum? 

— Confirmarea ordinului, în scris, așa cum se obișnuiește. 

— Ah, da... Bei un coniac? 

— Mulţumesc, nu. 

— Coniac franțuzesc, Hars! 

— Mulţumesc, nu beau în timpul serviciului. 

Și dând salutul oficial, colonelul ieși. 

„De-ai crăpa!” gândi Matel. 


CAPITOLUL 2: EM ȘI VRAJITORUL 

Cei doi lupi flămânziseră iar. Chiar pe marginea pădurii galopa 
un vânt răcoros, în care adulmecau boturile ascuţite și 
hrăpăreţe. Tristeţi seculare tremurau sub ramurile arcuite ale 
bătrânilor arbori. Lupii alergau pe sub arcadele verzi, puternici, 
supli. 

Deodată, omul! Cunoscutul miros al celui ce stăpânește firea 
și e mai tare decât fiarele. Toamna încă abia bănuită, pe dunga 
zării atinsă ușor de otrava coaptă a timpului, iarna, anotimpul 
când lupii sunt mai puternici decât oamenii și au voie să-i sfâșie 
- încă dincolo de închipuire, poate sub rădăcinile pădurilor din 
Continentul Necunoscut. 

Și astfel, lupii ocoliră omul, respectând legea și datina, 
oprindu-se ceva mai departe, doar spre a-i urmări mișcările cu 
ochii curiozităţii. 

Blondul ieși din pădure, scuturându-se de frunzele și ierburile 
uscate ce i se agăţaseră pe haine. Purta ochelari de soare și 
avea părul ciufulit. Curând ajunse la vechiul drum de ţară pe 
care altădată tropoteau castelanii înzăuaţi, gonind spre iluzorii 
ibovnice strânse în centuri de castitate. 

lată-l! Un tânăr și frumos domn, cu păr auriu mătăsos, 
șchiopătând pe drumul prăfuit, sprijinindu-se cu eleganţă în 
bastonul cu mâner sclipitor. 

Se aplecă și culese din marginea drumului trei delicate flori 
albastre. Un automobil puternic îl ajunse din urmă și frână, deși 
Blondul nu-i făcuse semn să oprească. Tromba de praf se 
vălurea înaltă în spatele mașinii. 

— Hei! Bună ziua! 

— Slavă Lungerului! răspunse Blondul la salut. 

— Dacă mergi către Pressen, te pot lua în mașină. Este loc! 

— Mulţumesc, foarte, foarte! Dar prefer să mă plimb. 
Mulţumesc încă o dată! 

Rămase un minut sprijinit în baston, urmărind spatele negru, 
sclipitor al mașinii ce se îndepărta. 

Satul începu pe neașteptate, în dosul unui șir de plopi; 
Blondul se călăuzi după turnurile bisericii, știind că în preajma ei 
se află și vechiul han. 

Se așeză într-un colţ al fumegoasei cârciumi și ceru vin. 
Câţiva bătrâni, un invalid în cârje, cu cracul drept al pantalonului 
întors în sus și prins la brâu, și două femei care nu erau sătence, 


ci aveau un aer urban destul de deocheat, formau clientela 
risipită prin unghere și hrube, în spaţiul acela mare, sub tavanul 
boltit care te îndemna la chefuri crâncene cu pahare de sticlă 
groasă, mușcate în dinţi sănătoși de carnivor tânăr. 

Mai era timp până să se întunece, un servitor însă făcea 
pregătiri pentru camuflarea ferestrelor, pentru ca lumina să 
poată fi aprinsă mare și în voie; odată cu înserarea aveau să 
pice aici, în grupuri sau singuratici, oameni speriaţi de 
perspectiva bombardamentelor de noapte asupra Capitalei, sau 
perechi ilicite, atrase de odăile cu paturi străvechi ale hanului, în 
care cu ajutorul vinului și al farmecelor se putea goni pentru 
câteva ceasuri spectrul adevărului și spaima morții. 

Blondul gustă din vinul neașteptat de bun și se gândi la cei 
doi lupi umblători după pradă în ora aceea a amurgului. 

În circiumă se aprinseră vechile lămpi și. În lumina ce se 
posomora spre margini, faţa Blondului păru schimbată: pomeţii 
îi ieșiseră mai mult în afară, obrajii se supseseră, ochii sclipiră 
ușor măriţi, părul luci stins și în general Blondul îmbătrâni cu 
patru, cinci ani. Se auzeau mașinile grangurilor venind spre 
Pressen, ca la un refugiu. Aproape fiecare casă ţărănească mai 
răsărită găzduia familii fugite din oraș. Un civil înalt, masiv, 
bătrâior îl deranjă pe Blond, 

— E voie? 

Era deja cherchelit, păstrând totuși o înfățișare respectabilă 
de profesor de latină și greacă. 

— Eu vreau să distrug moartea! zise bătrânul, turnându-și vin. 

Blondul nu-l auzi. Fluturi de noapte năvăliseră în încăpere și 
dănţuiau în răsuflarea călduţă a lămpilor. Ca-n vremurile bune. 
Mesele se încărcaseră cu pahare și farfurii și plutea un miros 
bun de mâncare, parfum acriu de murături și amăruiul răcoros 
al vinului proaspăt scos din pivniţă. Iluzia speranţei pe care o 
căutau și o găseau aici fugarii nocturni ai orașului. 

— Eu vreau să distrug moartea! repetă tare profesorul de 
greacă și latină. 

— Distruge întâi viața și astfel vei distruge și moartea! 
Moartea se hrănește din viaţă, răspunse Blondul, privindu-l cu 
seriozitate. 

Înțeleptul deșertă un pahar și rămase un minut pe gânduri. 

— Nu ești prost de loc, constată, scuturându-și capul cu trufie. 
Ai urmat cumva cursurile mele? îmi permit să cred că numai un 


fost elev al meu poate vorbi atât de profund... Pe poeţii latini îi 
cunoşti? Sper că i-ai parcurs din scoarţă-n scoarță... Te-ai 
întrebat vreodată cum și de ce și-au compus cântecele? 

— N-am citit și nu citesc niciodată nimic în afară de ceea ce 
scrie Lungerul, răspunse Blondul tare și scurt, să fie auzit, și 
privi în altă parte. 

Consternat, înțeleptul tăcu. 

În schimb, în spatele Blondului se iscase de undeva o umbră: 

— Dragul meu, ai debitat o prostie glorioasă! Lungerul n-a 
avut niciodată nimic împotriva poeţilor latini, care sunt fără 
îndoială încântători, mai ales că nu i-am citit niciodată. 

Femeia trăsese cu urechea la discuţia lor și se apropiase pe 
nesimţite de colțul unde se aflau, părăsind masa ei unde 
rămăseseră trei bărbaţi. Aceștia băuseră mult și vorbeau toți 
dintr-o dată. 

— Poeţii latini, continuă ea, sună savuros ca o langustă 
proaspătă! Am să iau loc lângă voi, fiindcă homosexualii mei- 
gest discret al capului către masa celor trei cheflii - s-au 
îmbătat, au devenit bădărani și duc o discuţie porcoasă... Imi 
dai o ţigară, moșulică? Dacă-mi dai o ţigară, îţi permit să ne 
povestești tot ce vrei despre poeţii latini. Și chiar să ne reciţi, 
deși nu pot suferi versurile! Numele meu este Mata, zise ea 
întorcându-se de astă dată către Blond. 

— Minunat! Poate că Mata Hari, făcu acesta. Poate că 
execuţia n-a avut loc, sau poate ai înviat... 

— Nu! Mata Murse. Prietenii îmi spun Em-em, datorită celor 
două iniţiale M. 

— Mai simplu ar fi Em, opină Blondul. Em-Em, înseamnă să-ţi 
scrântești limba. 

— Fie, spuneţi-mi Em. Și tu, moșulică, poţi să mă numești Em, 
şi-ţi dau voie să mă și priveşti, deși ai o expresie tare lubrică, 
dacă-mi oferi o ţigaretă. Și dacă dai de băut, firește! 

— Eu îmi repet întrebarea, interveni înțeleptul: v-aţi gândit 
vreodată de ce scriu scriitorii? 

— Dumneavoastră v-aţi gândit vreodată de ce vânează lupii? 

— Nesuferitule! strigă Em. Lasă-l pe moșulică să ne explice de 
ce scriu scriitorii! 

— Am să vă explic, da, am să vă explic: scriitorii care scriu 
într-adevăr o fac fiindcă-și închipuie că au alături o frumoasă 
stenodactilografă care așteaptă cu stiloul în mână continuarea. 


— Ești un vis, zise Blondul privind-o pe Em. Orice scriitor ar fi 
fericit să-ţi dicteze continuarea. 

— Pe tine cum te cheamă? îl întrebă fata. 

— Paul. 

ÎI privi cu o expresie brusc alarmată. 

— Şi ce ai de gând? 

— Să mai beau un pahar. 

Ea izbucni în râs: 

— Să bem împreună un pahar și să uităm că fiecare zi a vieţii 
noastre se încheie cu un „va urma”, fără să fii sigur că va fi scris 
și capitolul următor! 

Se făcuse târziu. Cineva intră în cârciumă zbierând: 

— Alarmă! Bombardează Capitala! 

O sticlă zbură învârtindu-se și se sparse de ușă, la câțiva 
centimetri de capul turbulentului. Oamenii nu voiau să fie 
deranjaţi. 

— Nu ne interesează! Tacă-ţi gura! 

Nimeni nu ieși afară să vadă Capitala arzând, să vadă 
reflectoarele încrucișându-și spadele și fermecătoarele flori ale 
exploziilor pe cer. Cu toate acestea, pe căi necunoscute, prin 
pământ, pe sub pământ, prin văzduh, prin rădăcini, sau de la 
arbore la arbore, de la plantă la plantă, ceva din vibrația 
dezastrului clătină văzduhul ameţit. După fiecare ecou rostogolit 
al exploziei, vocile se ridicau cu o notă mai sus, cerând vin, 
cerșind dragoste, făgăduind, amenințând... Se petrecu un lucru 
ciudat: lămpile pâlpâiră aproape stingându-se și în timp ce 
încăperea se legăna între lumină și întuneric, ca în timpul unui 
cutremur lent, în ușa întredeschisă se auzi o zbatere de aripi și 
deodată sub tavanul afumat începu să zboare o mică pasăre 
neagră, ce scotea țipăt scurt și ascuţit ca o virgulă. 

— Dă-mi o certitudine, cât de mică, se aplecă Em către Blond. 
Degetele ei lungi îi atinseră braţul. O cât de mică certitudine m- 
ar salva. 

Blondul privi paharul cu vin scânteietor în lumina galbenă a 
lămpii, îl mirosi şi-l gustă iar, ca și cum ar fi vrut să câștige și el 
certitudinea că vinul mai există, și că e vin și nu altceva, apoi o 
privi. Nu văzu nimic în afara ochilor imenși, probabil căprui, 
care, deși triști, sfidau universul cu un licăr de ironie. 

— Îmi ceri o certitudine... mie, care nu cred în nimic! Nimic n- 
are importanţă, nu cred în nimic. Singurele certitudini în seara 


aceasta sunt înțeleptul nostru profesor de greacă și latină și 
vinul. Vinul este dulce, iar profesorul nostru amar. De ce nu bei? 

— Paharul meu e gol. Mai toarnă-mi! Ai un nume care nu ţi se 
potrivește: Paul. Fii sincer, dacă ești în stare de așa ceva: e 
numele tău adevărat? 

— Cine mai poartă azi numele adevărat? râse Blondul. Cu toţii 
ne-am pus măşti ce rânjesc... Am intrat în zodia măștilor... Sper 
că nu mă iei în serios. Și sper de asemenea că bombardamentul 
a încetat. 

Mica pasăre neagră, care până atunci se mulţumise să zboare 
sub tavan, făcu un picaj fulgerător și atinse ceafa profesorului 
de greacă și latină, care moţăia de mult timp cu faţa în palme. 
Acesta tresări, căscă ochii și întrebă ce s-a întâmplat. Din 
izbitură pasărea ricoșă în perete și căzu în ungher, zbătându-se 
acolo. Un servitor o ridică și o azvârli afară. 

Printre mese umbla un bătrân vrăjitor, făcând mici scamatorii 
la preţul de un pahar de vin bucata și oferindu-se să ghicească 
în palmă, favoare ce o taxa cu un pahar de vin plus o ţigară. 
Patefonul fu pus în mișcare, femeile invitară la dans bărbații. 

Vrăjitorul luase palma stângă a lui Em, dar, înainte de a-și 
începe prezicerile, ceru plata. Bău paharul și trase din ţigară. Se 
dansa vechiul tangou „Sfârșitul este aproape”. Blondul se ridică 
de la masă și ieși frecându-se de coastele dansatorilor. Rămase 
nemișcat, sprijinit în baston, cu ţigara stinsă între buze, până o 
simţi pe Em în spatele său. 

— Vrei să pleci? 

— Ce ţi-a prezis vrăjitorul? o întrebă. 

— Viaţă lungă şi fericită. Împlinirea tuturor dorințelor... De ce 
pleci? 

— Este certitudinea pe care o căutai: viață lungă și fericită. 
Blondul se întoarse către ea. În răcoarea nopţii umerii femeii 
tremurau. Eşti drăguță, zise Blondul. Încă o certitudine. 

— Ce părere ai despre mine? întrebă Em. Cum îţi explici 
prezența mea în mijlocul hoardei de beţivi, târfe, homosexuali, 
psihopati? Ţi-ai dat seama, sper, că niciun om nu e normal aici, 
în afară de noi doi. 

— Mă întreb dacă mai există oameni normali. La urma- 
urmelor ce înseamnă să fii normal? Nu e asta cea mai mare 
anomalie? 

— Noi doi n-am reușit să ne ameţim, deși am băut mai mult 


decât ceilalți. Cum îţi explici prezenţa noastră aici, a mea și a 
ta? insistă femeia. 

— Ce ţi-a mai prezis vrăjitorul? reveni Blondul luându-i mâna. 
Câţi copii vei avea? 

— N-a spus nimic de copii, deși sunt convinsă că pot avea câţi 
doresc: am un pântec perfect, rodește de-l atingi numai cu o 
floare... 

— Asta e bine. Civilizaţia are motive să fie liniștită. Când toți 
bărbaţii vor crăpa în războaie, tu și cele ca tine vor asigura 
perpetuarea omului... cu ajutorul florilor. Veţi naște oameni-flori, 
o să fie grozav de vesel... 

— Nu mi-ai spus ce părere ai despre mine! 

— Ai nevoie de certitudini. Ce deșărtăciune! Uite o piatră! O 
certitudine! 

— Prostule! Ştii ce mi-a spus vrăjitorul? 

— Că ai să ajungi soţie de general... 

— Eşti cretin. Aici, în palmă sunt... 

— Lasă-mă să ghicesc. Ai în palmă o coroană regală, vei fi 
amanta unui prinţ moștenitor. 

— Eşti beat, ţi-ai pierdut orice urmă de umor! 

— În palma ta vrăjitorul a depistat un semn misterios: vei 
deveni agentă secretă, vei hotărî din umbră destinele 
continentelor, ca Mata Hari... 

— Taci! Vrăjitorul a văzut în palmă niște ochi... Ochi de fiară, 
ochi de lup!... Patru ochi... 

— Lupii au doar câte o pereche de ochi. 

— Vrăjitorul a spus că vede în palma mea doi lupi! 

Blondul tresări fără să vrea. Din cârciumă se auzeau strigătele 
bărbaţilor întărâtaţi de băutură. 


CAPITOLUL 3: JUCARIILE INGINERULUI SIBLE 

Omul îl întâmpină cu o privire înspăimântată. 

— Sunteţi de la Z.Z.? 

— Poate, răspunse Blondul. 

— Cum, poate? Sau sunteţi de la Pestago? Sau faceţi parte 
din B.B.? 

— Poate, răspunse Blondul, 

La radio se transmitea ceremonia finală, prilejuită de 
înmormântarea generalului Sturm. Vorbeau camarazii săi de 
arme, evocându-i vitejia, lealitatea și umorul de care dăduse 
dovadă în toate ocaziile. Ultimul urma să ia cuvântul Lungerul, 
care, ca de obicei, trebuia să pună punctul final. 

Bărbatul care-i deschisese ușa Blondului și care acum se foia 
neliniștit pe scaun nu mai părea tânăr; Blondul îl examina abia 
mascându-și curiozitatea. Inginerul Sible era înspăimântător de 
slab. Îi lipsea mâna dreaptă, retezată mai sus de cot. În mijlocul 
craniului mic, ochii albaștri sugerau o candoare nepotrivită cu 
omul. Postul central de radio tocmai transmitea cuvântarea 
heighlungerului Matel: vocea vibrând emoţionată, fiindcă Matel 
se putea emoţiona sincer în orice condiţii, evoca momentul - de 
neuitat - când l-a cunoscut pe cel călătorit definitiv cu un etaj 
mai sus... 

— Ce doriţi de la mine, domnule? întrebă exasperat inginerul 
Sible. 

Blondul se căută prin buzunare, scoase un carnet și-l 
deschise. De fapt, îl deschisese la o pagină goală. 

— Păstraţi-vă calmul, domnule inginer. 

— E plăcut să ţi se spună „domnule inginer”, mormăi cu un 
surâs posomorât Sible. Oamenii încep să uite cuvântul 
„domnule”, care sună atât de odihnitor... Astăzi toată lumea 
urlă „camarade inginer”... Ce înseamnă aia „camarade”? 
Doamne! Dar am uitat că sunteţi de la Z.Z. 

La radio răsuna fanfara. Se intona un marș de luptă, după 
care trebuia să vorbească Lungerul. 

Blondul urmă prefăcându-se că citește din carnet: 

— Dacă nu mă înșel, și sunt aproape sigur că nu mă înșel, aţi 
călătorit în dimineaţa zilei de optsprezece ale lunii trecute cu 
avionul, spre Bressensd... 

Sible sări în picioare și ciotul mâinii drepte i se zbătu jalnic. 

— Pentru Dumnezeul... Îmi doriţi moartea? De ce vorbiţi așa 


tare... aici? 

— Cum? Aveţi microfoane și în camera asta? se miră Blondul, 
făcând o mutră ipocrită. 

Inginerul deschise o ușă și trecură într-o odaie mai mică. Aici 
Sible se așeză și deodată izbucni într-un râs pițigăiat, nervos. 

— Sunt ridicol „zise. Nu știu ce se întâmplă cu mine, memoria 
mă părăsește... lar am uitat că sunteţi de la Z.Z... Pestago sau 
B.B... Şi, dacă e așa, ce importanță mai are faptul că 
microfoanele transmit... transmit... Și că toate ungherele sunt 
prevăzute cu aparate de ascultare. 

— Păcat că nu putem savura în întregime cuvântarea 
Lungerului. Ce vă face să credeţi că aveţi microfoane în casă? 

— Nimic, gemu Sible. Dar astăzi... În camera asta, în orice caz 
sper că nu e nimic. 

— Bun! Să revenim. E vorba de călătoria pe care aţi făcut-o la 
Bressensd... Avionul care v-a dus acolo a pornit înapoi spre 
Capitală peste un ceas, dar pe drum s-a prăbușit. N-a rămas 
niciun supravieţuitor! 

— Ce nenorocire!... oftă Sible. 

— La Bressensd aţi rămas două zile. Trăgând la hotelul 
„Atlantic”, unde aţi cunoscut o anumită individă... de joasă 
provenienţă... 

— Domnule! Sunt văduv de douăzeci de ani... Cred că-mi pot 
permite... 

— Vă puteţi permite orice, n-am nimic de obiectat. Și totuși, 
regretabil că nu putem auzi discursul Lungerului la 
înmormântarea bietului Sturm! 

— Să trecem dincolo... amânăm discuţia... 

— O, nu, e prea grav ceea ce vreau să vă comunic. Trec peste 
șederea la Bressensd, peste excesele... hm! N-are nicio 
importanţă! V-aţi înapoiat în Capitală tot pe calea aerului. Ei 
bine, avionul acesta, care și-a continuat peste patruzeci și cinci 
de minute drumul spre sud, s-a prăbușit și el! Toţi pasagerii au 
pierit... 

— Ce coincidenţă groaznică... 

— Poftim? se miră Blondul. Coincidenţă? 

O spaimă grea și o toropeală paralizantă îl cuprinseră deodată 
pe Blond, își apăsă pieptul în care părea că vechea rană se 
deschisese și sângera. 

O clipă durerea îl străpunse ascuţită ca un pumnal. 


Îl vedea pe Sible gesticulând, poate încercând să se 
dezvinovăţească, dar nu-l auzea, sau dacă-l auzea, cuvintele lui 
își pierduseră deodată importanţa. 

În mijlocul tăcutului, fumuriului val, ca dintr-un abur, se ivi 
mâna îngustă, cu degete prelungi și subţiri, și degetele aproape 
străvezii prinseră ușor mica monedă de argint azvârlită pe 
masă. 

Oftă, străbătut de o nostalgie fără sfârșit. 

Mâna se înălță încet și ochii mari, căprui se adânciră asupra 
lui. Erau ochii lui Em. Mâna aceea albă, fragilă, frumoasă pluti ca 
un vis în fața privirilor, purtând mica monedă de argint, 
strălucitoare ca o oglindă. Și iarăși o văzu pe Em., întreagă, în 
fața lui și desigur la masă era și bătrânul înțelept, dar beat, vai, 
și înțelepciunea lui beată, și... 

— E al tău banul acesta? Mi-l dai mie? întrebă Em. 

Și iarăşi numai mâna, subțire, și albă, în fața ochilor. 

— la-l! 

Em se ridică de la masă și, înălțându-se în vârtul picioarelor, 
azvârii cu putere mica monedă. Argintul se  rostogoli 
clinchenitor, se izbi de un perete și ca viu sări iar în văzduh 
lucind, și iar se rostogoli zbu- rând spre întuneric prin ușa 
întredeschisă. 

— Am plătit, zise Em. 

Blondul nu ridică ochii spre ochii ei. Îi privea încă mâna. 

— Ce ai plătit, Em? 

— Chirie... 

Acum Blondul o privi în față: două lacrimi mari, străvezii, 
luminoase se rostogoleau pe obraji. 

— Chirie, pentru ce, Em? 

— Chirie... pentru speranță, spuse femeia și culese cu degetul 
una din lacrimi; cealaltă se rostogoli pe decolteu și rămase 
acolo, sclipitoare și pură. 

Blondul tăie cu o mișcare iute văzduhul în faţa lui și dădu la o 
parte perdeaua. 

— Aţi spus coincidență, domnule Sible? Am auzit bine: 
coincidenţă? 

Inginerul îl urmărea cu ochii holbaţi. Respiră o dată, de două 
ori, de trei... 

— Fie, zise. Mă predau. Arestaţi-mă. 

— Ai vreo băutură în casă? întrebă Blondul. 


Sible își șterse fruntea cu palma. Purtarea ciudată a acestui 
agent... cu atât mai neliniștitoare, cu cât nu răspunde, și nici 
nu... Se ridică să aducă vișinată. li rămăsese o sticlă de la Anul 
nou, primită din partea unei rude îndepărtate... Nici nu se 
atinsese de ea. 

— Stai! îl opri Blondul. Unde mergi? 

— Mi-aţi cerut băutură... 

— Sper că n-ai de gând să te sinucizi? 

Inginerul rânji cabalin, trist, nu zise nimic. Reveni cu sticla de 
o culoare plăcută, odihnitoare. Turnă băutura aromată în 
păhărele cu picior înalt și subţire. Blondul se ridică deodată și 
trase un sertar al dulapului de bucătărie de lângă fereastră. 
Mobilele în cămăruţa aceea erau desperecheate și puse 
alandala. Inginerul îl urmărea cu totul resemnat. Blondul scoase 
din sertar câteva scule: cleşte, șurubelniță, presă, câteva 
calupuri de dinamită și niște cutii ovale metalice, ce conţinuseră 
cândva bomboane de ciocolată. 

— O simplă percheziţie, și te-ai dus pe copcă... Prin urmare 
aici, în orele libere, inginerul Sible își confecţionează mașinile 
infernale... Ciudat război porţi dumneata!... Ştii de unde am 
aflat că păstrezi aici toate... fleacurile astea? Nu? Te uitai mereu 
peste umărul meu spre acest dulap... Ești naiv ca un nou 
născut! Îl urăști pe Linger? Nu ești singurul... Și, fiindcă-l urăști, 
pui mașini infernale în avioanele care transportă civili, femei și 
copii... Și-ţi închipui că ești un adevărat binefăcător al omenirii. 
Grozav erou! 

Sible, mărunt și slăbănog, se repezi și singura-i mână zgâlţăi 
pieptul Blondului. Congestionat, părea gata, gata să-și dea 
duhul. 

— Destul, domnule! Poate că ai dreptul să mă arestezi, sau să 
mă ucizi, nu știu, dai: n-ai dreptul sa mă chinuiești! N-ai dreptul! 

— Să bem! zise Blondul. Nu te înfierbânta! Excelentă vișinată! 
Ce vrei, domnule Sible?! Ai comis o serie de greșeli, una mai 
grosolană decât cealaltă, și numai un noroc nesperat și faptul că 
te consideră inofensiv și... iartă-mă, fricos și slab. Te-a ferit de 
neplăceri... Dar nimic nu e definitiv! Ai sustras dinamită și există 
doi oameni care au observat, ei însă nu te vor turna, cel puţin 
deocamdată. Măcar știi în ce scop se face și unde va duce 
tunelul pe care l-ai proiectat? Nu știi... Ai făcut să pice două 
avioane cu oameni nevinovați, și... 


— Avioanele acelea transportau funcţionari ai Lungerului, 
agenţi ai Z.Z-ului, B.B-ului, Pestagou-lui, comandanţi de închisori 
și lagăre și alţi ticăloși, scrâșni inginerul. Nu-mi pare rău că le- 
am... 

— Niciun funcţionar de seamă, niciun comandant de lagăr și 
niciun agent nu se aflau în cele două avioane. Mai bea! 
Diversiunea este o artă, domnula Sible! Practicată la întâmplare, 
devine crimă! Îmi permiţi să-ţi văd braţul amputat? 

Și Blondul atinse ciotul sărman ce atârna deasupra umărului 
drept. Inginerul se trase înapoi. 

— Dumneata ești nebun! Ce comedie e asta? Nu-ţi permit, nu- 
ţi permit, eu... 

— Bine, foarte bine, făcu Blondul. Mai bine decât mă 
așteptam. Numai că ești cam slab... Suferi de stomac? 

— Doamne ferește... Stomacul meu funcționează ca un 
mecanism... Dar de ce mă cercetezi ca pe o vită? 

— Va trebui să te hrănești mai bine... Mai regulat... Pun pariu 
că renunţi deseori la masa de seară. Spune-mi, domnule inginer, 
ai dumneata idee ce este un crucișător, un cuirasat, un torpilor, 
un submarin? N-ai fost militar niciodată... Dar gradele militare 
măcar știi să le deosebești? Dacă nu, chiar azi vom... 

Blondul intră în pădure. Într-un luminiș cei doi lupi, sătui, 
(vânaseră în timpul nopţii) păreau că așteaptă ciocnirea Terrei 
cu un astru necunoscut din constelația Scorpionului. Se 
odihneau lupii. Între privirile lor încrucișate Blondul se așeză. 

Piele de Căprioară îl căută pe prietenul său de joacă, Bătrânul 
Mocasin. 

— Bătrâne Mocasin, mă auzi, mă auzi, mă auzi? Bătrâne 
Mocasin, șapte șapte unu unu, mările viforoase și piraţii teribili... 
Blondul scotoci prin buzunare și scoase o monedă; o aruncă 
spre cele două fiare care-l pândeau... 

— Poftim, lupilor! Chirie... pentru speranţă! 


CAPITOLUL 4: AGENTA SECRETA RX2TS 

Colonelul Hars o primi în cabinet puţin înaintea amiezii. 
Conform obiceiului, îi arătă un scaun în dreptul înaltei ferestre 
ogivale, unde lumina cădea tăioasă, chipul colonelului 
rămânând, discret, în penumbră. 

Se afla pentru a doua oară în faţa temutului șef al serviciului 
trei și constată că acesta slăbise, trăsăturile feței se adânciseră 
și se lungiseră și, atât cât putea să vadă prin perdeaua de 
umbră, colonelul părea să fie bolnav, sau chinuit de griji mari. 
Hars o lăsă minute în șir să aștepte, făcând însemnări cu 
creionul pe marginea unei hărţi, apoi ridicându-și umerii o lovi 
brusc cu privirile ochilor săi cenușii. 

— Agenta RX2TS! Sunt extrem de ocupat, spune repede ce ai 
de spus! 

Femeia își schimbă poziţia, oferind colonelului priveliștea 
frumoaselor ei picioare. Un zâmbet dispreţuitor, ca un seism 
lent sub un cer de zi mohorâtă păru să ascută și mai mult faţa 
lui Hars. 

— Imi face plăcere să-mi amintesc, domnule colonel, că 
numele meu este... 

— Numele nu are importanţă! Dacă ar fi după mine, aș 
desființa numele oamenilor, înlocuindu-le cu cifre și inițiale, e 
mai practic și mai secret. Pentru mine ești RX2TS, după cum eu 
sunt pentru dumneata... 

— ... RX! N-am uitat, fiți fără grifă. Vă comunic concluziile 
mele cu privire la Paul Delun. 

— Faptele întâi, iar concluziile „. Lasă-le în seama mea! 

— Faptele? Femeia avu un râs impertinent, aţâţător. Fie și 
faptele! Conform indicațţiilor pe care le-am primit în scris... de la 
dumneavoastră, am făcut cunoștință la cârciuma din Pressen cu 
Paul Delun. Cu domnul Paul Delun, fiindcă e un domn... el nu 
bruschează femeile! Am fost nevoită să-l acostez la modul cel 
mai ordinar, altfel... Domnule colonel, dumneavoastră știți de ce 
scriu scriitorii? 

— RX2TS! Eşti în toate minţile? 

— Aș dori o cafea, domnule colonel. Deși îmi sunteţi șef, 
trebuie să vă purtaţi cât mai curtenitor, fiindcă sunt femeie... Și 
apoi aveţi atâta nevoie de mine! Sunt una din cele mai isteţe 
agente și în orice caz cea mai frumoasă! Și apoi... 
dumneavoastră nu știți din ce cauză scriu scriitorii... 


— Nu divaga, o întrerupse Hars. lată cafeaua, servește, dar 
iute! 

În spatele femeii se ivi căruciorul pe rotile, împins de un 
bărbat scund, în negru. RX2TS sorbi din ceșcuţă, așteptând să 
iasă chelnerul. 

— Aţi dorit fapte, iată faptele: în centrul discuţiei au stat cu 
cinste poeţii latini și motivele pentru care scriu scriitorii! La 
masa noastră a fost prezent și un profesor de latină și greacă, 
pensionar, bătrâior și... afemeiat. Mai târziu un ghicitor 
ambulant mi-a prezis viitorul, citindu-mi în palmă. Apoi a apărut 
nevasta profesorului de latină și greacă, a făcut scandal, era să- 
mi scoată ochii, și, în fine, a plecat ducându-și în cârcă 
pensionarul. În încheiere, eu și cu domnul Delun am mai 
deșertat o sticlă de vin. El îmi mângâia genunchii, pe sub masă. 

Pentru prima dată privirea colonelului cobori asupra 
picioarelor ei. RX2TS tăcu pentru a nu-l conturba. Clipa de 
desfătare a ochilor colonelului trecu imediat. 

Em continuă: 

— Discuţia noastră a fost frivolă, presărată de mici capcane 
întinse de mine. Așa cum știți și dumneavoastră, Paul Delun a 
fost rănit de trei ori pe front, fiind în cele din urmă reformat 
datorită anchilozării parţiale a genunchiului drept. $chioapătă... 
ușor. Şi e cavaler al Crucii de Sidef cu Diamant. În cele din urmă 
el a cerut o cameră, în care ne-am retras amândoi. 

— Pe urmă? 

— E necesar să spun? 

— Absolut necesar! 

— Pe urmă am făcut dragoste, domnule colonel? Tine și asta 
de meserie, nu? În pat bărbatul se dezbracă de haine și de 
taine. Mi se pare că această înţelepciune vă aparține. 

— Şi Paul Delun s-a dezbrăcat? 

— De haine, da. De taine, nu prea. Poate nici nu le are, sau 
poate că tainele lui nu ne interesează, sau e prea abil. Bărbaţi 
ca el, fiindcă e un bărbat și jumătate. Vă asigur, păstrează în 
suflet un domeniu obscur, închis tuturor. Paul Delun face parte, 
dacă-mi permiteţi să vă explic, din acea categorie de bărbaţi 
stranii, mândri, încăpăţânaţi în a rămâne ei înșiși până la capăt, 
de care se îndrăgostesc prostește și nebunește femeile; se 
îndrăgostesc de ei poate fiindcă nu-i înţeleg... Dacă n-aș avea 
misiunea stabilită, cred că mi-aș pierde și eu capul pentru acest 


Paul Delun... care pare să aibă unele trăsături comune cu 
dumneavoastră, domnule colonel! 

Pentru prima dată privirea lui Hars păru să trădeze o 
curiozitate reală pentru fiinţa din faţa sa. 

— Nu, firește, nu, continuă RX2TS, nu e vorba de purtări, el 
fiind un gentlemen, iar dumneavoastră, un bădăran... 
Asemănarea e în ceea ce nu se vede... într-o constantă, într-o 
anumită ne... 

— Prin urmare de el nu te vei îndrăgosti din motivul pe care l- 
ai... îngânat singură mai înainte, iar de mine nu te vei îndrăgosti 
fiindcă este interzis, ne-am înţeles? o întrerupse Hars, brusc 
indispus. 

— Misiunea, în ceea ce-l privește pe Paul Delun, continuă? 

Hars o privi ţintă, din penumbra lui, tăcut, părând a-i cântări 
cuvintele. 

— Şi dacă nu continuă, pot să mă întâlnesc cu el... neoficial? 
Bineînţeles, fără să mă îndrăgostesc. 

Hars nu răspunse nici de asta dată. Îi întinse un plic sigilat, 
ușor, din vârful degetelor, privind undeva în spatele femeii, 
absent pentru o clipă doar, fiindcă imediat reveni: 

— Noile instrucţiuni! 

Necurtenitor până la capăt, așteptă ca ea să se apropie 
pentru a lua plicul. Fascinată de privirea tăioasă a colonelului, 
RX2TS plecă ochii, vag nedumerită de un gând. 

— Citește-l aici! 

Hars  instituise o procedură ciudată de transmitere a 
dispozițiunilor importante: în plicuri sigilate pe care agenţii le 
desfăceau în fata lui, aşa cum făcu și RX2TS. 

— Ai înţeles? Ai reţinut cele cinci puncte? E limpede? Femeia 
făcu semn că da. Arde.-l!... Poţi pleca! 

În timp ce Em se apropia de ușa capitonată, Hars nici nu se 
ridică. Deodată vocea lui o pironi: 

— RX2TS! 

Agenta secretă se opri. 

— Ei bine, vorbi Hars, spune-mi acum ce ţi-a citit în palmă 
ghicitorul? 

Rămase înmărmurită. Ceilalţi au dreptate, e omul surprizelor, 
exact la asta nu se aștepta. 

— Ghicitorul a văzut în palma mea niște ochi... două perechi 
de ochi de lup. 


— Şi ce semnificaţie are pentru tine o astfel de prezicere? 

— Nu știu, domnule colonel. 

— Ah, nu știi... Nu știi!... Să te mai întreb ceva. 

RX2TS întinse gâtul, ca pentru a prinde mai bine cuvintele lui 
Hars. 

— Nu mi-ai spus, zise acesta, de ce scriu scriitorii? 

Agenta secretă îl privi cu ochii mijiţi. Pe faţa ei trecu o umbră 
de spaimă. Nu, colonelul nu zâmbea. _ 

— Scriitorii scriu... începu. De unde frica aceasta? In felul cum 
punea Hars întrebările era ceva diabolic... Să-i spună? Năpădită 
de o mare tristeţe, simţi cât de inutile sunt cuvintele: o lumină 
trecătoare păru să umanizeze o clipă figura parcă scrijelată a 
colonelului, 

— Oh, zise, cine știe... Cine știe. Poate scriu închipuindu-și o 
inimoasă stenodactilografă care așteaptă continuarea... 

Hars, fără a o privi, murmură: 

— Poţi pleca, RX2TS! 


CAPITOLUL 5: BATRANUL DETECTIV 

Orașul  tentacular vuia de fanfare: făcea parte din 
deghizament. Cu cât bombardamentele nimiceau mai temeinic 
Capitala, cu cât numărul clădirilor neatinse se micșora, cu atât 
creștea numărul fanfarelor. Femei masive și urâte, de tip 
„jandarm”, luau, între alămuri, locul bărbaţilor trimiși pe front. 
Ciudat lucru, toate femeile se urâţiseră. 

Cerul plutea încet către miazăzi, zgâriat de ţevile lungi și 
subțiri, ca niște trompe de ţânţar, ale armelor antiaeriene. Şase 
tancuri grele huruiau pe Bulevardul învingătorului printre 
cazanele în care fierbea ciorba populară de fiecare vineri și, 
după ce ocoliră cu semeţie statuia ultimului împărat, schimbară 
garda împrejurul Cartierului General al Luingerului. 

Tancurile ce ieșiseră din serviciu se urniră din loc aproape 
simultan, ca la o comandă. 

Mirosul acru al fierturii populare ce clocotea în cazane 
supravegheate de matroanele Z.Z.-ului se împrăștia până în 
străzile mărginașe și flămânzii orașului, cu nasurile dilatate, 
înfipte în vântul călduţ, sperau că în ziua aceea norocul va abate 
asupra stra- chinei lor un oscior cât de descărnat... 

Blondul își ocupă locul în șirul de oameni și așteptă cuminte. 
Luă strachina aburindă și se retrase între cei care sorbeau cu 
zgomot zeama de varză, când auzi în spate: 

— Idiotule! 

Nu se îmbrâncise și nu călcase bombeul nimănui, prin urmare 
măgulitorul cuvânt nu îi era destinat. De aceea nici nu se 
întoarse, preocupat doar de ciorba sa, căreia îi acorda atenţia 
plină de respect a omului care știe că mâncarea e o treabă 
serioasă. 

Fu apostrofat iar: 

— Idiotule! 

In spatele Blondului se oprise un bătrânel scund și firav, într- 
un costum negru, demodat, ca o carapace de cărăbuș nocturn, 
purtând pe creștet o tragicomică șapcă bălțată cu cozorocul 
întins, parcă scoasă din arsenalul unui bal mascat de la 
începutul veacului. Se agăţase și el cu strășnicie de o strachină 
cu ciorbă, în timp ce mâna cealaltă, înarmată cu un linguroi cât 
toate zilele, tremura ușor în drumu-i repetat de la farfurie la 
gură. Nu părea să-l fi supărat nimeni, cu atât mai puţin Blonaul, 
care totuși se îndepărtă încetișor. Isprăvise ciorba, luând aerul 


cel mai satisfăcut, restitui tacâmul și-și făcu loc să iasă din 
înghesuială, când observă că măruntul și bătrâiorul personaj îl 
urmărește, încăpățânat ca o umbră de care nu te poţi dezlipi. 

— Idiotule, mare idiot mai ești! 

Blondul se opri. 

— Sunteţi prea amabil, domnule! Cu cine am plăcerea? 

— Nu mi-a trecut prin cap că poţi fi chiar atât de idiot! replică 
bătrânul. 

Avea gâtul uscat și subţire, cozorocul uriaș al șepcii îi umbrea 
faţa îngustă și străvezie. Părea să fie un bătrân clovn, aproape 
decimat de băutură. „Un maniac”, își, zise Blondul, deși în zona 
obscură și încăpățânată a minţii sale stăruia gândul că trebuie 
să fie cu totul altceva. Și dădu să plece. Dar înainte de a face 
primul pas, nu se putu abţine: 

— Nu doriţi să vizitaţi târgul de fecioare de la Blow? Veţi 
putea alege două sau trei fetițe de doisprezece, treisprezece 
ani, pe cinste... 

— Nu ești doar idiot, ești și cretin! fu răspunsul prompt al 
diabolicului personaj. 

— Complimentele dumneavoastră îmi merg drept la inimă! N- 
am făcut nimic ca să le merit, dar mă voi strădui de-acum 
înainte... În orice caz, mulțumesc! 

— Triplu idiot! Minte de pește sătul! De care picior 
șchiopătezi? De dreptul sau de stângul? Sau pe rând, când de 
unul, când de celălalt? 

Uluit, Blondul își privi pantofii proaspăt văcsuițţi. 

— Ca un începător, pe cinstea mea! Continuă bătrânul, 
inexplicabil de furios. Și după ce se asigură că prin apropiere nu 
e nimeni, zbieră: În școala voastră mizerabilă de spioni cretini, 
nu vă învață că... 

Cu un gest rapid Blondul îi astupă gura 

— Liniște, înţeleptule scarabeu! Sau te alegi cu un căluș în 
fundul gurii. Nu-mi plac scandalurile. 

— Bineînţeles, bolborosi bătrânul, aproape sufocat, mai ales 
când ai actele false! Ascultă, Piele de Căprioară, ascultă, 
Blondule, ascultă, A-2, am sperat și am crezut că ești mult mai 
deștept. Aștia de la poliţia secretă sunt și mai cretini decât tine, 
suferă de orbul găinilor de nu te-au dibuit până acum... în orice 
caz mie nu mi-ai fi scăpat! 

— Așa, dacă vorbești liniștit, te accept, zise Blondul. Calm. Cu 


toate că nu înţeleg nimic! Chiar, mai bine du-te la târgul de 
fecioare de la Blow... 

Bătrânul rânji strâmb. O luminiţă veselă licări în ochii mici: 

— Ești idiot! 

— O, Doamne! Mai schimbă placa, bătrâne scarabeu. Există și 
alte complimente, la fel de serafice: bou, avorton, hoit împuţit, 
etc. 

— Spion ratat, asta ești. Vino să mâncăm și să bem ceva, 
Cunoști pivniţa lui Lefke? 

— Tot nu mi-ai spus cu cine am onoarea? 

— Într-adevăr, onoarea. Așteaptă numai. Pivniţa luf Lefke e la 
doi pași, vorbim acolo. 

Pătrunseră în catacomba răcoroasă, cu tavanul boltit. Zidurile 
- combinaţie de bolovani cenușii cu cărămizi roșii - nu erau 
tencuite. Candelabrele din fier forjat deschideau arcuri de 
lumină violetă. În dreptul fiecăruia, pe perete, se aflau înfipte 
lumânări. Când se stingea lumina în oraș, în timpul raidurilor 
aeriene, aici în subterană beţia putea să continue. Ocupară loc 
într-una din lojile de piatră și imediat ospătarul se prezentă. 

— Aici putem vorbi, suspină parcă ușurat bătrânul. Dorian, se 
adresă el chelnerului, el este omu/. Ne lăsăm în grija ta. 

Ospătarul se îndepărtă, iar necunoscutul consideră necesar să 
explice: 

— Chelnerul e fratele meu. Apoi tăcu. 

— Grozav ce-mi plac enigmele, zâmbi Blondul, aprinzându-și o 
țigaretă „Mercur”. 

Undeva, invizibil, în adâncul întunecat al galeriilor, ca dintr-o 
altă lume, se tânguia patefonul: străvechiul vals „Pa, Gabriella, 
și pusi”. 

— Ah, nu mă mai trimiţi în târgul de fecioarelor la Blow? 
observă bătrânul. 

Din întuneric se desprinse Dorian. Lăsă tava pe colţul mesei, 
turnă votcă, aranjă gustările și dispăru. 

— Numai la Lefke se mai poate mânca bine și nu se știe cât 
timp încă, făcu bătrânul, scoțându-și în sfârșit de pe cap șapca 
lui cu cozoroc imens. Trei chelii înaintau la tâmple și pe mijlocul 
craniului său, ca nişte fiorduri. În atmosfera violetă din pivniţă, 
ochii întunecaţi aveau o sclipire intensă, pătrunzătoare. Deșărtă 
la iuțeală câteva păhărele și îmbucă o tartină cu icre, dând 
dovadă de o tristă lăcomie, pentru vârsta sa. 


— Dorian, fratele meu, lucrează la Lefke de treizeci de ani. L-a 
prins și pe celălalt Lefke. E mut. 

— Cine? 

— Fratele meu, Dorian. E mut, dar nu și surd. 

— Teribil ce-mi plac muţii, zise Blondul, bând. Dacă toți 
oamenii ar fi lipsiţi de darul vorbirii, răul ar fi pe cale de 
dispariţie, poate. 

— O cugetare de idiot! 

— Mersi! 

Bătrânul îl împunse cu arătătorul: 

— În fişa ce ţi s-a întocmit la poliția secretă, scrie că vorbeşti 
și franţuzește. Și încă vreo câteva limbi și că, probabil, ești 
român. Şi mai scrie că tragi zdravăn la măsea. Văd că nu se 
înșală! 

— Pentru mine enigmele au dispărut din copilărie, zise 
Blondul.  Locuiam într-un orășel înconjurat de dealuri 
prăpăstioase, roase de timp, străbătute de multe peșteri. Le-am 
cercetat pe toate, în afară de una, care părea de nepătruns și 
constituia o teribilă taină pentru toţi băieţii. 

— Unde era asta? În Spania, România sau Franţa? 

— Oh. Drace! Dacă ești un scarabeu atât de înţelept, ar trebui 
să cunoști și acest amănunt... 

— Mă deranjează cuvântul scarabeu. Ce e aia un scarabeu? 
Adresează-mi-te cu B.D.; B.D., de la Bătrânul Detectiv. 

— În sfârșit, o enigmă! Sunt aproape fericit, fiindcă în cele din 
urmă am pătruns, atunci, de mult, în copilărie, și-n peștera 
tainică; am cercetat-o până la capăt și n-am descoperit nimic. 
Nimic. Nici măcar un pergament misterios cu indicaţii asupra 
vreunei comori iluzorii... Ultima enigmă murise și de atunci n-am 
mai întâlnit niciuna. Până azi. Cine ești, domnule B.D.? 

— Ar trebui să nu-ţi spun... Dar până la urmă ai să afli... Vom 
ucide prin urmare și această enigmă. Ascultă, triplu idiot, nu ți- 
ai dat încă seama că fecioara pe care o întâlnești tot mai des, 
cea împreună cu care te-ai desfrânat la Pressen, Mata Murse, 
zisă Em-em, pe care o alinţi cu Em, e o fiinţă din cale-afară de 
suspectă, una din favoritele colonelului Hars?... O să ai poate 
neobrăzarea să-mi spui că nu știi cine e colonelul Hars... 

Blondul avu un surâs straniu: 

— Firește, nu știu, bătrâne și înţeleptule scarabeu! Cine e 
colonelul Hars? Unul dintre glorioșii noștri comandanţi de oștire, 


sau poate vreun consilier al marelui Lunger? 

— Nu-mi mai spune scarabeu! Mă deranjează. Cât de jalnic te 
prefaci! Într-un timp credeam că ești cel mai talentat spion de 
pe continent, îmi pusesem mari speranţe în tine... Altfel nu te-aș 
fi ajutat... 

— M-ai ajutat? 

— Nu căsca ochii ca un cretin... 

— O, în sfârșit! Cretin mai merge, ca de idiot mă săturasem. 
Şi spui că m-ai ajutat? 

— Ţi-ai instalat emițătorul la marginea cătunului Glingen, într- 
o șandrama părăsită. „Piele de Căprioară îl caută pe prietenul 
său, Bătrânul Mocasin...” Nu recunoști, ai? Mă aflam în podul 
șandramalei, te ascultam și mă simţeam perfect, parcă 
întinerisem... Nici tu nu te simţeai rău, având neghioaba 
convingere că te afli în siguranţă deplină, habar n-aveai că de 
undeva radarul colonelului Ball te filase... Când ai observat că 
indivizii se apropie de șandrama, ai șters-o cu aparatul în spate, 
dar era prea târziu, te zăriseră și călcau pe urmele tale. O, zei! 
Și pe urmă ce s-a întâmplat? Ai auzit niște împușcături și ai 
constatat că potera te lăsase în pace... la spune-mi, Piele de 
Căprioară, ce ai crezut că se întâmplase? 

Blondul aprinse o nouă ţigaretă „Mercur” și suspină: 

— Oh, nu m-am lăsat chinuit de gânduri! Am presupus că s-au 
împușcat între ei... din cauza întunericului. 

— O mie de draci! S-au împușcat între ei! A-2, cotat printre 
cei mai buni spioni ai lumii, are timp pentru asemenea basme! 
Cine te-a făcut spion? De ce dracu’ n-ai rămas acasă, să moţăi 
la gura cuptorului? Să cultivi pătrunjel și să scarpini motanul pe 
sub bărbie... Asta e o meserie grea, idiotule! B.D. l-a lichidat în 
noaptea aceea pe oamenii lui Ball. Eu, cu câteva gloanţe trase 
de o mână sigură. Altfel... 

— Ce te-a îndemnat să mă ajuţi, bătrâne scarabeu? 

— Nu-mi mai spune bătrâne scarabeu. Sună neplăcut. 

— Atunci bătrâne crab. De ce mi-ai sărit în ajutor în noaptea 
aceea, bătrâne crab? 

— Parcă numai în noaptea aceea? se indignă B.D., meșterind 
o bucată de șniţel vienez. Dar când te-ai dus la tavernă de pe 
strada Cheiului? Jucai rolul șmecherului din marina comercială, 
ţi-ai pus o perucă ce te făcea să semeni cu un vițel buclat. Ce 
cretin ţi-a confecţionat peruca aia! Trebuia să fii orb ca să nu 


observi că nu e părul tău original! Și, în general, de ce tot baţi 
cârciumile? Majoritatea timpului ţi-l petreci prin găurile astea 
blestemate, parcă n-ai ști că în fiecare pândește câte un filator. 

— Tocmai asta e, bătrâne crab! In fine. Ce boacănă am făcut 
în taverna lui Ole Flegmann? 

B.D. Deșertă un pahar cu vin. 

— Bea și tu, zise. Întrebările tale neroade pur și simplu mă 
scot din sărite! Nu-ţi amintești? Te-ai așezat în colţ, ca omul 
care vrea să vadă totul și să fie apărat și din spate. Exact cum 
nu trebuia. Psihologia celui urmărit! La două mese spre dreapta 
şedea un beţivan cu nasul turtit de masă, ăla eram eu, mă 
prefăceam, iar într-un colţ se instalase un individ hidos care te 
supraveghea. Te jucai ca un nerod cu creionul, pe marginea 
ziarului, iar când ai plecat ai lăsat foaia aceea blestemată pe 
masă! Nici n-ai ieșit bine că hidosul s-a repezit curios către 
colțul tău. Nu mă așteptam să fii atât de idiot, totuși ca măsură 
de precauţiune am ieșit clătinându-mă în calea hidosului, am 
răsturnat masa și, tot moșmonind s-o ridic, am pus mâna pe 
afurisitul de ziar și repede l-am ascuns, apoi am făcut ca 
trenul... Adică am șters-o. 

— Dar știu că bei! 

— Pot să beau oricât... Nu mă-mbăt, nu-s din ăia, Blondule! Eu 
nu uit pe masă ziarele pe care am fircălit litere care te duc la 
pușcărie... 

— Ai dreptate, bătrâne crab... Gafe copilărești... Ascultă! 
Scrisesem ceva compromiţător pe marginea ziarului? 

— Nici nu-ţi amintești, te-ai îmbătat ca un idiot. Pe marginea 
ziarului ai desenat o piramidă, un craniu și o femeie goală, iar 
între ele ai scris „RX”. Adică tocmai indicativul ultrasecret al 
colonelului Hars! 

— Poate am făcut-o anume, bătrâne scarabeu. Presupunând 
că hidosul era într-adevăr poteraș, ziarul ar fi ajuns, să zicem, pe 
masa colonelului. Îţi dai seama ce bătaie de cap pentru Hars, 
care ar fi considerat că- totul e o șaradă, adică piramida, craniul 
și tanti cu ăla mare... 

— Nu-mi mai spune bătrâne scarabeu. Te-am rugat de o mie 
de ori. Sună fals. 

— Atunci, bătrâne crab. În orice caz, îţi mulţumesc! Mă 
urmărești de multă vreme? 

— În sfârșit o întrebare inteligentă! 


CAPITOLUL 6: „AR FI GROZAV SA FII CHIAR TU A- 
2!” 

— Câţi ani am? Ce-ţi pasă! În timpul primului război am făcut 
spionaj în folosul a cinci state! îmi plăcea să câștig mulţi 
fofolocos. Mulţi bani! Pe urmă m-am cuminţit, n-am mai lucrat 
simultan decât cel mult pentru două guverne, de preferinţă 
pentru două care se suspicionau, era mai pasionant. Când a 
venit Lungerul la putere, eram unul din conducătorii poliţiei 
criminale; pentru a rezolva cazuri complicate eram chemat la 
Londra, Buenos-Aires sau Rejkya- wick... M-am pensionat, îl 
uram pe Lunger. Făcând spionaj și învârtindu-mă între asasini, 
am devenit, nu știu cum, fără să vreau, un umanist. Am fost 
repede dat uitării; bătrân, ramolit, demodat. Demodat! Aș fi în 
stare, așa cum mă vezi, să pun pe picioare cel mai strașnic 
serviciu secret din câte au existat. Dar nu în favoarea 
Lungerului, nici pentru o treime din rai. Am o mică avere, de 
fapt nu chiar atât de mică. In ultimii ani m-am distrat 
descoperindu-i pe agenţii secreţi lansați în imperiu și ajutându-i. 
Mulţi erau niște simpli imbecili, care ajungeau nevinovaţi în fața 
plutonului de execuţie. Au fost și câţiva capabili. Cei mai mulți 
au pierit. Câţiva au scăpat și s-au întors acasă, uneori datorită 
mie... Nu-ţi voi oferi firește, niciun nume, în meseria noastră 
totul e să nu dai din gură prea mult... Auzisem de tine, știam că 
trebuie să piei și nu mi-a fost greu să te descopăr. Prin calcule... 
lar tu ești un amestec de geniu și tâmpenie, Blondule! 

— Te-ai turtit, bătrâne crab... Ai devenit sentimental... vai 
nouă! 


— Dacă vrei, mă duc lângă trompetist și cânt, zise Blondul. 
Am să cânt vechiul vals „Pa, Gabriella, și pusi”, în ritm de 
tangou, sau în orice alt ritm vrei tu. La nevoie pot să dansez, să 
fac scamatorii, sau să prezint numere acrobatice. Spune: ce fac 
lupii? 

Blondul o învălui în privirea sa cenușie. 

— Care lupi, tresări Em. 

— Cei doi lupi din palma ta. 

— Ciudat mai ești, Paul! Ştii ce credeam la început despre 
tine? 


Blondul își trecu degetele prin păr, răvășindu-l. Era cald. 
Lumea fuma, chelnerii alergau pe culoare. La masa vecină 
stăteau trei femei însărcinate și un babalăc... „Pesemne Duhul 
Sfânt”... gândi Blondul. 

— La început credeam că ești spion! Şi-mi pare rău că nu ești. 

Blondul râse şi aplecându-se o sărută pe gât. 

— Eu te credeam agentă a poliţiei secrete, Em! 

— Serios? 

— Îţi jur! 

Ochii femeii sclipiră ironic: 

— Și dacă-ţi spun că sunt într-adevăr agentă a poliţiei 
secrete? 

— Şi dacă-ţi spun că sunt într-adevăr spion? 

Râseră amândoi privindu-se în ochi. În ciuda rănii de la 
genunchi, Blondul dansa admirabil. Strâns lipit, trupul femeii, 
șerpesc, dar fierbinte, îl transporta. Pe urmă orchestra puse o 
virgulă. 

— Îmi plac teribil poveștile cu spioni, șopti Em. Încă din 
copilărie visam să... Ce prostii spun! Tu îmi placi teribil, fiindcă 
aduci a spion... 

— Şi tu îmi placi, Em, fiindcă ești sora celor doi lupi... Lupii din 
palma ta... 

— Nimeni nu mi-a făcut o astfel de declaraţie. N-am s-o uit, 
Paul. 

— N-ai să uiţi nimic din toate câte sunt în legătură cu mine. 
Nici eu n-am să uit, așa am fost blestemaţi din prima clipă. 
Blestemul celor doi lupi. 

Em zâmbi către el; ochii i se luminară în auriu. 

— Există un spion formidabil, Paul. Asta e o taină. Spionul A-2, 
sau Piele de Căprioară, sau Blondul. O fi blond ca și tine... Poate 
că tu ești A-2... Uneori sunt convinsă că numai tu poți fi A-2 și 
mă bucur. În orice caz, el se află pe aici pe aproape și sunt 
sigură că pune la cale niște încurcături pe care n-o să le poată 
dezlega nici chiar colonelul Hars... Să nu-mi spui că n-ai auzit de 
Hars! 

— Toată lumea știe de el. Este un veritabil erou, un filosof și 
un... 

— Şi mai ce? întrebă Em. 

— Şi un curtezan! râse Blondul. 

— Tu de ce ai fost pe front, Paul? 


— Fiindcă m-au trimis, soră a lupilor! 

— Și te-ai bătut vitejește? 

— Nu știu. Unii spun că da. 

— Te-ai luptat ca un Ajax, știu, altfel n-ai fi primit Crucea de 
Fildeș cu Diamant. De ce ai riscat? Pentru cine ţi-ai pus viaţa în 
joc? Pentru Lunger? Răspunde-mi sincer măcar la această 
întrebare! 

— Sst! Lungerul doarme la ora asta. E obosit, nu-l deranja! 

— N-am uitat ce mi-ai spus: „nimic n-are importanţă, nu cred 
în nimic”. Cum ar putea să-mi dea o certitudine un om ca tine, 
care nu crede în nimic? As prefera să fii A-2. El desigur crede în 
ceva. El ar putea să-mi întindă o certitudine. 

— Avem cel puţin certitudinea că A-2 este în apropiere. 
Undeva. Tu ai spus-o. Dar cine a inventat de fapt poveștile 
astea? 

Femeia îl privi brusc cu severitate, strângându-și gura. 

— A-2 nu e o poveste. Aș fi prea tristă dacă A-2 n-ar exista! El 
e singura mea certitudine. 

— Dar e un dușman! 

— Eşti într-adevăr prost și mărginit, sau te prefaci? 

— Em! 

— Nu ești prost, te prefaci. Dușman! Fie. Dar e un om! Sunt 
convinsă că pune la cale niște isprăvi cum nici nu visează 
colonelul Hars... 

— Dumnezeule mare, dar ce ai tu cu Hars? 

— Îl urăsc, fiindcă-l admir și fiindcă eram gata să mă 
îndrăgostesc de el. Noroc că ai apărut tu! 

— Ai ocazia să-l vezi deseori pe colonelul Hars? 

— Am zis eu că am ocazia să-l văd? 

— Ce-i drept, nu! 

— Să vină A-2 și să arunce totul în aer! scrâșni Em. 

— Sunt de acord, dar să cruţe acest local, care ne este încă 
folositor.. 

— Şi localul! Și pe noi!... Așa! Așa!... Sărută-mă, Paul! Poate 
mă potolesc... Ce părere ai tu, Paul, ce-i trebuie lui A-2, ce pune 
la cale, ce caută? 

Înainte de a răspunde, Blondul își aprinse o ţigaretă „Mercur”. 

— Poate îl caută pe prietenul său A-1. 

Ea îl privi cu ochii mari, brusc dezmorțită: 

— Prin urmare, crezi că există și un A-1? 


— Dacă există A-2, de ce n-ar fi și A-l? râse Blondul. 

— Şi presupui că sunt prieteni? 

— De ce n-aș presupune? Vrei o poveste romantică? lată: A-l a 
fost parașutat pe teritoriul nostru, a dispărut și nicio veste n-a 
mai venit de la el, iar prietenul său A-2 vine să-l caute, să afle ce 
s-a în- tâmplat cu el, eventual să-l salveze... 

— Ciudat... De A-I n-am auzit, zise Em. 

— De unde ai fi vrut să auzi? Ce legătură poate fi între tine și 
spionajul internaţional? Eu am auzit astăzi pentru prima dată 
despre A-2 și nu mi-a fost greu să-l inventez pe A-l... 

— Dar dacă tu, Paul Delun, ești într-adevăr A-2, și dacă 
povestea ta e adevărată? Povestea cu A-2 care vine în ajutorul 
amicului său A-l... 

— Dacă, draga mea! 

— Ar fi minunat! Ar fi grozav să fii chiar tu A-2! 

— M-ai iubi mai mult? 

— Oh! Cred că da!... 

— Nu m-ai denunța? Nu m-ai vinde pentru treizeci de arginţi 
poliţiei secrete a Lungerului? 

Ea trase un fum din ţigareta Blondului: 

— Te-aș denunța, dragul meu! Te-aș denunța imediat! Dacă 
aș fi sigură că ești A-2! Păcat că povestea cu A-I nu e adevărată. 
E prea romantică. Ai un bănuţ? Vreau să-mi plătesc speranţa... 


* 


— Povestea cu A-l e adevărată, e aşa cum ţi-am spus, bătrâne 
crab. 

— Nu-mi spune bătrâne crab. Mă deranjează. 

— Foarte bine. Deci, bătrâne scarabeu. Ai o monedă măruntă? 

— Poftim! 

Blondul azvârli cu putere bănuțul, care se rostogoli în 
întuneric. 

— lată! strigă Blondul. Am plătit chirie... Chirie pentru 
speranță! 

— Văd că ești nu numai idiot, dar și superstițios... Povestea ta 
eu A-l nu ține. Ai fabricat-o pentru a-ți masca adevăratele 
planuri și nu mă supăr pentru atâta lucru. Așa e meseria... De 
altfel îţi cunosc planurile. Nu mi-a fost greu să înţeleg ce 
urmărești cu inginerul Sible. 


— Eşti isteț, bătrâne scarabeu, zipe Blondul, aprinzându-și o 
țigaretă „Mercur”. 


CAPITOLUL 7: CONFERINTA SECRETA „CETACEUL' 

jignit până-n adâncul sufletului, Matel se ridică. Pentru prima 
dată i se-ntâmpla să nu fie poftit să ia parte la o consfătuire 
secretă! 

În fond Matel știa cu cine se va întilni Lingerul și ce se va 
discuta: Amiralul Intre, contraamiralul Munic, acești ramoliţi 
incapabili, căpitanul Side, „eroul” de la East Babour, cocoșelul 
spilcuit, pe care întâmplarea îl umflase peste noapte, cei doi-trei 
așa ziși experți... 

Şi ce vor discuta? 

Lungerul va hotărî, iar ceilalți vor aproba. Oare nu Pestagoul 
plănuise de fapt până la cele mai mici amănunte operaţia 
„Cetaceul”? Da, Pestagoul - îi trecu prin cap lui Matel - dar sub 
conducerea fostului șef, generalul Sturm. Dar și serviciul de 
contraspionaj al B.B.-ului își adusese contribuţia! Oare nu-i 
trimisese Matel pe trei dintre cei mai ingenioși agenţi ai săi la 
bazele maritime din Arhipelagul Binder, unde Aliaţii își 
concentrau flota, și oare nu datele aduse de excelentul 
„Locotenent B.X.”, cel mai talentat dintre spionii tineri, serviseră 
în mod cu totul major la elaborarea „Cetaceului”? 

Matel avu impresia că poziţia lui scăzuse față de cea avută 
când lucra la B.B. Ciudată încurcătură a creat Lungerul! Oare cu 
voie? Pestagoul, S.A.G.-ul, Z.Z.-ul și toate celelalte cancelarii 
secrete își aveau serviciile lor de informaţii și de multe ori 
cumplite suspiciuni între agenţi creau adevărate zone minate... 

Il văzu din mașină pe nebunul de Karl Bardes și-i spuse 
ofițerului care conducea să oprească. Cei doi ofiţeri din garda lui 
Matel rânjeau. Karl Bardes observă mașina, cârmi ca o navă 
bătută de uragan și, clătinându-se, veni chiar în faţa ferestrei lui 
Matel. 

— Jos regimul! urlă el, fluturându-și pălăria. Vivat anarhismul! 

Era una din fanteziile cele mai stranii ale Lungerului: avea 
nevoie de opoziție! Doi beţivani, cu autorizaţii speciale semnate 
chiar de Lunger, aveau permisiunea și chiar indicaţia de a bate 
străzile în anumite zile, urlând: /os regimul, vivat anarhismul! 

Dar numai atât! Locuitorii Capitalei care cunoșteau trucul îi 
ocoleau cu grijă. Când apărea undeva Karl Bardes sau Emilian 
Dude, celălalt „anarhist”, în preajma lor locul devenea pustiu pe 
o rază de sute de metri. Agenţi în civil îi urmăreau de la 
distanță, înhățând imediat pe oricine și-ar fi permis un cât de 


mic gest de aprobare. 

Exista părerea că un întreg lagăr fusese tixit cu oameni care 
salutaseră într-un fel sau altul strigătele celor doi beţivani. 

Automobilul lui Matel se urni din faţa lui Karl Bardes, care mai 
urlă o dată: 

— Jos regimul! 

Predecesorii actualilor „anarhiști”, tot în număr de doi, 
avuseseră dreptul să strige și „Moarte Pestagoului!” Într-o zi, 
generalul Sturm, exasperat de urletele lo'r, dăduse ordin ca 
„opoziţia” să fie lichidată cu o rafală de pușcă-mitralieră. Cei doi 
fuseseră culeși de pe stradă eu trupurile aproape tăiate de 
gloanţe. Lungerul l-a dojenit pe Sturm și și-a căutat alţi doi 
„anarhiști”, cărora le-a redus însă libertăţile, suprimând lozinca 
„Moarte Pestagoului”... 

Matel abia ajunsese la sediul central, când heighlungerul Billd, 
cumnatul neoficial al Lungerului, îi telefonă, dându-i a înţelege 
că discutarea operaţiunii „Cetaceul” se amânase pentru după- 
amiază și urma să aibă loc în „Bârlogul de Adio”, cum era 
supranumit Marele Cartier General al Luingerului, din adâncul 
pădurii Lucinend. Matel se lovi cu palma peste frunte, zicându-și 
că fusese un mare dobitoc neprevăzând această amânare, care 
ţinea de vechile și înţeleptele tertipuri ale Lungerului. 

Cum de data aceasta era chemat și el la ședința secretă, și 
cum mai era puţin timp până la ora fixată, ceru să-i fie adus 
prânzul în biroul ale cărui ferestre dădeau în superbul parc 
cunoscut în toată ţara, unde grădinari iscusiţi încrucișau soiurile, 
inventând flori noi întru slava Lungerului. O dată cu prânzul, îi 
convocă pe cei patru adjuncţi ai săi, contele Waape și 
medlungerii Barbe, Stull și Ohrne. Conform etichetei, aceștia se 
prezentară înţepenindu-se în linie lângă intrare. Matel îi ţinu 
acolo tot timpul cât mâncă, servit de un chelner și un picollo. 
Cei patru adjuncţi își urau superiorul, iar Matel își dispreţuia 
ajutoarele și gestul de a-i ţine la ușă în tot timpul prânzului 
făcea parte dintr-un plan vast de umilire și supunere a celor 
care-l regretau în taină sau pe faţă pe fostul șef, generalul 
Sturm. 

După ce se șterse meticulos cu șervetul, Matel le adresă 
câteva cuvinte fără importanţă și-i concedie fără să clipească. 
Nu este un lucru simplu să înfuleci cu poftă șase feluri sub 
privirea a patru perechi de ochi dușmănoși, iar heighlungerul 


făcu acest lucru cu mare dezinvoltură și cu apetitul neștirbit. 
Rămas singur, scoase din uriașa casă de bani zidită în perete un 
sigiliu care-i asigura accesul spre „Bârlogul de Adio” și peste 
douăzeci de minute mașina sa, urmată de altele care-l escortau, 
ieșea din Capitală, gonind spre nord. 

Matel se întreba dacă Lungerul, chinuit de frica atentatelor, o 
fi plecat spre Lucinend cu mașina sau avionul. Intotdeauna 
amănuntele călătoriei le hotăra el, în ultima clipă. De altfel, nu 
s-ar fi mirat dacă ajungând la „Bârlogul de Adio”, ar fi aflat de o 
nouă amânare a conferinţei secrete. 

Așezat comod, Matel asculta sporovăiala veselă dusă pe 
șoptite de cei doi ofiţeri din garda sa, pe care-i adusese cu sine 
din B.B. Aceștia vorbeau despre femei și colonelul simţi deodată 
pofta teribilă de a se izola măcar pentru două zile la vila sa din 
munţi, împreună cu Lilly Bocca, pe care n-o văzuse din ziua 
avansării. 

Puternica mașină sorbi dintr-o inspiraţie cei treizeci și cinci de 
kilometri până la pădurea Lucinend. Matel respiră cu plăcere 
aerul răcoros, puţin umed, al codrului secular. Şapte linii de 
forță apărau cu strășnicie „Bârlogul de Adio” al Lungerului. 
Șoseaua asfaltată ce ducea în inima pădurii trecea prin șapte 
puncte de control, fiecare cu parola sa. Pentru cel de-al 
șaptelea, ultimul, Lungerul, influenţat de vreo baladă romantică, 
inventase inelul cu șapte sigilii, ce se schimbau la o simplă 
apăsare a unui resort. Cei care treceau și de ultimul obstacol 
pătrundeau într-un imperiu straniu, pe teritoriul căruia 
construcţiile, de o fantezie dementă, fuseseră ridicate fără ca 
bătrânii arbori să fie doborâţi. Trunchiurile uriașe treceau uneori 
prin mijlocul vilelor și barăcilor. Adevăratul bârlog era însă și aici 
sub pământ. Lungerul, îndrăgostit de oglinzi și labirinturi, 
pusese să i se clădească un veritabil mormânt de faraon 
modern, fără început și fără sfârșit. Taina „Bârlogului de Adio” 
fusese atât de bine păstrată, că aviația Aliaților nu reușise încă 
să-i descopere coordonatele. 

Sosise Lungerul? Nimeni nu știu să-i răspundă lui Matel, care 
nici nu insistă. Ar fi devenit suspect întrebând prea stăruitor. 

Prin fantezista baracă clădită în formă de circ, străbăteau 
trunchiurile a patru copaci puternici. Locul fusese în așa fel ales, 
încât trunchiurile păreau a fi pilonii ce susțineau edificiul. In 
mijloc, pe locul unde ar fi trebuit să fie manejul măscăricilor, se 


afla o masă masivă de forma semnului înmulţirii, emblema 
partidului lungerist. 

Câţiva dintre cei mai importanţi oameni ai Imperiului luaseră 
loc. Așteptându-l pe Lunger. Era greu să-ţi dai seama cine era 
prieten cu cine... Participanţii la conferinţa secretă.. Cetaceul" 
se răzleţiseră, părând absorbiți de studiul hărților pe care și le 
desfășuraseră în faţă : una a arhipelagului Binder și alta repre- 
zentând insula Mille-Vaquer. 

Amiralul Krug, care urma să devină executorul principal al 
acțiunii, se izolase la unul din capetele mesei și, tăcut, își 
pregătea pipa ajutându-se de minune cu singura-i mână, cea 
stângă, dreapta fiindu-i retezată mai sus de cot într-una din 
glorioasele bătălii navale la care participase. 

Era un om slab, cu gâtul ca un vrej răsărit din strălucirea 
uniformei, susţinând anevoie capul straniu lăţit, parcă proaspăt 
scos dintr-un prespapir. Ochii cenușii, mici, foarte apropiaţi, ai 
amiralului nu se opriră niciun moment asupra celor de faţă, pe 
care-i ignora. Krug făcea impresia unui om jignit că fusese 
adunat laolaltă cu nulităţile ce-l înconjurau. Cum scânteia ce 
dădea naștere „Cetaceului” pornise de la el, Krug considera 
inutilă și ridicolă mascarada aceea de ședință secretă, unde 
erau poftiţi să-și dea cu părerea diverși imbecili care nici nu 
cunoșteau gustul apei sărate a oceanului și n-ar fi știut să facă 
deosebirea dintre flanc și palanc... 

Amiralul era un bătrân marinar de formaţie veche, își 
începuse învăţătura despre navigaţie studiind plutele pe care le 
remorcau de pe țărm elefanții diadohului Kassandros, formele 
anticelor trriere, dormoane și drakkare, și puţini oameni ar fi 
putut înșira atâtea amănunte câte știa el despre velatura 
flotelor Hansei, sau istoria și evoluţia vapoarelor, începând cu 
cel al lui Foulton. 

De la înălţimea culturii sale, Krug privea cu stăpânit dispreţ 
spre experții și specialiștii pe care-i scosese în ultimii ani la 
suprafaţă Lungerul, pescuindu-i din cine știe ce ape... Insuși 
Lungerul, ori de câte ori deschidea gura pentru a emite idei cu 
privire la tactica marinei militare, se făcea de râs faţă de oricine 
trecuse de abeceul navigației. 

Lingușitoarea traducere în faptă a învățăturilor Lungerului cu 
privire la acţiunile flotei dusese la dezastre de neînchipuit. 
Imperiul reușise să repurteze victorii pe mare în faţa Aliaților 


doar în primii ani de război, când militarii de meserie, el, Krug și 
cei încă doi, trei comandanţi serioși, avuseseră o anumită 
libertate de a-și decide singuri mișcările, 

Din vechea gardă a marilor comandanţi de flote mai 
rămăsese doar Krug. Amiralii Waur, Wottus, Sind și Harpe 
pieriseră, primul în mod glorios, în timpul bătăliei de la Sanders- 
Hall, iar ceilalţi răpuși de mașinaţiile politice din cabinetul 
Lungerului. Sind îi fusese prieten apropiat și, în legătură cu 
moartea sa, Krug întreprinsese intense cercetări. Concluzia: 
amiralul pierise otrăvit de contele Waape, adjunctul lui Sturm. 
Un sfârșit asemănător avuseseră și ceilalţi. 

Cu o mare furie Krug aflase că Lungerul îl convoacă la 
„Bârlogul de Adio” pentru a „prelucra” planul „Cetaceul”. Mistuit 
de febră, amiralul, părăsindu-și flota în mâinile unor înlocuitori 
incapabili, străbătuse cu avionul o distanţă uriașă pentru a sosi 
la timp... 

Krug, care nu mai fusese în patrie timp îndelungat, renunțând 
la concedii, își petrecuse ultima noapte compunând un fel de 
testament. Era convins că nu va reuși să-și ţină gura și că 
reuniunea din pădurea Lucinend va fi ultima la care va participa. 
Era revoltat de „îmbunătăţirile” pe care avea de gând să le 
aducă Lungerul operaţiei „Cetaceul”. Aceste ajustări aduse unui 
plan simplu și ingenios îl transformau în ceva greoi și mai mult 
decât riscant, dar nu încăpea îndoială că ceata de servitori și 
lingăi ce vor asista la conferinţă avea să aplaude cu entuziasm 
fiecare idee a Lungerului. 

Otrava ce mocnea în amiral de atâta timp avea să 
izbucnească. Va enumera în faţa Lungerului toate înfrângerile 
cauzate de amestecul strategilor de cabinet, și cu asta se va 
încheia fără îndoială şi cariera sa. Va fi împușcat, otrăvit sau 
înjunghiat, așa cum păţiseră și ceilalţi amirali, iar a doua zi i se 
vor face funeralii naţionale... 

La toate acestea medita bătrânul Krug stând însingurat la un 
capăt al mesei de forma semnului înmulţirii (ce tâmpenie mai 
era și asta!). 

Cel mai apropiat vecin al amiralului, căpitanul Side, tânărul 
filfizon elegant, părea bun de pus doar într-o anticameră de 
cabinet, unde să-i întreţină pe cei ce așteaptă să le vină rândul 
la vreo audienţă. Cu toate acestea, după părerea lui Krug, Side 
era singurul dintre toţi cei de față care putea să aibă un cuvânt 


de spus, fiind marinar, mai mult de salon, totuși marinar, și 
chinuita victorie de la East-Harbour se datora în mare măsură 
inspiraţiei sale de moment, inspiraţie ce corectase și schimbase 
ordinele transmise de bătrânul cretin contraamiralului Munic. 
Interpretarea eronată a unui ordin trebuia în mod normal să-l 
ducă pe Side în faţa plutonului de execuţie, dar aici căpeteniile 
ce vegheau legea fuseseră nevoite să închidă ochii, ba chiar să 
recunoască meritul evident al căpitanului; acesta fuma dintr-o 
țigară fină, englezească; ciudat, a fuma ţigări și a te îmbăta cu 
băuturi ale inamicului nu erau considerate încă drept acte 
dușmănoase. 

Doi chelneri, probabil ofiţeri Z.Z., împingeau niște cărucioare, 
pe care abureau cafele printre băuturi răcoritoare, pachete cu 
ţigări, ciocolată, alune și stafide din arhipelag. 

Krug refuză să se servească. Side luă o cafea, un baton de 
ciocolată și alune. Contraamiralul Munic își înfundă buzunarele 
cu batoane de ciocolată, amiralul Între se lăsă servit cu o cafea, 
Matel luă ţigări, în sfârșit experţii Linod, Faki și Bind tăbărâră 
fără rușine asupra căruciorului, servindu-se cu de toate. Aceștia 
trei fuseseră invitaţi doar pentru partea introductivă a 
conferinţei, urmând să se retragă într-o clădire alăturată în clipa 
când se va trece la discutarea acţiunii propriu-zise, rămânând la 
dispoziția Lungerului, în cazul că ar fi fost nevoie de precizări 
suplimentare cu privire la conformaţia arhipelagului Binder. 

Feldmareșalul Troll refuză și el cafeaua, sorbind în schimb 
dintr-o înghiţitură un pahar mare cu apă minerală. Troll se 
așezase foarte aproape de măsuţa instalată special pentru 
Lunger, între două din ramificaţiile mesei principale. Servieta 
burduhănoasă a feldmareșalului se odihnea la picioarele sale. 
Absorbit, fostul comandant al Corpului 4 de Armată, a cărui 
rechemare de pe front era considerată de cei mai mulţi drept o 
retrogradare netă, se apleca deseori, pentru a răscoli prin 
servieta plină de hârtii. 

Lungerul încă nu apăruse, cu toate că trecuseră treizeci de 
minute peste ora fixată. Feldmareșalul Troll își ștăpânea cu greu 
nervozitatea, asudând abundent sub uniformă. 

Minutele se scurgeau apăsătoare. In baracă pătrundeau 
foșnetele pădurii. Cele patru trunchiuri masive, împrejurul 
cărora fusese ţesută fantezista construcţie rotundă, păreau 
cuprinse de vasta și înceata legănare a codrului secular. 


Lungerul intră brusc, ca totdeauna, înaintând cu pași mărunți 
și repezi spre măsuţa ce-i fusese pregătită. Toţi săriră în 
picioare, ridicând lateral mâna dreaptă ca o aripă. 

Şeful statului se așeză. Purta un costum civil, negru. Imediat 
după sosirea lui un ofiţer superior intră și-i raportă ceva la 
ureche. 

Troll urmărea îngheţat faţa Lungerului. Acesta se întoarse 
către el și ochii injectaţi și bulbucaţi părură să-l cântărească 
atent. 

— Ești chemat la telefon, Troll. Întoarce-te imediat! 

Era o gravă abatere de la etichetă, dar pesemne motivul 
solicitării la telefon a feldmareșalului părea important. Înainte 
de a ieși, Troll se aplecă încă o dată pentru a răscoli ceva prin 
servietă, scoase un teanc de hârtii și cu ele în mână ieși grăbit. 
Lungerul își masa tâmplele, obosit și somnoros. 

Ofițerul care-l chemase pe Troll îl urmă pe feld-mareșal, 
pentru a-l conduce într-o vilă, la vreo treizeci de metri de 
baraca-circ. Excomandantul Corpului 4 intră în cabina izolată și 
schimbă câteva cuvinte cu generalul Bille, alt retrogradat, adus 
de pe front pentru a i se încredința o misiune neglijabilă, 
jignitoare. Bille îl chemase la telefon din Capitală, conform 
înțelegerii. 

Troll ieși din cabină și cobori la subsol (unde se urină, scuturat 
ca de friguri), își privi ceasul și se urcă pe veceu, ajungând astfel 
la ferestruica de unde putea să vadă baraca-circ. 

Trebuiau să se scurgă încă două minute până în clipa 
exploziei și feldmareșalul simţi cum i se zvârcolesc intestinele 
de emoție. 

Probabil că în momentul acela Lungerul, enervat, privea spre 
ușă așteptându-i revenirea. 

Troll își mângâie gâtul umed, exasperat de trecerea îngrozitor 
de înceată a clipelor. Secundarul cronometrului atinse punctul 
fatidic și Troll înălțat pe vârfuri se holba spre baracă... 
Dumnezeule, nu se întâmpla nimic! Oare avea să eșueze 
încercarea pregătită cu atâta migală și risc? Se defectase 
mecanismul din inima mașinii infernale, sau pur și simplu 
conţinutul servietei fusese descoperit după plecarea sa și făcut 
inofensiv? Sau  armurierul care construise mecanismul 
declanșator al exploziei era un agent și-și bătuse joc 
incredințând complotiștilor o capsulă, ridicolă și inofensivă? 


Trecuse un minut și Troll disperat, nemaiștiind ce să facă, se 
dădu jos de pe veceu și-și scoase revolverul. Nu-i rămânea 
decât sinuciderea. 

In momentul acela o bubuitură puternică cutremură pădurea 
Lucinend. Înălţându-se iarăși spre ferestruică, Troll mai apucă să 
vadă sfărâmăturile azvârlite de explozie aterizând, uluitor de 
încet, parcă într-un zbor planat. O trombă neagră de fum și praf 
se înălţă pe locul unde fusese baraca-circ, angrenându-se într-o 
ciudată mișcare rotitoare, ca un vârtej. Explozia fusese 
extraordinară, nimeni nu scăpase cu viaţă și Troll, fericit, se 
repezi sus la telefonul pe care-l lăsase deschis. 

— Bille, mă auzi? Lungerul e mort, trăiască armata! 

— E mort? L-ai văzut cu ochii tăi mort? 

— E mort, dacă-ţi spun! 

— Verifică! Verifică încă o dată dacă e mort. Auzi? Verifică. Eu 
aștept, verifică, verifică încă o dată, răspunse implacabil 
generalul. 


CAPITOLUL 8: CONCERT PENTRU VIOARA 

O agitaţie de necrezut cuprinse pădurea Lucinend. 

Agenţii și paznicii risipiţi de-a lungul celor șapte linii de forță 
ce apărau „Bârlogul de Adio” își părăsiră posturile, alergând ca 
nebunii să vadă ce se întâmplase. 

În acele minute complotiștii, dacă ar fi avut printre ei măcar 
doi oameni cu sânge rece, ar fi putut să-și realizeze visul de a-l 
trimite cu un etaj mai sus pe marele Lunger. 

După ce tromba de fum și praf se risipi, cei ce se adunaseră 
împrejurul ruinelor fumegânde ale barăcii-circ putură să-l vadă 
pe amiralul Krug ridicându-se într-un genunchi, apoi în picioare 
și încercând să-și scuture uniforma boţită. Avea faţa plină de 
sângele ce i se prelingea pe gât și piept, dar pipa care nu se 
stinsese în momentul dezastrului, regăsită, fumega pașnic în 
gura bătrânului soldat. 

Toţi ceilalți participanţi la conferinţa „Cetaceul”, de la Lunger 
până la expertul Linod, zăceau azvârliţi printre sfărâmături, ca 
niște zdrenţe fără viaţă. 

Feldmareșalul Troll, după reușita exploziei, părea că 
traversează o scurtă perioadă de întunecare a minţii. Altfel nu 
se poate explica gestul său. El se repezi, îmbrâncindu-i pe toţi, 
oprindu-se deasupra formei omenești care părea a fi Lungerul, 
pe trei sferturi acoperit de niște draperii ce încă fumegau. 

Ridicând pumnii. Troll urlă ca un smintit: 

— Uraaa! Tiranul e mort! Lungerul e mort. Trăiască armata, 
trăiască noul conducător al țării, mareșalul Lamarsend! 

Ciudat e faptul că abia aceste cuvinte oribile de răzvrătire 
făţișă deșteptară minţile celor de faţă, care se repeziră la 
Lunger, neglijându-i total pe ceilalţi sinistraţi. Nimeni nu-l arestă 
pe Troll, se părea că vorbele lui nu fuseseră auzite și înţelese. 
Însuși feldmareșalul rămase uimit de ceea ce se întâmplă și de 
faţă cu toată lumea asistă tot mai dezorientat la operaţiunea de 
readucere în simţiri a Lungerului. Fiindcă atentatul nu izbutise. 
La o cercetare sumară se constată că marele om pare să fie 
nevătămat. Medicii îl treziră din leșin și constatară că Lungerul 
își pierduse în dezastru doar un dinte, o dată cu darul vorbirii. 
Fixa cu ochi răi pe cei ce-l îngrijeau, examinându-și la răstimpuri 
mâna lovită și zgâriată, oblojită acum de cel mai bun chirurg al 
imperiului. 

Trezindu-se din ciudata-i stare de prostaţie, Troll încercă să se 


salveze. Cum toată lumea alerga înnebunită, fără rost, el se 
strecură prin mijlocul gloatei încă dezorientate, cu arma 
pregătită, hotărât să răpună pe cel care i-ar sta în cale. Ajunse 
cu bine la mașina lui și-i porunci șoferului să gonească spre 
Capitală. Nimeni nu-l opri, cele șapte centuri de forță fiind 
aproape nepăzite în acele clipe. 

Abia după trei-patru ore Capitala, străbătută de zvonuri 
contradictorii, află că Lungerul e în viaţă și că va lua cuvântul la 
radio. Ulterior Lungerul era mai puţin indispus de atentat, cât de 
faptul că la Marele Cartier General a domnit dezordinea. 

Feldmareșalul Troll, neoprit de nimeni, neurmărit, gonea spre 
Capitală, legănat încă de o vagă speranţă... 

Dar să revenim la victimele feldmareșalului, pe care explozia 
mașinii infernale îi lovise în chip diferit, așa cum procedează și 
destinul, totdeauna părtinitor cu unii și răutăcios cu cei mai 
mulţi. 

E greu de stabilit prin ce miracol Lungerul care se aflase 
foarte aproape, la vreo trei pași de mașina infernală, în 
momentul exploziei, scăpase aproape nevătămat, în timp ce alți 
participanţi la conferinţă, risipiţi pe la colţurile mesei de forma 
semnului înmulţirii, la mai mare distanţă de fatidica servietă a 
lui Troll, plătiseră cu viaţa. 

După ce Lungerul, în afara oricărui pericol, fu instalat într-unul 
din dormitoarele subpământene secrete, cu serviciu de pază 
întărit împrejur și cu gardă permanentă de medici, după ce 
ordinea fu oarecum restabilită în preajma „Bârlogului de Adio”, 
o parte din personalul sanitar putu să-și ofere asistenţa 
celorlalte victime. 

Amiralul Krug, indignat de întârzierea cu care se venea în 
ajutorul sinistraţilor, îl repezi pe medicul care dori să-l 
examineze. Îşi tamponase singur obrazul scrijelit destul de 
adânc cu batista muiată în spirt. Mai sângera încă, totuși declară 
că vrea să plece spre Capitală. Se și îndreptă spre mașină, când. 
Brusc, un obstacol neprevăzut interveni, 

Colonelul Brakes, șeful serviciului de pază și siguranţă al 
M.C.G. Din pădurea Lucinend, redevenind stăpân pe situaţie, 
dăduse ordine strașnice: toate porţile celor șapte centuri 
fuseseră zăvorite, nimeni nu avea voie să pătrundă către 
„Bârlogul de Adio”, sau să iasă din el, până la noi dispoziţiuni. 

lritat, amiralul începu să facă zarvă, dar paznicii nu-l luară în 


seamă. În acest timp se stabiliseră efectele exploziei: muriseră 
contraamiralul Munic („Bătrânul cretin s-a dus să comande 
flotele iadului”, gândi Krug), experţii Bind și Linod. Matel 
scăpase cu nişte banale vânătăi, amiralul Între, căpitanul Side și 
expertul Faki căpătaseră răni ușoare sau simple zgârieturi. Pe 
cât de spectaculoasă fusese explozia, pe atât de slabă recolta. 

Intre timp, din Capitală fuseseră convocați cei mai de seamă 
psihiatri și neuropatologi. Lungerul, străin și feroce, cu ochii răi 
și strălucind de febră, continua să rămână mut. Ori, era absolut 
necesar să ia cuvântul la radio, : spre a-și asigura națiunea că e 
viu și nevătămat, că jalnica și mârșava clică a trădătorilor își va 
primi pedeapsa meritată. 

Pe înserate Matel gonea înapoi spre Capitală, având o misiune 
destul de gingașă: nu era vorba de urmărirea și arestarea lui 
Troll și a complicilor săi, acţiune ce avea să fie realizată în 
aceeași noapte, ci de a găsi un înlocuitor al Lungerului, pentru 
radio... 

Ușorul pansament ce îi. Fusese aplicat la umăr nu-i stânjenea 
mișcările. Matel scăpase fără răni serioase și zicându-și că va 
sărbători evenimentul la „Azilul Sfioaselor”, bordel de lux aflat 
sub oblăduirea Pestagoului, rumega deocamdată strania purtare 
a Lungerului, căutând să-i descopere substratul. 

Refuzând sau nereușind să scoată măcar un sunet, șeful 
statului scrisese pe o hârtie: „Aduceţi-mi o vioară!” 

După ce dorinţa îi fusese îndeplinită (din fericire unul din 
bucătari poseda instrumentul), Lungerul îi pofti pe toţi să iasă și, 
după ce se dădu jos din pat, organiză în faţa oglinzilor un ciudat 
concert cu un singur interpret. Auditorii, ciulindu-și urechile prin 
încăperile vecine, nu auziră mare lucru și niciunul n-ar fi putut 
să spună dacă șeful statului a atacat partituri clasice sau 
moderne... 

Matel părăsi „Bârlogul de Adio” lăsându-i pe medici încă 
nedumeriţi, convins că purtarea Lungerului nu e decât o toană 
de om mare. 

_ Ajungând la sediul Cartierului său General de pe Bulevardul 
Invingătorului, Matel dădu ordin să fie adus imediat actorul Neb 
Ramgall, care putea să imite orice glas de om sau de fiară. În 
urmă cu vreo trei ani, când Lungerul zăcea atins de o meningită 
ce părea fără scăpare (posturile străine chiar anunţaseră 
trecerea sa cu un etaj mai sus), Neb Ramgall îi ţinuse cu succes 


locul, torăind una din cele mai strălucite alocuţiuni. 

Din nefericire, în seara aceea Ramgall nu avea spectacol și nu 
fu găsit nici la teatru, nici acasă. Matel porunci să fie cercetate 
cârciumile și bordelurile și bătrânul actor fu descoperit în cele 
din urmă în braţele unei târfe, în ultimul hal de beţie. | se făcură 
urgent injecții pentru a-l trezi și Matel în persoană îl însoţi la 
postul de radioemisie. In mașină Neb adormi de două ori și în 
general totul fu o corvoadă neplăcută, dar în cele din urmă 
națiunea fu de bine, de rău convinsă că Lungerul trăiește și 
veghează. 

A doua zi, întorcându-se la hotelul „L” („L* de la Lunger...), 
unde i se rezervase cel mai luxos apartament, amiralul Krug își 
făcu o injecție cu somnifer puternic. 

Inainte de a adormi își spuse că de vreme ce e în viaţă și 
conferința  „Cetaceul” n-a avut loc și probabil va fi 
contramandată, e mai prudent să distrugă compromiţătorul 
testament pe care-l făcuse cu două nopţi în urmă. Îl căută peste 
tot, dar nu-l mai găsi. Prin urmare îl vizitase poliția secretă şi-l 
dibuise. Deci din clipă în clipă urmează să fie ridicat... 

Ei și ce, când vor veni să-l ia, îl vor găsi dormind... Şi se 
dezbrăcă liniștit, simțind cu mare plăcere cum își face narcoticul 
efectul... 

Ce mai circ fusese la Marele Cartier General din pădurea 
Lucinend! Măscăriciul. Măscăriciul cu vioara. Ha! Prin urmare s-a 
terminat. Acum s-a terminat într-adevăr. În testament lucrurile 
sunt spuse pe nume, nu pe ocolite. Cum îl vor lichida? Nu frica... 
nu... Jocul acesta blestemat... Trebuia să-l părăsească la timp... 

Ha! Ceruse vioara și voia să fie singur. O insulă pierdută și un 
nou Robinson... Așa ar fi trebuit... Îl vor otrăvi, sau îl vor 
împușca?... Vioara... Slugile... Și peste toate, moartea. Ha! Ar fi 
trebuit să-și viziteze verișoarele... Nu le-a mai văzut de ani... 
Lua le-ar dracu’, cotoroanţe... Destule foloase scot ele... Și 
peste toate... Cine? Ce? Peste toate, deasupra tuturor, pe toate 
catargele, pe toate feţele, în toţi ochii - moartea! 


CAPITOLUL 9: „BALADA PENTRU DOI AMIRALI” 

„Uite, îmi dau seama că acesta e un vis năprasnic, gândi 
amiralul Krug, singur și mic în patul croit pe măsura unor uriași. 
Știu că e vis, își continuă amiralul, ordonat, ca întotdeauna, 
gândurile, încerc sa mă conving că e vis, trebuie să mă conving 
că e vis, și atunci va fi într-adevăr vis, cu toate că până acum, în 
somn. Mă visam teafăr, cu ambele mâini întregi... Vreau să spun 
că visele mele de până acum au fost în general fericite, de 
vreme ce mă vedeam în ele tânăr și întreg, iar acesta e unvis 
nenorocit, datorită, poate, indigestiei, sau datorită celor 
întâmplate la „Bârlogul de Adio „, din pădurea Lucinend... Va 
trebui să verific totul și, în primul rând, să mă conving că 
atentatul împotriva Lungerului nu face parte din vis, dar acum 
alt gând mă frămintă: în imensa iluzie care este viaţa, totul 
depinde de convingere, totul este posibil; poţi să te 
autoconvingi de orice, dacă ai un spirit ferm, poţi transforma 
realul în ireal, și irealul în real...” 

— Cine sunteţi, cum aţi ajuns și ce căutaţi aici? grăi 
simpaticul personaj ce i se arătă amiralului Krug în vis. 

Acesta era un tânăr domn. Foarte elegant, deosebit de 
manierat, cu vocea plăcută și cu o expresie de nesfârșită 
bunăvoință pe faţa prelungă, musculoasă și în ochii cenușii, 
limpezi. 

Amiralul nu-l cunoscuse și nu-l văzuse niciodată pe acest 
tânăr simpatic, nici în visele sale și nici în realitate, era o 
plăsmuire cu totul nouă, își zise, făcând în continuare eforturi 
deosebite spre a se convinge că visează. 

Ar fi fost o nebunie crudă și fără sens să creadă în realitatea 
acelei scene, și anume că el, unul din ultimii mari conducători și 
strategi ai flotei imperiului, poate fi apostrofat în propriul său 
apartament! 

Pe acest simplu temei, simplu dar solid și definitiv. Amiralul 
Krug etichetase drept vis ceea ce vedea și simțea acum și, 
scrutându-și cu profunzimea sa de totdeauna adâncurile 
subconștientului, încercă să explice... să explice ce? 

— Mă tem că situaţiunea dumneavoastră este suficient de 
dificilă... de neplăcută, continuă cu inefabila-i bunăvoință 
prezentabilul domn, aprinzându-și cu gesturi mici ce trădau un 
anume rafinament o ţigaretă „Mercur”, cu surâsul lui de o 
ironică și stăpânită candoare. Aţi fost surprins dormind în 


apartamentul amiralului Krug! Dacă era vorba de apartamentul 
altuia... al unui anonim, al unui om mai puţin important, firește 
n-am da importanţă cazului, am pune faptul pe seama zăpăceilii, 
așezându-l între încurcăturile banale cotidiene... 

Amiralul asculta cu sinceră curiozitate discursul insului din 
faţa sa (a insului din vis), mirându-se doar de realitatea 
imediată şi densă a situaţiei. Era un vis din cale-afară de hazliu - 
ciudată luptă se dădea în cutia craniană a amiralului, evident 
dacă acesta e locul de ciocnire al ideilor și nu măduva spinării, 
cum pretindea un anatomist al secolului șaptesprezece, minte 
luminată, de altfel, și ale cărui ipoteze, cine știe, poate că nu 
erau lipsite de o bază reală. Deși aproape convins că visul nu e 
vis, amiralul continua să joace rolul omului care se consideră 
încă adormit și vede în somn ceea ce de fapt vede în realitate; 
era deci un vis hilariant, aproape ca o anecdotă cu evrei și 
povestită de un evreu, și doar faptul că nu mai râsese în hohote, 
nu mai râsese cu adevărat de mulţi ani, și probabil mușchii săi 
faciali uitaseră acest exercițiu, îl împiedica pe Krug, severul 
ofițer și comandant (dar vai, în pijama!), să izbucnească într-un 
râs torențial, ce ar fi avut rezultat sau trezirea sa, ori, eventual, 
intimidarea elegantului impostor și excroc ce-și fuma ţigareta în 
faţa amiralului care nu suporta decât pipă! 

— Mă tem, și faptul îmi provoacă un anumit regret, continua 
volubilul personaj, fiindcă nu-mi sunteţi antipatic, ba chiar vă 
admir, ca pe toţi oamenii îndrăzneţi, mă tem că nu veţi ieși prea 
ușor din acestă încurcătură. E greu să scapi neamenaat, când 
intri nepoftit în apartamentul unui om precum amiralul Krug... 

Abia acum, cu întârziere, cu o inexplicabil de mare întârziere, 
amiralul văzu. Cu un fior neplăcut, dincolo de zâmbetul oarecum 
compus al omului din faţa sa, dincolo de chipul său proaspăt și 
totuși ușor chinuit, și anume, văzu ochii. 

De un cenușiu aparte, ochii personajului nu glumeau. Mai 
mult, privirea puternică, grea părea încărcată de o forță 
hipnotică, ce-l descumpăni pe Krug. Abia putu să bolborosească, 
mult mai puţin ferm decât ar fi vrut: 

— Ce caraghioslăcuri aţi pus la cale? Eu sunt amiralul Krug! 

Și în momentul acela se lovi cu palma peste frunte, înţelegea! 
Era o înscenare, o înscenare tipică pentru lacheii Lungerului. 
Testamentul fusese descoperit și citit și acum urmează să fie 
asasinat, înlăturat, împărtășind soarta camaradului său de arme 


și a bunului prieten, amiralul Lind, care dispăruse și el în chip 
misterios în urmă cu vreun an. 

— Oh, nu glumiţi, vorbi omul de lângă pat, agitând prin 
văzduh ţigareta „Mercur”, și Krug reţinu iarăși expresia profundă 
a ochilor, amiralul e în camera alăturată și s-ar supăra auzindu- 
vă... Domnule amiral! Dacă sunteţi bun... 

Stupefiat, Krug auzi pași și în clipa următoare în dormitor se 
ivi e/ însuși, într-un al doilea exemplar! 

Falsul amiral Krug. Copia-i leită, purta vechea sa uniformă de 
campanie, cu mâneea dreaptă goală, eroic sumeasă și întoarsă 
în sus, prinsă în acul de aur cu diamant pe care il primise cadou 
din partea căpitanilor flotei a cincea, după ce își pierduse braţul. 
Într-adevăr amiralul refuzase, dintr-o toană ciudată, și poate din 
mândrie, să poarte proteza ce ar fi ascuns, de bine de rău, lipsa 
braţului drept. 

— Domnule amiral, vorbi respectuos omul cu ochi cenușii, 
adresându-i-se noului venit, care este decizia dumneavoastră cu 
privire la omul acesta? 

— Opriţi-vă, nu luaţi nicio decizie, vorbi adevăratul Krug, 
brusc enervat, permiteţi-mi întâi să mă îmbrac! 

Și, jalnic în pijamaua largă pe trupul costeliv de bătrân, se 
repezi spre perdeaua în dosul căreia atârnau încă două uniforme 
ale sale. 

— Ce faci. Domnule? Ce vrei să faci acolo? întrebă cam răstit, 
lăsând la o parte politeţea de până acum, omul cu ţigareta 
„Mercur”. 

— Pe naiba, mă îmbrac! Nu pot discuta în halul acesta cu... 
niște asasini! 

— Îmbracă-te, domnule! Dar pune pe dumneata hainele cu 
care ai venit aici. Și nu uniforma amiralului Krug! Sau vrei să ne 
convingi că ești un nebun, un psihopat, urmărit de mania 
grandorii? 

Amiralul Krug întoarse către el o față desfigurată; 

— Hainele cu care am venit aici? 

— Da! Cele de colo! 

O clipă amiralul se îndoi de realitate și se îndoi dacă el este 
într-adevăr Krug: pe un fotoliu zărea aruncat neglijent, un 
costum civil gri nu prea aspectuos. 

Degajat, fumindu-și ţigara, omul cu ochi cenușii îi întinse 
cămașa și dintr-o mișcare amiralul, adevăratul amiral, rămase 


dezgolit până la brâu. O clipă lumina căzu neînduplecată pe 
bustul său meschin - ce jalnică înfățișare pot avea oamenii 
mari! — iar sărmanul ciot al braţului drept se zbătu ridicol ca 
într-un gol de aer, în vreme ce celălalt îl ajuta să se îmbrace... 

Gătit în haine civile, în costumul acela de duzină, Krug nu 
rezistă și se privi în oglindă. Mâneca dreaptă, mototolită, era 
vârâtă în buzunarul hainei, iar când voi s-o scoată de acolo, 
văzu că e cusută, ceea ce i se păru de-a dreptul hidos, dar ce 
importanţă avea? Falsul amiral - sau poate că adevăratul (.. 
Poate că sunt într-adevăr nebun", gândi Krug privindu-se în 
oglindă) - rămase tot timpul la o parte, rezervat, tăcut. Un mic 
pansament îi adumbrea obrazul și O.C.O.C. (omul cu ochi 
cenușii) se simţi dator să explice: 

— Domnul amiral Krug a fost rănit cu ocazia mârșavului 
atentat... Din fericire, nu grav. 

— Eu sunt amiralul Krug, și eu am fost rănit, zise sărmanul om 
în civil, atingând cu vârful degetelor zgârieturile adânci care-i 
traversau figura. A 

— Aţi procedat cu o abilitate de invidiat, făcu O.C.O.C. In 
încercarea de a lua locul amiralului, i-aţi imitat până și rănile. 
Am observat din prima clipă și, credeţi-mă, apreciez iscusinţa de 
care aţi dat dovada... 

— Termină, domnule! Cine ești, la urma-urmelor? 

— Biroul Central al Siguranţei Statului, zise omul cu ochi 
cenușii, desfăcând ușor reverul hainei, spre a lăsa să se vadă o 
clipă o mică insignă galbenă. 

— Am bănuit eu! Prin urmare Lungerul a dat ordin să fiu 
înlăturat!... Dar cum?! O marionetă - gest spre falsul Krug - îmi 
va lua locul la comanda flotei? Nu e prea complicat? Procedeele 
voastre erau mai simple... Bietul Sing... 

Omul cu ochi cenușii începu să râdă. Surprins, amiralul Krug 
duse mâna stângă la buzunarul pantalonilor unde găsi una din 
batistele sale, cu monograma tăiată însă. 

— Nu venim din partea Lungerului, domnule amiral Krug! 

Surprins că individul i se adresează cu „domnule amiral”, Krug 
își suflă nasul, care sună ca o trâmbiţă spartă. 

— Prin urmare, recunoști că eu sunt amiralul și nu... celălalt. 
Ce înseamnă mascarada aceasta? Poate veniţi din partea poliţiei 
secrete, fără știrea Lungerului? Mi-aţi citit testamentul, și...? 

— Nu venim din partea poliţiei secrete! Dar testamentul 


dumneavoastră se află într-adevăr la noi! 

— Ah, un șantaj! N-o să vă meargă, puţin îmi pasă... 

— Nu e niciun șantaj... Aţi avut noroc! Camera a fost 
percheziţionată, în absenţa dumneavoastră, și vă daţi seama ce 
se întâmpla dacă poliţia secretă punea mâna pe acel testament 
imprudent? 

Amiralul încercă să-și dreagă mândria grav rănită! 

— Cine sunteţi, domnilor? Ce doriţi? 

— Nu vă enervaţi, domnule amiral. 

— Nu mai fuma țigări, domnule! 

O.C.O.C. Indică buzunarul hainei civile ce atârna pe umerii 
slabi ai amiralului: 

— Veţi găsi acolo pipa. Aprindeţi-o. Pentru ca să vă liniștiți. 

— Sunt foarte liniștit, amice. 

— Mă prea onoraţi! Nu merit acest titlu. 

— Termină! Ce dorești, cine ești? 

Amiralul i se adresă omului cu ochi cenușii, întru-cât falsul 
Krug, mereu tăcut, rămăsese în umbră, urmărind cu atenţie 
discuţia. 

— Sunt, să zicem, un diversionist, zise O.C.O.C. 

— Un ce? 

— Diversionist, agent secret, spion, cum doriţi! 

— Dumneata spion? Faţa lui Krug arătă atâta neîncredere și 
un anumit dispreţ, că O.C.O.C. Surise. N-am crezut niciodată că 
există spioni într-adevăr, mârâi amiralul, căutându-și pipa pe 
care o găsi, așa cum fusese prevenit, în buzunarul de la piept. 
Operaţiunea umplerii, a îndesării tutunului și a aprinderii o 
efectuă miraculos de iute cu singura-i mână. 

— Te previn, continuă amiralul, degajat, fericit de pipa care-i 
fumega în mână, te previn, și chiar îmi pare rău (mai ales că nici 
dumneata nu-mi ești antipatic, ţi-am apreciat manierele: nu știu 
de ce am impresia că agenţii secreţi - dacă or fi existând cu 
adevărat - trebuie să tragă neîncetat cu pistolul și să aibă niște 
mutre de oligofreni), te previn că, din păcate, misiunea aceasta 
a dumitale - probabil de a mă răpi, nu? — a dat greș și e ultima. 
Ultima, auzi? Trist, dar așa e... Pesemne ești un spion neîndemi 
natic, începător... 

— Un idiot de spion, cum ar zice bătrânul scarabeu, mormăi 
O.C.O.C. 

— Poftim? 


— Nimic, continuaţi, stimate domnule amiral! 

— N-ai experienţă, domnule spion - iartă-mă, nu-ţi cunosc 
numele! 

— Să zicem că numele meu e A-2, zâmbi O.C.O.C. 

— Absurd, domnule A-2. Nu te cred, fiindcă spionii, dacă 
există, se ascund în spatele ixurilor și igre-cilor: X... X-08, sau Y- 
18... Din păcate pentru dumneata - și crede-mă, regret - vei 
avea o surpriză dintre cele mai neplăcute... 

— Nu vă sfiiţi, domnule amiral. 

— Apreciez mult politeţea dumitaâe. Spionii pe care i-am 
văzut în filme erau niște brute... Supriza neplăcută pentru 
dumneata e că în dosul noptierei, uite aici, se află instalat un 
microfon, în stare de funcţionare perfectă. Discuţia noastră, atât 
de instructivă, de altfel, a fost ascultată... Nu veţi mai ieși de 
aici liberi. Haide, domnule, se răsti Krug către falsul amiral, 
înapoiază-mi uniforma și primește înapoi zdrenţele, nu vreau să 
fiu văzut așa când vor veni să vă ridice... 

Omul cu ochi cenușii veni în faţa lui: 

— O clipă, domnule amiral... Testamentul?... 

— Testamentul, da! 

— E la mine. V-am prevenit doar! Va cădea în mâinile poliţiei 
secrete. 

Amiralul, ca lovit, căzu pe scaun, și-și apăsă genunchii cu 
palmele lui uscate. 

— Așa e! Ei, și la urma-urmei... 

— As putea să vă propun un târg: salvaţi-ne ca să vă salvăm, 
dar... 

— Mă tem că fierbem în aceeași oală... 

Krug râse, deloc înfricoșat, privindu-l cu o anumită simpatie 
pe O.C.O.C. 

— Mă miră că n-au năvălit încă peste noi... oamenii lui Matel... 
sau ai colonelului Hars... 

— Nici nu vor năvăli, domnule amiral... Sunt un spion 
începător, să zicem, și fără experienţă, cum aţi zis. Dar tot n-am 
uitat să tai firele microfonului. Priviţi! Și O.C.O.C. Dădu noptiera 
la o parte. Krug se aplecă și atinse cu vârful degetului instalaţia 
abia mascată în perete. Cele două fire smulse atârnau în afară. 

— Bine... să tăcem puţin, propuse amiralul, și pipa deodată 
tremură în mâna lui. 


CAPITOLUL 10: MOARTEA UNUI AMIRAL 

— E atât de trist când visurile ţi se realizează prea târziu, 
binevoi să remarce după un timp amiralul Krug. În copilărie și, 
dacă nu mă înșel chiar și în anii de liceu, mă pasiona ideea să 
devin agent secret, sau spion, un veritabil spion, care să 
hotărască din umbră destinele celor mari, prin uriașe reţele 
invizibile... Dar, mă întreb, care băiat n-a visat așa ceva? Am 
învăţat, în acest scop, limbi străine, am făcut exerciţii 
chinuitoare pentru dezvoltarea memoriei și a spiritului de 
observaţie, am studiat matematica, fizica și chiar botanica, un 
agent secret trebuie să cunoască, nu-i așa, denumirea tuturor 
plantelor. Dar eram mic de statură, firav și bolnăvicios și-n 
închipuirea mea spionii trebuiau să fie niște coloși... 

Amiralul îl examină atent pe O.C.O.C. 

— Dumneata, domnule A-2, ai o sănătate de fier și ești foarte 
puternic! Hm! Prin urmare a trebuit să renunţ la minunatele 
aventuri de care se bucură diversionisţii și conspiratorii, pentru 
a le trăi acum, la bătrâneţe... lată-l în mâinile voastre pe 
amiralul Krug, dezarmat, neputincios și... ridicol! Ridicol, nu? Ar 
trebui să am energia de a întreprinde ceva, nu? Amiralul Krug, în 
plină Capitală, încolţit de doi agenţi?!... Neverosimil! Ce păzeşte 
poliţia secretă, B.B.-ul, Z.Z.-ul, Biroul Central al Siguranţei 
Statului... Ah, uitasem, pretindeai că ești de la Biroul Central. 
Presupun că ai și documentele necesare... Ce păzesc toți? Ar 
trebui să mă reped la telefon - probabil m-aţi împușca - sau să 
expediez un semnal, prin care să-mi înștiințez aghiotantul, sau 
să-i dau cumva de veste hotelierului - totdeauna există câte o 
astfel de chichiţă, o posibilitate de scăpare, dar mintea mea 
refuză să lucreze, și ce e mai grav e că parcă nici n-aş dori să 
ies din această încurcătură... Testamentul meu se află la voi... 
Totuși e un fel de șantaj... în sfirșit, ce doriţi de la mine, 
domnilor? Mă simt prost în aceste haine civile... Port uniforma 
de atâţia ani... parcă aș fi altul, parcă într-adevăr dumneata ai fi 
amiralul Krug și nu eu. Ar trebui să spui o vorbă, sunt curios 
dacă și vocea dumitale seamănă cu a mea... 

— Seamănă... O fac eu să semene, domnule amiral, zise falsul 
Krug. 

— Seamănă și nu prea... Totuși seamănă... Hm! Situaţia mea 
nu e plăcută, dar nici pe voi nu vă invidiez. În fine! Încă o dată, 
ce doriţi, domnilor? : 


— Vom ieși toţi trei de aici, zise Blondul. Împreună. 

— Împreună? Ești nebun? 

— „Doar dinspre nord-vest...” Nimeni nu-l va recunoaște pe 
amiralul Krug în civil... și cu machiajul pe care-l vom aplica... 

— Vrei să mă machiezi? Asta e culmea obrăzniciei! 

— Domnule amiral! În rapoartele serviciului vostru figurez 
drept „neîntrecut în arta deghizării” și nu e o exagerare. Uneori 
mă întreb dacă n-aș putea deghiza chiar și un câine în om. 
Cândva am să încerc. 

— Dar nu despre asta e vorba! Nu te temi că, odată ieșiţi de 
aici, am să vă dau în vileag? 

— Am testamentul dumneavoastră în care îl ironizaţi fără 
rezerve pe Lunger. E un păcat capital. Sunt convins că preferaţi 
societatea noastră decât a blânzilor băieţi de la poliţia secretă, a 
lui Hars sau a lui Ball... 

— Dacă nu exista testamentul, cum te-ai fi descurcat, 
domnule A-2? 

— Aș fi găsit neapărat o soluţie, domnule amiral! 

— Oho! Ești un fel de superspion?! 

— Cam așa ceva. Aș putea numi un singur om care să mă 
întreacă în viclenie, un compatriot al dumneavoastră, care din 
fericire îmi e prieten. Bătrânul crab!... Așa îi spun eu. Dar el are 
o mie de ani. Când voi atinge vârsta sa îl voi depăși, fără 
îndoială. 

— Speri să mori de bătrâneţe? 

— Nu, fiindcă eu nu îmbătrânesc niciodată! 

— O. Asta e cu totul altceva... dar dacă, în pofida 
testamentului, ieșind de aici împreună cu voi aș striga după 
ajutor? 

— Nimeni nu v-ar lua în seamă... Aș fi silit să vă arestez 
pentru insulte adresate amiralului Krug, sau poate v-aș împușca 
pentru atentat la viaţa amiralului. Secundele sunt lungi. In 
fiecare secundă se pot găsi câte trei soluţii... Nu vă întrebaţi, 
domnule amiral, cum am pătruns aici, în acest apartament 
supravegheat? Nu e aceasta o dovada că pot orice? 

— N-am să ies împreună cu voi. Nu voi accepta rolul pe care 
mi-l dictezi, domnule A-2. Ce vei face? Mă vei ucide? 

— Gândiţi-vă, zise moale O.C.O.C., operaţiunea „Cetaceul” 
odată eșuată, Lungerul s-ar afla în faţa unui război pierdut... 

— Dumneata ai pretenţia că poţi decide din umbră soarta 


războiului? 

— Pentru asta mă aflu aici. 

— Î1 detest pe Linger, dar nu sunt un trădător, domnule A-2! 

— Asta e deci bariera de netrecut! Onoarea militară... 

— Da, onoarea militară! Nu poţi trăi o viaţă întreagă nepătat, 
pentru a o încheia dezertând, ca ultimul trepăduș... Dezertând la 
inamic! Asta vrei să-mi propui mie, amiralului Krug! Să dezertez! 

— Eu nu v-am propus dezertarea. Eu vă iau prizonier. E o 
formă a luptei... 

— Lupta se dă pe front, faţă-n faţă, ochi contra ochi, sau pe 
ocean, prova contra prova, tun contra tun! Aceasta e lupta 
cinstită... Spionii n-au hotărât niciodată războaiele, n-au ajutat 
cu nimic nimănui. Ei au produs doar încurcături... Nu mă poţi lua 
prizonier decât mort. 

— Mi-ar fi suficient cuvântul dumneavoastră de onoare. 

— Nu-l vei avea. Nu-mi dau cuvântul de onoare unui spion. Eu 
sunt soldat. 

— Dacă-mi daţi cuvântul de onoare, și veţi rămâne acasă, sub 
nume schimbat... 

— Şi-n acest timp falsul amiral Krug - adică el - va trece la 
comanda flotei, acoperind de rușine pentru vecie numele meu și 
al părinţilor mei! E josnic ceea ce-mi propui, domnule A-2. Nici 
marea satisfacţie de a-i juca Lungerului o festă atât de frumoasă 
nu m-ar putea hotărî să accept, nici frica de a ajunge, datorită 
testamentului, la discreţia poliţiei secrete... Ce știi despre 
operaţiunea „Cetaceul”, domnule A-2? 

— Totul, până în cele mai mici amănunte. 

— Te felicit. Nici chiar eu nu știu totul, eu care am dat ideea... 
eu care trebuie s-o duc la îndeplinire. Oricât ai fi de șmecher, 
domnule A-2, planul dumitale mi se pare fantezist... Peste un 
ceas trebuie să vină aghiotantul meu. Mai târziu mă va căuta 
contraamiralul Merstin... La amiază am o întrevedere la Marele 
Stat Major... Cum vă veţi descurca? Doar nu veţi întâlni în cale 
numai idioţi! Dar ce? Nu veţi trece nici măcar de șoferul meu, 
care-și va da seama că... 

— Șoferului îi vom da un concediu... 

— Dar pilotul avionului, care mă așteaptă pentru a mă duce 
înapoi în arhipelagul Binder? E un vechi prieten, un maior, un 
as... 
— ÎI voi dezarma și voi conduce eu avionul, în caz că... 


— Ah, știi să conduci și avioane? 

— Face parte din pregătirea unui spion, zâmbi Blondul. 

— Prin urmare piedica principală sunt eu? 

— Nu... mândria absurdă... onoarea militară... 

— Dacă m-ai ucide, cum te-ai descotorosi de cadavrul meu, 
care dacă va fi găsit aici... 

— Nu vă voi ucide", domnule amiral. 

— Ba, la nevoie mă vei ucide fără să eziţi. La început nu prea 
te-am luat în serios, dar când ţi-am privit mai atent ochii... 

— Cu un gest rapid, amiralul trase un sertar și în clipa 
următoare mușcă mica fiolă, care i se sparse între dinţi cu un 
zgomot moale, nefiresc. Otrava avu un efect ciudat, azvârlind 
cumva de perete trupul deja aproape mort al amiralului. El căzu, 
devenind foarte greu, și Blondul renunţă să-l mai ridice. Amiralul 
Krug își trăia ultimele secunde. Cu toată durerea ce-i răscolea 
viscerele, cu tot frigul ce-i cutremura membrele, izbuti să 
vorbească: 

— Asta n-ai prevăzut-o domnule A-2?! 

— Am prevăzut-o, domnule amiral. Altfel aș fi sustras fiola din 
sertar. 

— Atunci... ai sperat-o? 

— Mă tem că era singurul mijloc de a împăca onoarea militară 
cu cinstea de om... 

— Salvează-mi onoarea... 

— Vă promit. 

— E ciudat... să rogi un spion să-ţi salveze onoarea!... 

— S-au văzut lucruri și mai ciudate. 

— Ce vei face cu cadavrul meu '! 

— Fiţi liniștit. 

— Dar lumea trebuie să afle că n-am trădat... să afle!... 

— O să afle, domnule amiral. 

— Întoarcerea... Ferigile... La păscut. 

— Poftim? 

— E numai cerneala... Ridicaţi motoarele!... 

— Bineînţeles. 

__— Oh! Oooh!... Nu motoarele, pânzele! Flota cu pânze... 
Inceţoșarea spionilor, a superspionilor, brrr... brrr... brrr! 
Ridicaţi! Brrr!... Dumnezeule, iartă, fii milo... fii milostiv cu mine, 
păcătosul, amiralul Krug... Pânzeleeee!... Fără compas... 


CAPITOLUL 11: CONCERT PENTRU VIOLONCEL 

„Am refăcut contactul la microfon! Vor crede că abia acum te- 
ai trezit. Intrăm în schema stabilită. Fii atent, voalează-ţi 
glasul!”, scrise Blondul pe o foaie de hârtie, și adăugă cu voce 
tare: 

— Sper că v-aţi odihnit cumsecade, domnule amiral! 

— Am dormit excelent, dragă Niebel, răspunse inginerul Sible. 
Mă bucur foarte mult că te văd. Cum o mai duc ai tăi? 

— Mulţumesc, bine. Ce fericire că atentatul n-a izbutit, că 
ticăloșii n-au reușit să-l răpună pe Lunger. Sper că rănile 
dumneavoastră nu sunt serioase... 

— Simple zgărieturi... Din nefericire în momentul exploziei mi- 
am pierdut proteza și iată-mă cam știrb... E un adevărat chin să 
vorbeşti cu trei dinţi lipsă... Am devenit brusc un bătrân 
fonfăit... Noroc că am pe navă un dentist priceput... 

Blondul formă un număr de telefon: 

— Alo, Mark, tu ești?... Da, da, ai ghicit... mă aflu la amiralul 
Krug... Cum?... Îţi transmite salutări... (către falsul amiral): Mark 
vă mulțumește, domnule amiral!... Ce făceai? Cântai la 
violoncel?... Nu, amiralul e puţin indispus... Da!... Ușor rănit... 
Da, după evenimentele... Totdeauna am spus că ţi-ai greșit 
cariera... Ţi-ai dat seama cam târziu! Consideri că ești încă 
tânăr?... Bravo! Cum, violoncelul tău vorbește singur?... Sper că 
e 0... metaforă!... N-aș vrea să mă găsesc singur într-o casă cu 
un violoncel care vorbește... (către amiral). Mark mă întreabă 
dacă n-aţi dori să-l ascultați cântând. 

— Mi-ar face mare plăcere!... 

— Auzi. Mark, domnul amiral spune că i-ar face mare plăcere! 
„„. Vii chiar acum?... Te așteptăm!... 

Peste câteva minute în apartamentul amiralului se înființă 
directorul hotelului, masiv, cu chelie impunătoare, voce 
profundă. Ochii mici, pe faţa albă, îngrijită, scrutau permanent 
cu o vioiciune de guzgan. Directorul hotelului „L” (ca toţi 
directorii de hoteluri, de altfel) era informator al poliţiei. 

Amiralul Krug îl primi așezat comod într-un fotoliu adânc. 
Omul se înclină adânc și anunţă că un domn cu contrabas cere 
să fie primit de amiral 

— Cu violoncel, îl corectă Blondul. 

Directorul acceptă precizarea cu o ușoară înclinare a frunţii 
imense. 


Amiralul abia mormăi: 

— Lasă-l să intre, îl aștept. 

Molatic și respectuos, directorul se interesă dacă domnul 
amiral nu dorește să-i fie servit micul dejun 

— De la o anumită vârstă, pofta de mâncare te părăsește, 
dragă Bob... 

Hotelierul rânji cu gura până la urechi: 

— Numele meu este Obletta, domnule amiral... 

— ... dragă Obletta... Ce spuneam? Ah, da, pofta de 
mâncare... Vine o vreme când omul nu se mai hrănește de loc... 
sau aproape de loc. (Către Blond): Îţi jur. Dragă Niebel, că nu-mi 
amintesc când am mâncat ultima dată. leri? Alaltăieri? (Din nou 
către hotelier): Un semn că triumfă spiritul, da, da, dragă Bob... 

— Obletta, dacă nu vă supăraţi. 

— Cred. Că oamenii viitorului vor renunţa la această ocupaţie 
plicticoasă... 

Pe faţa directorului, a cărui masivitate nu putea îi pusă în 
niciun caz pe seama lipsei de apetit, flutură o politicoasă 
expresie de dezaprobare; omul nu zise nimic, încântat pesemne 
de onoarea conversaţiei cu amiralul, care adăugă: 

— Nu mi-e foame, dragă Bob. Și nici n-aș putea mânca, 
fiindcă iată-mă știrb... în evenimentele tragice, în care am avut 
fericirea de a fi alături de Lunger, mi-am pierdut proteza... Abia 
pot vorbi. 

— Să vă trimit un dentist, domnule amiral? 

— O, nu! Îmi voi aranja dantura pe vas. Unde mă întorc 
curând de tot... Lumea e plină de mistere... Cum îţi explici 
aurorele boreale, dragă Bob? 

Obletta căscă ochii. Mulţumit de evoluția lui Sible, Blondul se 
întoarse spre fereastră cu o expresie visătoare. 

— Imi permit să observ, zise directorul, că domnul cu 
contrabasul așteaptă. 

— Cu violoncelul, îl corectă Blondul. 

Un minut mai târziu, Bătrânul Detectiv, impecabil în redingota 
sa neagră, intră târând după sine imensa cutie a instrumentului. 

— Vă doresc o zi bună și vă salut cu plecăciune, domnule 
amiral, şi-mi exprim gratitudinea față de Dumnezeu, prin grija 
căruia aţi scăpat cu bine din povestea aceea, făcu B.D, 
căutând. Din ochi locul unde se afla ascuns microfonul. Blondul 
arătă spre noptieră și bătrânul se opri în dreptul ei. 


— Mă bucur că te văd, Mark, trăncăni falsul amiral. Să-i 
mulţumim Celui de Sus că l-a ocrotit pe Lunger în timpul 
cumplitelor încercări. Ce ne-am fi făcut fără el? 

— Ce doriţi să vă cânt, domnule amiral? întrebă B.D., 
strâmbându-se. Pesemne considera că tonul folosit de Sible e 
cam fals. Ceva clasic, ceva romantic? 

— Dragul meu Mark, orice. Muzica e veritabila mea hrană, așa 
cum i-am spus-o și lui Bob. 

Schimonosindu-se, de parcă un strănut i-ar fi gâdilat fundul 
nasului, B.D. Deschise imensa cutie neagră în care se afla doar 
un mic patefon, pe care-l instală chiar pe noptieră, lângă 
microfon. Puse o placă și melodia răsună tristă. 

B.D. Scoase de la piept un petic de hârtie, pregătit dinainte, 
pe care scria „Idiotule!” și i-l arătă Blondului. 

„Ce gafă am mai făcut?” scrise Blondul pe altă hârtie. 

„De ce ţi-ai pus costumul ăsta care bate la ochi?” scrise B.D. 

„Bate la ochi pe dracu'!” 

B.D. Îi vârî iar sub ochi fiţuica cu „Idiotule!” 

„De ce?” 

„Amiralul Krug are un mic semn particular, aici!” și-i arătă 
pometul obrazului stâng. 

„Așa e. Am să i-l fac.” 

„Unde e cadavrul?” 

„În salon.” 

Puțin mai târziu, B.D. Părăsi apartamentul, făcând mari 
eforturi pentru a nu trăda greutatea de data aceasta reală a 
„violoncelului”. In timp ce-l înghesuia în cutie pe bietul Krug, 
Blondul ţinu în șoaptă următorul discurs funebru: 

— Bătrâne amiral! Ai fost un om curajos, și-ți mulţumesc! 
Dacă viaţa e, cum spun profeţii, o sărmană deșertăciune, o 
lungă, nemeritat de lungă așteptare a morţii, atunci tu poţi fi 
fericit acolo, pe celălalt tărâm, unde te afli. Celălalt tărâm!... Dar 
eu sunt convins că iubeai viaţa și aveai altă părere decât cea a 
filosofilor și profeților. 

— Nu mai prohodi atâta! șopti B.D. 

— Taci, bătrâne crab! Lasă-mă să termin! Bătrâne amiral, nici 
nu e atât de rău că ai drept coșciug cutia unui atât de suav 
instrument muzical, iar precuvântarea de adio să ţi-o ţină A-2, 
cu toate că tu îi dispreţuiai pe spioni. 

— Idiot sentimental! croncăni B.D. 


— Bătrâne amiral! Dacă aș avea o felucă, te-aș trimite în larg 
și te-aș lăsa în bătaia vântului de bulină pe care nu-l puteai 
suferi, să te legene cinci mii de ani, sau dacă aș fi dogele 
Veneţiei te-aș încărca pe „Bucintoro” și aș organiza pe mări o 
serbare care să-ţi însenineze mohorâta tăcere a tărâmului unde 
navighezi singur... Şi dacă... Am să păstrez testamentul, și dacă 
voi scăpa de aici, și sunt sigur că voi scăpa, îl voi arăta lumii, ca 
să-ţi salvez onoarea... 

B.D. leșise târând sinistra-i povară. De la fereastră Blondul îl 
văzu traversând Bulevardul Învingătorului (nu-l urmărea nimeni) 
și oprind un taxi. 

„idiotule! îl apostrofă Blondul în gând. lată că te prind și eu cu 
o gafă! Taxiul nu trebuia să-l iei din fața hotelului! Mărturia 
șoferului ţi-ar putea fi fatală...” 

Și, întorcându-se către Sible: 

— Domnule amiral, dacă binevoiţi a cobori, mi-ar face plăcere 
să vă însoțesc! 

Înainte de a ieși, Blondul privi spre microfon, adresând în 
șoaptă o înjurătură glumeaţă, de nereprodus, la adresa celor ce 
ascultau... _ 

Coborâră cu liftul. In holul strălucitor câteva capete se 
aplecară la trecerea amiralului. 

Limuzina aștepta la scară. Şoferul se repezi să deschidă 
portiera. Era și el ofițer al B.B.-ului. Blondul îl bătu cu neglijenţă 
pe umeri, în timp ce amiralul se strecura, cu obrazul pansat, în 
automobil. 

— Dragă Bob, zise Blondul, amiralul îţi dă un mic concediu. 

— Ce fel de concediu? Dar nici nu i-am cerut și nici nu era 
vorba... 

— Te-ai tâmpit de tot, băiete?! îl fulgeră Blondul cu privirea, 
dându-l la o parte. 

Mica insignă galbenă străluci de sub guler. 

Incruntat, șoferul se îndepărtă. In momentul acela o mașină 
neagră se opri lângă limuzina amiralului. Trei ofițeri coborâră și 
unul din ei, oprindu-se în faţa portierei încă deschise, îl salută 
ţeapăn pe amiral, întinzându-i plicul cu antetul Cancelariei 
Lungerului. Ofiţerul salută, îndepărtându-se. 

— Cine era la volan? întrebă unul din cei ce rămăseseră la 
mașină. 

— Dracu' știe?! Poate nepotul său. 


— Are nepot? 

— Are două mătuși... De ce n-ar avea și un nepot? 

— N-ar trebui să-i urmărim? 

— Ba ducă-se dracului! Mai bine să ne răcorim niţel la Lefke. 

Sible desfăcu plicul. Amiralul Krug era convocat imediat la 
Lunger. Fără nicio întârziere. 

— Şİ acum? întrebă Sible. De când coborâseră în stradă, 
genunchii îi tremurau, nu și-i putea stăpâni cu niciun preţ. 
Blondul se întoarse şi-l privi, mâinile i se odihneau pe volanul 
lucios, vârful piciorului drept se juca leneș cu acceleratorul. Încă 
nu făcuse contactul, dar presimţțea duduitul potolit al 
puternicului motor și asta îi făcea o mare plăcere. îl privi pe 
Sible și inginerul simţi sclipirea intensă a ochilor cenușii, acum 
bătând în albastru. 

— Nimic. Te vei duce la Lünger! De când aștepți acest prilej! 

— Dacă mă duc la Lunger, suntem pierduţi! 

— Nu! Totul e de partea noastră. Ești un amiral perfect. 
Trebuie să mergi la Lunger, altfel planul e dat peste cap. Să nu-l 
împuști pe Lunger, bine? Nu uita: amiralul era un om imposibil, 
un posomorât care nu dădea două parale pe ierarhiile existente. 
Și mai ales, un taciturn, ori de câte ori se găsea în faţa 
mărimilor de azi. Te vei descurca de minune. 

— Mă va demasca aghiotantul amiralului! 

— Aghiotantul n-o să apară. De asta are grijă Bătrânul 
Detectiv. Haide! Dacă toate merg bine, peste câteva ore 
decolăm, cu direcţia arhipelagul Binder. 

— Mi-e frică! 

— Trebuie să plătești pentru avioanele cu oameni nevinovaţi 
pe care le-ai aruncat în aer! Ţi-e frică, puţin îmi pasă, cândva m- 
am temut și eu! Gata! 

Limuzina ţâșni din șirul de mașini, gonind pe Bulevardul 
Învingătorului. În fața Marelui Cartier General, unde vegheau 
tancurile, Blondul opri în umbră, sub scările de marmură albă cu 
vinișoare albăstrii. 

— Scoate-l! zise Blondul, întorcându-se spre amiral. 

— Cum? tresări Sible. 

— Haide, scoate revolverul. Nu e nevoie să-l omori pe Lunger, 
cel puţin deocamdată. Am alte planuri cu privire la el. 

Sible depuse revolverul ascuns în buzunarul secret de sub 
umăr al uniformei lui Krug. Blondul deschise portiera şi-l însoţi 


pe amiral pe fastuoasele scări. Un ofiţer superior le ieși înainte, 
îl salută pe amiral și spuse că-l va conduce la Lunger. Blondul 
rămase acolo. 

— Vă rog, domnule amiral, aduceţi-i Lungerului omagiile 
mele! 

Ofiţerul întoarse capul urmărindu-l cu o privire uimită. Pe 
urmă cei doi începură să urce alte scări. Blondul porni către 
limuzină. Doi generali coborau scările, tăcuţi. Oprindu-se ca să-i 
privească, Blondul își aprinse o ţigaretă „Mercur”. 


CAPITOLUL 12: CAUTAND UN PUNCT DE SPRIJIN... 

Un lift. Subteranele pe care le durase Lungerul... 

Așa cum răposatul amiral Krug, trezindu-se și zărindu-și 
dublura, trăise intens, aproape palpabil, sentimentul 
neverosimilităţii, falsul amiral - pe care  fulgerătoarea 
succesiune a evenimentelor îl purta cu o forţă covârșitoare, de 
neoprit, spre centrul vârtejului - copleșit de uniforma străină, 
purtând masca unei alte personalităţi, încerca printr-o intensă 
concentrare să iasă la suprafaţă din coșmarul prin mijlocul 
căruia răsunau pașii săi. 

Dar cum?! Să dea ochi cu Lungerul! Pe ce se bazase Blondul 
când dictase acest pas riscant? 

Nici nu observă ușa groasă de o jumătate de metru care se 
deschise parcă singură. Intră ca halucinat, abia înțelegând ce 
spune ofițerul care-l invita să ia loc în așteptarea Lungerului. 

Se pomeni în mijlocul oglinzilor! In vasta încăpere oglinzile de 
cristal scânteiau din toate direcţiile, repercutându-și, triplind și 
însutind la nesfârșit imaginile, încât era imposibil să-ţi dai 
seama de reala dimensiune a spaţiului. Se privi într-o oglindă și 
se văzu în zeci de exemplare. Cincizeci de amirali! Cinci sute de 
amirali! Pentru toate flotele planetei, pentru toate escadrele 
paradisului și infernului! 

Năuc, falsul amiral își pregăti pipa. Făcea parte din deghizare. 
Oglinzile îi repetau la nesfârșit mișcările. Un milion de amirali își 
aprinseră, milimetric, în același timp și cu aceleași mișcări un 
milion de pipe. 

Dintr-un miliard de pipe se ridică un miliard de șuviţe de fum 
albăstrui. 

Falsul amiral tresări. Când trecuse timpul? Se scurseseră, de 
când aștepta, vreo douăzeci și cinci de minute. De obicei, în 
asemenea situaţii, e chiar invers, fiecare minut se transformă 
într-un an. 

Pipa se stinsese de mult. Sible se apropie de ușă, dar constată 
că n-o poate deschide. Il zăvorâseră? Spaima ce-l cuprinse brusc 
fu atât de cruntă, că apăsă pe unul din butoanele de pe perete 
din dreptul ușii... Și tocmai asta nu trebuia: să se lase cuprins de 
frică. Apăsă un al doilea buton și o tainică lumină invada 
oglinzile. Privi împrejur pierdut, amintindu-și ceea ce se spunea 
și anume că Lungerul dăduse dispoziţia să fie instalate peste tot 
oglinzi, fiindcă i plăcea să vadă ce se întâmplă în spatele lui... 


Când, în ce clipă se căscase ușa? Datorită butonului pe care 
el... Terorizat de sclipirea oglinzilor care-l urmăreau parcă, falsul 
amiral ieși în labirintul subteran, aproape uitând cine e și pentru 
ce se află acolo. 

Doi militari, pesemne ofițeri superiori, nici n-a observat bine, 
tropăiră pe lângă el, dând salutul. Sible nu răspunse, i se făcu 
deodată lehamite. Frica trecuse. 

Merse încet. 

Un chelner ce mâna căruciorul încărcat, împingându-l fără 
niciun efort, începu să-l urmărească, falsul amiral grăbi pasul, 
totuși fu ajuns într-un anumit punct, către care convergeau 
câteva galerii, toate inundate într-o lumină verde stridentă. 

— Vă rog să vă serviţi, domnule amiral, zise omul pe un ton 
umil. „Hait! vor să mă otrăvească”, îi trecu prin cap lui Sible și 
luă de pe platou o arahidă. Auzi lătrături și pe lângă ei trecu 
repede, gonind ca o fantomă, o cățea superbă, suplă, pe 
picioarele-i lungi. 

„Bineînţeles... căţeaua Lungerului... Manilla... toată lumea 
știe că Lungerul are o cățea favorită...” 

Alături zbârnâi un telefon, nici nu-l observase. Aproape 
amuzat, falsul amiral ridică receptorul. 

„Domnule amiral, auzi o voce de femeie, serviţi cafea, e 
fierbinte și bună... serviţi și prăjitură, e proaspătă”. 

Puse receptorul și văzu cum telefonul se retrage în perete, 
dispărând. Chelnerul zâmbea lângă măsuţa lui. Sible luă cafea, 
luă și prăjitură. Își continuă apoi plimbarea. 

O minunată seră, scăldată în lumina a zeci de reflectoare 
ocrotea luxuriante vegetaţii tropicale ce păreau că respiră, 
întinzând imense ramuri cu frunze zimţate, ce legănau văzduhul 
ceţos între mișcările lor lascive. 

Un alt telefon ieși din perete în calea amiralului. 

„O ţigaretă, domnule amiral? Havană, Ze/a, Orfeu? Sau poate 
Mercur? 

— Mulţumesc, fumez pipă! răspunse Sible, aproape furios. Un 
ochi nevăzut îi urmărea peste tot pașii. 

Albă, cu pete maro și uriașe urechi fâlfâinde, căţeaua Manitta 
trecu pentru a doua oară în goană pe lângă falsul amiral. Un 
gând nebun se născu în ţeasta lui Sible: Că Lüngerul nu există! 

În momentul următor văzu un bătrân cam gârbovit, cu faţa 
cenușie, mototolită, ce stătea rezemat în coate, privind printr-un 


fel de fereastră uriașă care dădea în seră. Ceva mai departe, 
două siluete în uniforme întunecate se deslușeau neclar în 
penumbră. Sible fu cât p-aci să-l întrebe pe bătrân, cu 
seninătate, dacă nu cumva știe unde ar putea fi găsit Lungerul, 
când gârbovitul personaj îi adresă primul cuvântul, pe un ton 
liniștit, respectuos: 

— Ce lună splendidă, domnule amiral! 

Continua să-și plimbe privirile prin seră. Într-acolo își aruncă 
ochii și falsul amiral, dar firește nu văzu nicio urmă de lună. Fu 
gata să ceară explicaţii, dar bătrânul continuă: 

— Luna asta străvezie, imaterială, mă apasă, domnule amiral! 
încă din copilărie, când o vedeam pe cer, îmi venea să urlu ca 
un câine... Imi creează un sentiment neliniștitor, de nesiguranţă, 
de slăbiciune, de cădere în spaţiu... O mare nesiguranţă și 
instabilitate a vieţii, a materiei în general... Prea puţine puncte 
de sprijin, prea mult vid, un vid imens, necontrolat, ameninţător! 

Suntem doar niște biete fiinţe înfricoșate, tot timpul în 
căutarea unui punct de sprijin. Ce lună stranie, ce lună 
îngrozitoare, domnule amiral!... 

Și deodată falsul amiral Krug pricepu că se află în faţa 
Lungerului. 


CAPITOLUL 13: „CAND Al SA AJUNGI ȘI TU 
AMIRAL...” 

Avionul ateriză pe insula Bisland din arhipelagul Binder pe la 
cinci după-amiază. 

Cum flota nu fusese prevenită de sosirea amiralului, nu-i 
aștepta nimeni. Căldura devenise înăbușitoare. Vântul, moleșit, 
drapa deasupra oceanului nori fusiformi, de la un orizont la 
celălalt. 

Șalupa amiralului, mascată în micul golf de sub coastă, se 
legăna ușor pe valuri. Timonierul și mecanicul de serviciu jucau 
table. Când îl văzură pe amiral deasupra lor, pe micul 
debarcader, săriră ca arşi. Erau dezechipaţi, într-o ţinută cu totul 
nereglementară. 

— Repede, ordonă Blondul. Amiralul e rănit și bolnav! 

Cei doi ascultară ordinul ciudatului civil, care-l susținea de 
braţ pe amiral (Bietul Sible! Nu-i priau de loc traversările 
aeriene!) în fierbintea și fumegoasa înserare, șalupa își îndreptă 
prova în direcţia uriașei nave de linie „Lala Row”, punctul de 
comandă al flotei a treia. 

Şalupa amiralului fu observată de pe bordul distrugătorului 
„Satan-ll”, care semnaliză. Căpitanul lipsea de pe puntea navei- 
amiral. Se afla într-o mică localitate pescărească de pe insula 
învecinată, unde încerca să civilizeze o tânără indigenă. 

Secundul, împreună cu ceilalți ofiţeri, surprinși de sosirea 
neașteptată a amiralului, încremeniră în întuneric, în vederea 
unui raport răsunător, când individul civil care-l susţinea pe 
amiral împiedică ceremonia primirii: 

— Amiralul e rănit, se simte rău! 

Secundul se repezi înainte și astfel câteva clipe mai târziu 
Sible se găsi în patul lui Krug, în timp ce Blondul îi poftea pe toți 
ceilalţi să se retragă, amiralul intenţionând să se odihnească. 

Oarecum intrigat, unui din ofițeri, care era nepotul amiralului 
Zegall, intră în legătură prin radio cu unchiul său, a cărui 
escadră se afla dispersată în partea de nord a arhipelagului 
Binder. 

După ce anunţă sosirea inopinată a amiralului Krug, rănit și 
bolnav (Zegall confirmă că ciungul fusese alături de Lunger în 
momentul atentatului, rănile de acolo i se trăgeau), tânărul 
ofițer se interesă cine putea fi personajul elegant și misterios 
ce-l însoțea pe amiral, părând a-i fi foarte apropiat. 


— Nu știai că sublimul nostru Krug e homosexual? se miră 
Zegall. 

— Așa? Asta explică totul, conchise nepotul, adăugând: 
Totuși, regulamentul nu permite să ne aducem târfele pe bord... 

— Când ai să ajungi și tu amiral, replică unchiul, regulamentul 
va fi îngăduitor și pentru tine... 


CAPITOLUL 14: UN SIMPLU SCHIMB DE MESAJE 
1 


Comandamentul suprem, Cartierul General al Lüngerului, 
mesaj cifrat, ordin către amiralul Zegall, escadra „Laura”, strict 
confidential: 

„Deplasaţi imediat escadra direcția Bisland, încercuiți «Lala 
Row», arestați pretinsul amiral Krug, sosit ieri cu avionul. 
Amiralul Krug asasinat în Capitală. Pretinsul amiral. Împreună cu 
însoțitorii, agenți ai inamicului. Raportaţi de îndată executarea 
ordinului.” 


2 


Comandamentul Suprem către escadrilele 2, 17, 21, 21-F, 21- 
FA: 

„Sprijiniți acțiunea escadrei «Laura» cu misiune specială, 
regiunea arhipelagului Binder, imediat subordinele amiralului 
Zegall.” 


3 


Statul Major al escadrei „Laura”, cu misiune specială, amiral 
Zegall, către Comandamentul Suprem, Cartierul General al 
Lungerului, mesaj cifrat: 

„Confirmaţi ordinul, repetaţi, dublu cod, pentru siguranţă, 
plus codul zilei. Zegall.” 


4 


Comandamentul Suprem către amiralul Zegall: 
„Confirmăm ordinul.” 


5 
Escadrila 21-F către Comandamentul Suprem: 
„Am ajuns /a faţa locului, flota a treia nu se afla în regiunea 


arhipelagului Binder. Comandor Haag.” 


6 


Escadra „Laura” cu misiunea specială, amiral Zegall către 
Comandamentul Suprem: 

„Flota a treia, sub comanda amiralului Krug, a părăsit inopinat 
în timpul nopţii poziţia stabilită, pierind într-o direcţie 
necunoscută. 

Zegall." 


7 


Cartierul General către escadra „Laura: 

„Zegall, ești cretin? Nu vrei să înţelegi că amiralul Krug a fost 
asasinat în Capitală? Cel care se pretinde amiral e agent! 
Răspunde imediat! 

Lungerul." 


8 


Amiral Zegall către Lunger, confidential: 
„. Așa ceva nu pot să înţeleg. Aveţi dreptate, sunt cretin." 


9 


Lungerul către amiralul Zegall: 
„Eşti destituit, predai comanda căpitanului Mandaz.” 


10 


Comandamentul Suprem către căpitanul Mandaz pe nava 
„Lilon”: 

„Preluaţi comanda escadrei «Laura» cu misiune specială. 
Arestaţi amiral Zegall, acuzat înaltă trădare. Urmăriţi flota a 
treia, arestaţi pretinsul amiral Krug. Răspundeţi cu capul. 

Lungerul." 


11 
Nava „Lilon” către Comandamentul Suprem: 


„Nu pot aresta doi amirali. Nu pot urmări flota cu o escadră. 
Căpitan Mandaz." 


12 


Comandamentul Suprem către căpitanul Mandaz: 
„in caz de neexecutare, veţi răspunde în faţa Curţii Marţiale. 
Lungerul.” 


13 
Nava „Lilon” către Comandamentul Suprem: 


„Căpitanul Mandaz s-a sinucis, trăgându-și un glonte în cap. 
Secund Eibis.” 


CAPITOLUL 15: VIZITA PARTICULARA 

— Oh. Domnișoară sau doamnă, nu trebuie să vă supăraţi pe 
un biet bătrân, căruia i-au mai rămas dear amintirile și băutura! 

Credeţi-mă, sufletul meu se află în această sticluţă și, anume, 
chiar în fundul ei, sufletul meu cel de al doilea, fiindcă primul, 
adevăratul, l-am vândut de mult Satanei... Și ce dacă sunt niţel 
cherchelit? Petty- turcul a băut la viaţa lui de zece ori mai mult 
decât mine și chiar și astăzi vezi femeile mergând cu flori la 
mormântul lui... La mormântul meu cine are să vină? Gustaţi, 
dacă vă face plăcere, din sticluța aceasta, doamnă sau 
domnişoară: - fiindcă nu știu ce sunteţi și nici nu vă întreb - 
faceţi-mi o bucurie pe ziua de azi, gustaţi! Nu e otravă, iar eu nu 
sufăr de vreo boală rușinoasă, gustaţi! Și iertaţi, doamnă sau 
domnișoară, cuvintele unui biet bătrân năuc... Nu sunt cel mai 
mare beţiv din lume, abia dacă ocup locul șapte sau opt, şi-mi 
pare rău! 

Noaptea e răcoroasă, și un strop de alcool o să vă ferească de 
răceală, fiindcă cine știe când va veni cel pe care-l așteptați și 
dacă va veni? Astăzi majoritatea celor așteptați nu mai vin, aşa- 
s timpurile, și singurul remediu e sticluţa. Gustaţi, doamnă sau 
domnișoară! Don-păduchiosul avea un dar deosebit de a lămuri 
femeile, lui nu-i rezista niciuna. Faţă de Don, eu sunt un îngeraș! 
Beau abia de ieri și încep să obosesc. Păi când porneau o beţie 
Don împreună cu Petty! 

Gustaţi, domnişoară sau doamnă, fiindcă nu știu ce sunteţi și 
nici nu îndrăznesc să presupun... 

Cu un gest brusc, Em smulse sticluţa din mâna bătrânului 
beţiv și trase o înghiţitură zdravănă. 

— Sunteţi o femeie și jumătate, dragă doamnă sau 
domnişoară, nici nu m-am așteptat la asemenea cinste!... 

Și bătrânul bău însetat. Isprăvind, azvârli sticla pe alee, 
departe, și ivi alta, din buzunarul de la piept. Scoase dopul cu 
grijă și-i întinse femeii: 

— Mai gustaţi! Prindeţi un pic de putere, fiindcă cel pe care-l 
așteptați nu vine și cred că n-are să mai apară niciodată. Luaţi 
un pic de căldură, domnișoară sau doamnă, fiindcă noaptea e 
rece și suntem tare singuri sub stelele îngheţate... Dacă aș fi cu 
vreo cincizeci de ani mai tânăr, nu v-aș lăsa să tânjiţi solitară pe 
o noapte ca asta, mai ales că sunteţi frumoasă... 

— De unde știi că sunt frumoasă? i-o întoarse Em. Nu cumva 


vezi prin întuneric? 

— Oh, femeile frumoase, doamnă sau domnişoară... 
împrejurul lor... prin aer... un fel de curent electric... 

Em nu-l mai asculta. La una din ferestrele vilei singuratice în 
care locuia Hars. Se arcui o geană de lumină. Când și pe unde 
revenise acasă colonelul? Pâlpâirea durase numai o fracțiune de 
secundă, acum camuflajul era perfect. Doar nu l-or fi călcat hoţii 
pe colonel! 

Em sună la poartă și peste o clipă auzi ușile descuindu-se. 
Pasul egal, apăsat nu putea fi decât al lui Hars. Colonelul 
deschise și scrută prin întuneric chipul femeii. 

— RX2TS! constată, parcă fără supriză, recunoscând-o. 

— Mata Murse sau Em, îl corectă femeia. Am venit într-o vizită 
particulară. 

— Cum ai spus? Nu primesc nicio vizită la ora aceasta. 

— Bădărănia dumitale n-are margini, domnule colonel! Sau 
poate ţi-e frică să stai singur pe întuneric cu o femeie? 

Colonelul păru să-i cântărească fără grabă cuvintele. 

— Vezi să nu primeşti ordinul de concediere, agentă 
nepricepută, mediocră și ușuratică! 

— Nepriceputul, de data aceasta se numește Hars. Temutul, 
inegalabilul Hars! De care și-a bătut joc A-2, șterpelindu-i de sub 
nas o flotă întreagă... 

— Gura! Sau, pe cinstea mea... 

— O, te-am scos din sărite, colonele! Ce bine-mi pare! Dacă 
nu vrei ca discuţia noastră să fie cu martori - aș putea să jur că 
bătrânul acela din parc îți supraveghează casa - iartă-mă, am 
să-ţi spun lucruri interesante. Și ţine minte, Hars! Acum nu sunt 
agenta dumitale, dispusă să-ţi accepte grosolăniile de ţărănoi 
parvenit, ci o doamnă! 

— Probabil o doamnă respectabilă... 

— Ce frumos e la tine! Am să vin și altă dată. 

— Mă îndoiesc... 

Din fotoliul adânc în care se așezase, Em examina pe îndelete 
interiorul. Salonul slab luminat de două lămpi laterale crea o 
stranie senzaţie de instabilitate. Avu impresia precisă, de loc 
neplăcută, de a se afla pe o navă de mare tonaj, evoluând pe un 
ocean calm. Lumina era albăstruie, ceţoasă, iar colonelul, în 
uniformă, ca totdeauna se așezase pe un alt fotoliu și o privea. 

— Şi acasă stai mereu înzăuat în curele, Hars! Dormi 


îmbrăcat, dormi în uniformă? Grozav ce-aș vrea să te văd măcar 
o dată în pijama. Colonelul Hars în pijama! N-ar fi interesant? 
Inchipuiește-ţi că stai în. Pijama și citeşti o carte - ţi se întâmplă 
vreodată să citești cărţi, în afară de instrucţiunile oficiale? — și e 
seara târziu, și tu, Hars, citești și se face și mai seară. Și se face 
și mai târziu și deodată, nu se știe de unde, nu se știe cum, 
apare A-2! Așa apare acest magnific A-2, nu se știe cum, nu se 
știe de unde! Cum l-ai înfrunta în pijama și cu o carte în mină, 
Hars? Grozav ce-aș vrea să asist la scena întâlnirii voastre! Nu 
te mai uita așa la mine! Nu mă intimidez, cu toate că ești un 
bărbat grozav. Te iubesc în taină, dar mai iubesc încă pe cineva. 
Poate că cineva ăsta e chiar A-2! Poate că în curând eu voi fi cea 
care ţi-l voi aduce pe A-2... Să nu-ţi pui oamenii pe urmele mele, 
fiindcă atunci totul se duce dracului! Şi nici să nu mă 
chestionezi. Da, văd că nu mă întrebi nimic, de fapt ai pune tu 
întrebări, clar ești prea deștept ca s-o faci, ai o tactică teribilă, 
știi că asta mă impresionează... Poate că am să ţi-l aduc, Hars, 
în semn de omagiu, poate că am săţi-l aduc pe A-2, drept 
omagiu tacticii și tăcerii tale... Singurele dificultăţi care ar fi e 
că-l iubesc niţel pe omul despre care cred și nu cred că este A- 
2... A doua dificultate e că totuși nu este el A-2... 

— Presupun că A-2 nici nu există, vorbi Hars. 

— Mulţumesc lui Dumnezeu că ţi-am auzit glasul! Nu-mi dai 
ceva de băut? 

— Pe timp de război, continuă colonelul, cu mâinile nemișcate 
pe genunchi, pe timp de război puterile beligerante recurg la 
asemenea trucuri: creează legende despre  superspioni 
invincibili, realizând atu-uri psihologice... 

— Groaznic! Parcă ai fi citit din manual... puterile 
beligerante... atuuri psihologice... Hars! Rostește o singură frază 
omenească! Măcar o singură frază, măcar două cuvinte... 
Repetă după mine: Cei doi lupi treceau prin poiana scăldată în 
lună... 

— Spuneam că A-2 nici nu există, repetă Hars. 

— Există, colonele! In orice caz, dacă n-ar exista, aș fi 
disperată! Am să te joc niţel. Hars! Presupusul meu A-2 a lipsit, 
a dispărut tocmai în zilele când amiralul Krug a fost asasinat, iar 
flota a treia... Să-ţi mai spun ce s-a întâmplat cu flota a treia? 
Cred că știi și tu foarte bine. Cred că mai bine decât mine ţi-a 
narat povestea heighlungerul Matel... Eu, cel mult, pot să-ţi cânt 


„Balada flotei a treia”... Vrei să ţi-o cânt, colonele? 

— De ce atâta vorbărie, RX2TS? Ce dorești? 

— Am venit să te joc, Hars! Precum ţi-am spus. Ca niciodată, 
atuurile - ca să folosesc acest blestemat cuvânt - s-au strâns la 
mine. Primul: sunt pe urmele lui A-2! Al doilea: nu ţi-l spun încă, 
dar e foarte important. Al treilea: vreau să te cuceresc, colonele, 
poate fiindcă sunt îndrăgostită de tine, sau poate numai pentru 
plăcerea de a te vedea în pijama. Şi al patrulea: ești nebun după 
mine. Hars! Oh, colonele! În ultimul timp am impresia că ai 
devenit apatic... Un fals amiral Krug ajunge sub privirile 
Lungerului și colonelul Hars nu știe nimic! Adevăratul amiral 
Krug e asasinat în centrul Capitalei, în apartamentul său de la 
hotelul „L”, iar apoi cadavrul e descoperit în condiţii misterioase, 
și Hars e străin de toate acestea. Și, culmea, A-2 șterpelește 
flota a treia așa cum Guliver trăgea pe sfoară corăbiile regatului 
inamic, iar colonelul Hars habar n-are! 

— Spune odată ce vrei? Mi-e somn. 

— Dă-mi ceva de băut, vreau să-ţi cânt „Balada flotei a treia”. 
Bietul Hars s-a ramolit, așa zice lumea. Am de gând să te și 
șantajez. Mi-a fost încredințată o delicată misiune, din partea 
serviciului patru, de către RX22. De către colonelul Ball în 
persoană. 

— Ai primit misiunea de a deveni amanta mea? De a mă 
urmări? 

— Văd că nu te-ai tâmpit de tot, și mă bucur. 

Hars își apropie fotoliul și puse pe mica măsuţă ce-l separa de 
Em serviciul de coniac. Femeia îl urmărea curioasă. 

— Ai devenit brusc amabil... Te-ai speriat? 

Un zâmbet inedit ovaliză figura colonelului, ștergând 
asperităţile, colţurile și unghiurile întunecate. Și cu acest 
zâmbet răspunse la întrebare: 

— Ştiam că Ball mă urmărește. 

zâmbetul dispăru și fața colonelului își recapătă masca de 
înfricoșată nepăsare, amestec de răutate și grosolănie. Incă 
multă vreme zâmbetul acela de o clipă stărui în memoria lui Em, 
acel zâmbet insolent, dulce și batjocoritor, inedit și totuși 
cunoscut. 

— Vai mie, șopti femeia, zâmbetul acesta mă va ucide! Ar 
trebui făcută încă o baladă: despre zâmbetul colonelului Hars... 
Te temi? îl întrebă ea pe colonel, și cum acesta nu răspunse, 


ocupat fiind să toarne băutura, Em vorbi iar: Noi doi ar trebui să 
fim prieteni! Poate că-ţi vei reface reputaţia, prinzându-l pe A- 
2... Poate că eu te voi ajuta să-l prinzi pe A-2... Poate! 

— Acum ar trebui să pleci, zise Hars. Și vei putea raporta lui 
Ball că instrucţiunile sale au fost executate... 

— Nu pricepi că deocamdată totul are un caracter pur sportiv? 
Oficial, Ball n-are voie să te urmărească... 

— Bea-ţi paharul și pleacă! 

Hars se ridicase și o privea cu dușmănie. 

— Nu te grăbi, nu te grăbi, colonele! Nu plec până nu-ţi cânt 
„Balada flotei a treia”... 


CAPITOLUL 16: „PRIN URMARE...” 

— Prin urmare, zise Hars, ai impresia că ești pe urmele lui A- 
2? 

— Sunt convinsă că e chiar A-2. Sunt convinsă că nu este A-2. 

— Aha, începi să înnebunești... 

— Nu. Mi-am exprimat deruta. Uneori mi se pare că e, alteori 
că nu e... 

— l-ai comunicat colonelului Ball ceva despre omul pe care-l 
urmărești? 

— Colonelul Ball nu știe nimic. Pe A-2 îl păstrez pentru șeful 
meu, pentru colonelul Hars. In cazul că mă voi hotărî să-l 
sacrific. 

— Și acum du-te acasă! 

— Nu... încă nu... în ce situaţie dificilă te afli, Hars! Ce părere 
ai despre „Balada flotei a treia”? Ce părere ai despre mine? 

— Unde și când te întâlnești cu presupusul A-2? 

— E curios cum o simplă înfrângere militară schimbă brusc 
anumite raporturi... Dacă nu avea loc dezastrul flotei a treia, 
niciodată n-aș fi îndrăznit să vin aici, în bârlogul tău, pentru a te 
înfrunta!... Foarte ciudat! Nu știu când mă voi întâlni cu A-2, 
colonele! E un om cu totul deosebit de toţi cei pe care i-am 
cunoscut... Nu l-am văzut de multă vreme, dar sunt semne că 
trebuie să apară... 

— Dacă-l iubeşti, de ce ţii neapărat să-l înșeli? 

— Şi el mă înșală! Nu știu cu cine, nu știu prin ce, dar simt că 
mă înşală! 

— Ce justificare! 

— Justificare, Hars? Ce vorbă inutilă! RX2TS nu s-a dat în vânt 
după justificări niciodată, chiar atunci când îi era foarte 
necesară. Uneori am impresia că ești îngrozitor de naiv! Cade 
mantaua, se rup curelele, se preface în cenușă uniforma și 
rămâi gol-goluţ, alb și curat ca un copil... Care este adevărul 
despre tine, domnule colonel Hars? 

— Care este adevărul despre tine, Mata Murse? 

— De ce te urmărește colonelul Ball? 

— De ce te urmărește Guss? 

— Pe mine mă urmărește Guss? Cine l-a pus să mă 
urmărească? 

— Eul 

— Asta n-o cred. 


— Colonelul Hars deschise un carneţel. 

— Să vedem RX2TS! Recunoști această discuţie? Ascultă! Și 
colonelul citi rar: 

„Ciudat... De A-1 n-am auzit. ” 

„Unde ai fi vrut să auzi? Eu am aflat astăzi despre A-2 și nu 
mi-a fost greu să-l inventez pe A-1...” 

„Dar dacă tu, Paul Delun, ești într-adevăr A-2 și dacă 
povestea ta e adevărată?” 

„Dacă, draga mea.” 

„Ar fi minunat! Ar fi grozav să fii tu A-2!” 

„M-ai iubi mai mult?” 

„Oh! Cred că dal...” 

„Nu m-ai denunța?” 

„Te-aș denunța, dragul meu. Te-aș denunța imediat. Dacă aș 
fi sigură că ești A-2. Păcat că povestea cu A-1 nu e adevărată. E 
prea romantică... Ai un bănuţ? Vreau să-mi plătesc chiria pentru 
speranţă!...” 

Em căzu cu faţa în palme și rămase așa câteva minute. Hars o 
privea cu mâinile pe genunchi, nemișcate. 

— E îngrozitor! Cuvânt de cuvânt... îl privi cu o spaimă bruscă, 
animalică: într-adevăr ești Hars, teribilul Hars, bestia care le știe 
pe toate! Cum de ai aflat despre discuţia cu Paul Delun? Guss? E 
imposibil să ne fi auzit! 

— Și totuși discuţia a fost interceptată. 

— Prin urmare... Paul Delun... Sărmanul de el! L-ai arestat pe 
Paul Delun? 

— Ştii bine că nu! 

— Atunci unde a dispărut? 

— S-a plictisit de tine. Te ocolește. 

— Nu! Ai dat ordin să fie arestat. 

— Pentru ce? 

— Dar discuţia... 

— Ești într-adevăr nepricepută RX2TS! Sau poate te prefaci? 
Discuţia pe care o cunosc îl dezvinovăţește total pe invalidul 
acela... Paul Delan. 

— Invalid? 

— Nu șchioapătă? 

— Vitasem... I1 dezvinozăţește? E 

— Şi-n același timp îţi acordă și ţie o notă bună! li spui în față 
că n-ai șovăi să-l denunţi dacă ar fi el A-2, cu toate că-l iubești. 


Em oftă. Bău paharul pe care i-l umpluse Hars. 

— Și cu toate acestea!... 

— Nici n-ai avea pentru ce să-l denunţi... El n-are nicio 
legătură cu A-2. 

— Nici în această privinţă nu sunt chiar atât de sigură, șopti 
femeia atât de încet, că Hars n-o auzi. 

Bău iar și se ridică. 

— Prin urmare Guss mă va urmări și de-acum înainte? 

— Guss sau altcineva! 

— Dar de ce? 

— Fiecare din noi urmărește și la rândul lui e urmărit. E cel 
mai eficace sistem de prevenire a păcatelor. 

— Asta înseamnă că vizita mea a și fost consemnată? 

— Neîndoios. 

— Şi cel care m-a urmărit pe mine e și el la rândul lui urmărit? 

— Așa ar trebui să fie. Așa și e. 

— Și dacă acum vei stinge lumina și mă vei poseda pe acest 
covor, se va ști și asta, Hars? 

— Probabil că da, RX2TS! 


CAPITOLUL 17: MAȘTILE 

— Şi pe urmă s-a stins lumina și ea n-a ieșit. 

— Asta încă nu este o dovadă, bătrâne crab! A 

— Nu-mi mai spune bătrâne crab. Mă deranjează. Imi este 
greu să înţeleg de ce ţii să te întâlnești în continuare cu această 
femeie, care face un joc atât de dubios: pentru Hars împotriva 
lui Ball, pentru Ball împotriva lui Hars, pentru tine împotriva lui 
Hars și în același timp împotriva ta și în favoarea lui Hars! Îmi 
vine greu să cred că ai făcut o pasiune dintr-aia rea pentru 
această fiinţă atât de ușuratică... Eu știu că viața unui agent 
secret e îngrozitor de plicticoasă, Blondule, cu miile ei de fire 
invizibile ce trebuie încurcate și descurcate și că lângă o femeie 
poţi uita un ceas, două toate aceste mici mizerii, dar un spion n- 
are voie să iubească! A spus-o prima dată înțeleptul părinte al 
spionajului Radd-Aban-Salal, acum trei mii de ani, și situaţia nu 
s-a schimbat... 

— Tu ești cu mult mai înțelept decât Radd-Aban-Salal, ale 
cărui învățături mărturisesc că nu le cunosc, dar în privinţa 
femeilor nu te pricepi de loc, bătrâne scarabeu. 

— Explică-mi! 

— Nu, n-am să-ţi explic nimic, nu-mi cere să calc vechiul 
nostru principiu. Eu nu ţi-am cerut să-mi povestești cum de ai 
putut comite acea superbă triplă idioțenie de a uita în tavernă 
cutia de violoncel în care transportai rămășițele sărmanului 
amiral Krug... 

— Mi se făcuse sete și intrasem să iau un snaps... 

— Te rog, bătrâne crab, nu mai bate câmpii. Nici eu nu-ţi voi 
relata ce încurcături îngrozitoare mi-a creat descoperirea 
prematură a cadavrului lui Krug. Ai să afli toate astea cândva, 
din memoriile mele... 

— Tu n-ai să apuci să-ţi scrii memoriile, Piele de Căprioară! 
Prea joci cărți mari. 

Bătrânul Detectiv se strâmbă urât și adăugă: 

— Din când în când, între două careuri, trebuie să te 
mulţumești și cu simple perechi, sau un modest brelan... 


* 


Ziua se făcuse senină și pe Bulevardul Învingătorului trecură 
tancurile ce schimbau garda la Marele Cartier General. | se păru 


că vede pe șenila celui de-al doilea urme de sânge; fiara 
blindată nimicise pesemne vreun câine, sau o pisică rătăcită... 
Oameni nervoși alergau în toate direcţiile: militari în permisie, 
tineri în cârje, femei în doliu, copii cu feţele murdare. Lumina 
era înțepătoare și desfigura chipurile oamenilor. 

Din cer. Sau poate că nu din cer, se cernea o văpaie străină, 
înrăită ce urâţea. Lumina acelei zile avea un miros neplăcut și 
un gust amar. 

Blondul își scutură umărul drept, avusese ciudata și destul de 
neplăcută impresie că o pasăre cu penajul murdar i se așezase 
lângă guler. Era o impresie cu totul inexplicabilă, dat fiind că 
deasupra orașului jalnic, distrus, înnegrit, nu mai zbura de câtva 
timp nicio pasăre. Se retrăseseră toate. Cine știe unde! Poate că 
impresia cu pasărea de pe umăr se datora atmosferei încărcate, 
puţin bestiale, puţin teribile, a acelei zile. 

Există zile, într-adevăr, ce par a prevesti sfârșitul lumii. 

Un beţiv traversa strada cu o sticlă goală în mână, întoarsă cu 
fundul în sus, drept steag, și pavăză, și simbol. In mijlocul 
bulevardului, ocolit de câteva mașini ce frânau, apostrofă 
dumnezeirea cu o lungă, întortocheată și suculentă înjurătură, 
după care azvârili sticla spre cer. Sticla căzu la doi pași de el, cu 
un buf zigzagat. 

Și iată așa era ziua aceea! 

— Mi se făcuse o sete grozavă și intrasem să sug un șnaps... 
se auzi parcă clin depărtări vocea Bătrânului Detectiv. 

— Nu-mi explica, bătrâne crab... bătrâne scarabeu... Nu-mi 
explica... nu-mi explica... nu-mi explica... 

Printre ruine, cocoțat pe un maldăr inform, un fost dulap 
poate, un copil înălțase trompeta lui argintie, ce sclipea în 
lumină și încerca notele false ale gamei. Un bătrân, bunicul său, 
se strecura ca un hârciog pe sub dărâmături, căutând cu o 
inutilă încăpățânare. Ce căuta? 

Copilul suna mereu din trompetă. 

— Cine ne urmărește? întrebă Blondul. 

— Cred că Guss. 

Blondul aruncă o privire peste umăr. 

— Atunci mergem să bem ceva la Lefke? 

— Guss n-o mai urmărește pe Em? 

— De ce nu? Guss m-a văzut împreună cu Em. 

— Nu înţeleg, zise Bătrânul Detectiv. 


— Nici eu. 

— Există undeva un nod, constată Bătrânul Detectiv. 

— Să sperăm că-l vei dezlega. Simpla măreție a 
complicaţiilor! Ciulunga-ciang și rația de rom! 

— Sau Hars este un dobitoc, sau... 

Blondul își privi iar umărul drept. Alungă cu un gest scurt 
nevăzuta pasăre cu penajul murdar. 

— Hars nu este un dobitoc, fii liniștit, bătrâne crab. Aici e 
nodul pe care l-ai intuit cu înţelepciune, dar pe care n-ai să-l 
dezlegi... fără umilul meu ajutor... 

— În acest caz Hars va pune în curând mâna pe tine. Și pe 
mine. Şi se duce dracului totul. 

— Vom vedea. Sper că la Lefke e răcoare azi. Nodul, bătrâne 
crab, și rația de rom. 

— Nu-ţi vei scrie memoriile (și e. Păcat!), fiindcă Em îţi va suci 
gâtul. 

— Ce ştii tu, bătrâne scarabeu! În palma acelei femei se află 
niște ochi de lup... 

Din nou Blondul alungă cu un gest brusc, ca un fior, neplăcuta 
pasăre nevăzută ce i se așezase pe umăr. Bătrânul Detectiv 
observă, dar nu zise nimic. 

— Ochi de lup, în palmă? 

— Două perechi de ochi de lup... Lupii aceia o urmăresc. Eu i- 
am văzut în prima zi... 

Fanfara străbătu piaţa, și alta se auzi din direcţia statuii, 
ultimului împărat. 

Pivniţa lui Lefke îi înghiţi în ceţoasa-i intimitate îmbibată de 
parfumul vechilor butoaie ce așteptau. 

— Ce vezi acolo? întrebă Blondul aprinzându-și o ţigaretă 
„Mercur”. 

— Pe frate-meu Dorian care ne aduce vin roșu. Niciodată nu l- 
am văzut pe Dorian într-o dispoziţie atât de luminoasă... Ai 
observat ce bine arată în ultimul timp? Mi se pare că s-a 
încurcat cu o tânără... 

— Nu despre el vorbeam. Îl întrerupse Blondul. Nu te preface, 
știi bine despre ce este vorba! Uită-te în colțul acela întunecos 
sub felinarul care nu mai arde. Ce vezi acolo? 

Bătrânul Detectiv tresări, luând automat paharul pe care 
tocmai i-l umpluse fratele său și-l dădu pe gât. Bărbia ascuţită 
avu un mic spasm de plăcere. Apoi privi din nou în direcţia ce i-o 


indica Blondul. 

— Nimic! Nu văd nimic... 

— O mască, bătrâne crab! O mască destul de hidoasă ce se 
mișcă într-una pe deasupra mesei! Parcă ar sta acolo cineva 
ascuns și ar purta-o cu mâna... 

Bătrânul Detectiv mai bău un pahar. 

— Ai halucinaţii... Eu nu văd nimic. Pentru Dumnezeu, ce a 
fost asta? Dorian! Ascultă fraţioare, aveţi un lup sau un leu aici, 
în pivniţă? 

Chelnerul mut făcu un gest nedeslușit cu mâinile. 

— Prin nouă sute și ceva, vorbi Bătrânul Detectiv, după ce 
Dorian dispăru, debarcasem clandestin într-un regat peninsular, 
îți închipui în care. Trebuia să culeg informaţii, anumite 
informaţii, într-o complicată afacere de succesiune a familiei 
domnitoare. Mai trimiseseră acolo un ministru și, pe de altă 
parte, un prinţ izgonit din ţara aceea. Pe atunci eram tânăr și cu 
mintea ca un fulger, nu un idiot de teapa ta. Pe aceeași pistă m- 
am întâlnit cu agentul unei terțe puteri și agentul acesta era tot 
atât de puternic ca și mine. lţi dai seama ce scântei au ieșit din 
ciocnirea noastră! Nu știu dacă sărmana ta cultură a trecut pe 
lângă ceea ce se numește „Groapa Leilor”, dar află că lupta 
decisivă dintre mine şi agentul rival s-a dat pe o noapte cu lună 
în parcul cu animale sălbatice ale casei regale. Ne pândeam și 
ne urmăream, pândiţi și urmăriţi la rându-ne de fiarele al căror 
moale pas îl auzeam în spatele nostru. Niciunul din noi nu voia 
să se folosească de revolver, întrucât ne-ar fi auzit paznicii și 
servitorii și s-ar fi dus de râpă afacerea, fiindcă, știam asta, în 
acea noapte cel ce urma să supravieţuiască avea șanse să pună 
mâna pe potul cel mare, pe scârbavnicul teanc de documente 
confidenţiale, pentru care dădeam noi bătălia și care urma să fie 
scos din palat de un curtean corupt. Cu acesta tratasem 
amândoi și știam că individul avea să-l vândă primului care va 
sosi la întâlnire, sau supravieţuitorului... Și cum nu ne puteam 
servi de arme de foc, în mâinile noastre clipiră cuţitele. După un 
lung studiu și o chinuitoare observare reciprocă, am pornit unul 
spre celălalt. O mică pajiște cu iarbă moale și înaltă urma să fie 
scena de luptă. Dimprejur, de prin tufișuri, ne pândeau fiarele. 
Ciudat că nu ne atacaseră până în clipa aceea! l-am înfipt 
rivalului meu - era un băiat tânăr, frumos și agil ca o panteră, 
dar eu eram și mai sprinten - pumnalul în inimă și abia atunci 


mi-am dat seama cât de mult se strânse cercul ochilor 
fosforescenţi... Abia în clipa aceea m-am speriat și am sărit 
repede într-un copac. Sub mine, în iarbă, celălalt agent secret își 
dădea ultima suflare. S-a zvârcolit câtva timp, vedeam în lumina 
lunii iarba înaltă răvășită de mâinile sale, apoi iarba a tăcut. 
Fiarele s-au apropiat și mai mult. Erau printre ele forme 
nedeslușite, lunguieţe, am recunoscut totuși o leoaică și puii ei, 
o hienă, o pumă. Altele păreau mai mărunte, stăteau mai în 
umbră, sticlind cu ochii mici. Nu hiena și nici altă jivină nu s-a 
apropiat prima de cel ce abia murise, ci regina leoaică. Și sub 
ochii mei leoaica și puii ei l-au sfișiat... Asta nu se uită. 

— Ai și tu lupii tăi. Zise Blondul. 

— Da, numai că lupii mei sunt lei. 

— Acum nu mai e o singură mască, ci văd trei, zise Blondul. 

Ca niciodată pivnița lui Lefke gemea de lume. Bărbatul care 
se așezase la masa lor, mojic, fără să-și ceară permisiunea, își 
rezemă coatele de un dosar voluminos, și ceru vin. Purta costum 
închis și avea un aer sobru și fără îndoială se apropia de 
frumoasa vârstă a celor șaizeci de ani. Era inexplicabilă mojicia 
lui. Ceru vin și bău cu un aer concentrat, privind drept înainte, în 
timp ce pleoapele i se zbăteau la răstimpuri. Bărbia dublă, 
răzuită cu atenţie de un brici ascuţit, era roză, și strălucea de 
curăţenie. Părea să fie o persoană cu totul respectabilă, 
impresie întărită și de modul cum își bea. Cu discreţie, vinul. 

— Ah. Măştile! exclamă brusc Bătrânul Detectiv. Dar astăzi 
trebuie să înceapă carnavalul. 

— Dacă va mai începe! 

— Trebuie... Carnavalul! Ah... 

Dorian trecu repede, aruncând o anumită privire fratelui său. 

— Mi se pare că... mormăi Bătrânul Detectiv. 

Domnul cu bărbia bine răzuită merse la toaletă pentru a face 
loc unei noi porții de vin. 

— Hars n-o să se lase dus cu una cu două, zise Bătrânul 
Detectiv. 

— E un tip feroce, aprobă Blondul. 

— Hars se va răzbuna. 

Domnul în costum negru reveni și-și rezemă iar coatele ele 
dosarul lui. 

Bătrânul Detectiv tăcu. Doi inși se opriră la masa lor, cel din 
stânga având obrazul desfigurat, ca de vitriol. Celălalt fuma. 


— Ne așezăm? întrebă primul. 

— De ce nu? răspunse fumătorul și-și trase un scaun. 

— Ce timpuri! mormăi Bătrânul Detectiv. A dispărut bunul 
obicei de a cere permisiunea când vrei să te așezi la o masă 
ocupată. 

Individul cu fața desfigurată îl privi o clipă și rânji. Apoi nu mai 
privi decât paharul pe care i-l așezase în faţă Dorian și cu ochii 
aţintiţi mereu asupra vinului gălbui, cu vocea lui plăcută, 
catifelată, (ar fi fost bun de crainic la radio, pentru știrile 
plăcute) cu această voce deci, făcu următoarea stranie 
observaţie: 

— Din prima clipă am știut că vom încasa premiul cel mare! 
Ce spui, Murth? Când acum două luni șeful ne-a pus pe urmele 
cele bune, am simţit o mâncărime în palme, asta înseamnă 
bani, mulţi bani, cel puţin la mine, am verificat și se confirmă și 
acum încă o dată! Ce zici, Murth? Visai că vom pune mâna pe 
premiu? Visai că-l vom prinde pe A-2? 

Cel care se numea Murth își stinse ţigara de colţul mesei. 

— Eu eram mai puţin optimist, Prent. În orice caz ieri, când 
mă îmbătasem de ciudă, aș fi putut- jura că A-2 nici nu există! 

— Dacă ţi-aș fi spus că-l vom agăța chiar azi, ce-ai fi răspuns? 

— Că eşti nebun! 

— Ha, ha! 

Prent bău și, cu vocea catifelată, vorbi iar aţintindu-și privirea 
în paharul ce şi-l umpluse: 

— Ei bine, domnule A-2, ţi-a sunat și ţie ceasul. Ridică-te fără 
tapaj și îndreaptă-te spre ieșire. Te urmăm cu pistoalele 
îndreptate spre ceafa ta. 

— Ai urmat cumva cursurile de umor predate la radio de 
maestrul Neb Ramgall? îl întreabă Bătrânul Detectiv. Cu atâta 
umor, îmi închipui că trebuie să fie o mare plăcere să fii arestat! 

— De ce te amesteci, bătrâne? interveni Murth. 

Prent nici nu privi în direcţia lui B.D. Nu-și ridicase nasul din 
pahar. 

Cu totul pe neașteptate interveni în discuţie sobrul personaj 
cu bărbia dublă: 

— Și mă rog, domnilor, cum l-aţi prins dumneavoastră pe A-2, 
că eu l-am fugărit toată viaţa și abia dacă mă pot lăuda că știu 
câte ceva despre el?! 

Murth, care, spre deosebire de amicul său, se bucura de o 


înfățișare agreabilă, fiind smead, puţin palid cu ochi limpezi și 
parcă nevinovaţi, avu un hohot zgomotos, strident: 

— Ha! Ai prezenţă de spirit, domnule A-2! Nu-ţi pierzi 
cumpătul, dar asta nu schimbă nimic, ești în mâinile noastre! 
Ridică-te... și... ţine-ţi mâinile pe masă, la cea dintâi mișcare, 
trag! 

— Asta face parte din Carnaval, domnule? făcu uluit 
prezentabilul domn. Cine este A-2? Despre care A-2 vorbește? 

— Îl auzi, Prent? Îl auzi cum ne ia peste picior? Sunt curios să 
văd cum vei discuta cu colonelul Hars, domnule A-2! Să știi că te 
așteaptă cu nerăbdare. 

— Cine este colonelul Hars? 

— Destul! se supără Prent, fixându-l pe domnul în negru cu 
ochii mari, injectaţi. Comedia s-a sfârșit, cortina a căzut, noi 
suntem niște gentlemeni, n-avem nimic cu dumneata, dar vrem 
să punem mâna pe premiu. 

Bărbatul în costum de gală, cu obrazul străbătut de vinișoare 
purpurii, strigă indignat" 

— Cred că aţi scăpat din casa de nebuni! 

— Poate, dar nici dumneata nu ești în toate minţile! Prea 
sfidezi lumea, prea ţi-ai făcut de cap, spion mirșav, și încă ai 
curajul de a umbla pe faţă, în plină zi, cu propria-ţi firmă. Ha, 
ha! 

Și Prent lovi cu arătătorul cartonul dosarului pe care se lăfăia, 
vizibilă de la distanţă, inscripţia: „A-2”. 

— Nu vă permit! Sunt savantul Glimt Berg, doctor hanoris 
causa a patru universităţi, membru corespondent a cinci 
academii, iar aici sunt observaţiile mele de-o viaţă întreagă 
asupra virusului gripei. Această lucrare îmi va aduce Premiul 
Nobel, domnilor, dacă aţi auzit de Premiul Nobel... Aştept 
scuze... 

— Virusul gripei? Ce tot vorbești? Ce înţelegi prin virusul 
gripei? 

— A-2, virusul gripei domnilor ignoranţi! Plecaţi de la masa 
mea! 

— Ce părere ai, Murth? rânji Prent. 

Blondul își aprinse o ţigaretă și suflă impertinent fumul în faţa 
lui Prent. 

— Domnul Glimt Berg e savantul cu renume european, care a 
revoluționat bacteriologia, și e o mare cinste să stăm la masă 


alături de el, zise fumând cu nepăsare. 

— Îi iei apărarea! sări Murth. Cine ţi-a cerut părerea? 
Dumneata cine ești? 

— Poate că eu sunt adevăratul A-2! 

— Nebuni, toţi sunteţi nebuni, dar nu mă mir, azi începe 
Carnavalul, zise Glimt Berg. 

— Nici nu știu dacă începe... Nu știu dacă pe timp de război 
Carnavalul e permis. Carnaval ne mai trebuie, nu avem destul? 
observă Bătrânul Detectiv. 

— Carnaval ori ba, dar cu toţii sunteţi arestaţi! 

— Nu te grăbt, îl domoli Murth. Poate că am luat plasă și încă 
una urâtă. Permiteţi să răsfoim lucrarea, domnule Glimt Berg? 

— Cum să permit? Poate că ești plătit de dușmani... Poate vrei 
să-mi furi opera vieţii. 

— Nu vom accepta una ca asta, vorbi Blondul. Apoi lui Prent: 
Nu vă mai legaţi de savant că o păţiţi. Ocupaţi-vă mai bine de 
mine, vă spun, poate că eu sunt adevăratul A-2, sau poate că 
domnul de lângă mine, și îl arătă pe B.D. 

Fularul ușor de mătase ce atârna la gâtul Blondului se dădu la 
o parte, ca din întâmplare, descoperindu-i ordinul Crucii de Sidef 
cu Diamant. 

— Faci pe eroul? îl fixă Prent. Crezi că se prinde? Ascultă, cu 
tine vorbesc. Ţi-ai agăţat tinicheaua și faci pe eroul? Vrei să ne 
intimidezi? 

— Îți permiţi să califici drept tinichea cea mai înaltă decorație 
a Lungerului? 

— Să n-o luăm nici așa, interveni Murth, cu vocea lui 
chelălăită. 

— Domnilor, domnilor! Ne aflăm între gentlemeni, să păstrăm 
buna cuviință. Dorian, adă-ne vin! interveni B.D. Să bem și să 
uităm jignirile. De vreme ce duelurile, oricum, sunt interzise, 
(deh. Nu ne mai aflăm pe timpul Heidelbergului, păcat!), nu văd 
ce ne-ar rămâne altceva de făcut decât să bem. 

— Acești doi obraznici... începu Blondul. 

— Poliția secretă! mârâi Prent. 

— Arestaţi-mă pe mine! Eu sunt A-2, arestați-mă! îndrăzniţi! 

— Erou de operetă! îl sfidă Prent, fixând cu ochii înroșiţi 
decorația. Poate că dacă te-aș căuta la acte... 

— Caută-mă! Ce te oprește? 

— Potoliţi-vă! interveni Murth. E o regretabilă confuzie. 


Suntem gata să-i cerem scuze domnului Glimt Berg, dar... 

Una din cele trei măști din ungherul întunecos se apropie. Era 
o femeie înaltă, subţire, cu mersul mlădios. Vocea, deși aspră, 
pluti peste ei. 

— Prent! Murth! Imbecilitatea voastră a devenit legendară. 
Voi întocmai un raport către colonelul Hars despre neasemuita 
prostie de care daţi dovadă... 

— Ne urmăreai? Vrei să te pui bine cu Hars? o întrebă Murth. 

— Ce să pună, că s-a și pus! mormăi Prent, Se zice că... 

— Prent! Ridică-te! porunci femeia. 

— Nu mă ridic, na! ripostă bărbatul, palid. 

— Prent, ridică-te, repetă cu blândeţe de data aceasta. 

Pe obrazul chinuit al bărbatului trecu un cutremur ce dărâmă 
succesiv temeliile aparent tainice ale voinţei, ale curajului: 
obrazul ca stropit cu vitriol al lui Prent se fleșcăi, dezumflat. Era 
jalnic. Se ridică de pe scaun, ca împins, cu ochii aproape închiși. 

— Și acum, plecaţi de aici! zise masca. 

După ce Prent și cu Murth nu se mai văzură, masca dispăru și 
rămase doar chipul neliniștit al femeii. 

— Daţi-mi o monedă! 

Cineva, poate Blondul, poate B.D., poate chiar savantul 
inamic al virusului gripei, îi puse în palmă mica piesă 
strălucitoare, pe care ea o azvârli cu putere drept în bezna din 
faţă. 

— Chirie... pentru speranţă! 


CAPITOLUL 18: NEBUNIA 

— Cât timp o să mai poţi cumpăra speranţa cu bani? o întrebă 
Blondul. 

Em își întinse pe masă palma, din care priveau ochii de lup. 

— Până mă vor sfâșia cei doi de aici... Lupii! 

— Ai venit de tot, sau te întorci la masa ta? Cu cine ești? 

Cele două măști, ce se ascundeau în penumbră, sub felinarul 
stins, își aținteau ochii morți asupra lor. 

— Sunt cu Guss, care mă urmărește, și cu încă unul, care-l 
urmărește pe Guss. 

— lar tu mă urmărești pe mine! Veselă situaţie, zile Blondul. 

— Unde ai dispărut, Paul Delun? Mi-a fost dor de tine. Tare 
dor... Il privi o clipă pe B.D., ca și cum ar fi vrut să-i spună ceva, 
dar păru să renunțe. 

In orice caz, simt că se pregătește ceva... într-un fel sau altul, 
trebuie să se sfârșească... 


Baladă despre zâmbetul colonelului Hars 


Nu mă ridic de pe scaunul cu două picioare, delicată pasăre 
cu cioc galben ciugulind semințe negre lângă pulpele fetei 
moarte, - inexplicabilă agentă secretă a Destinului! 

Dacă-i scris să fie așa, doar eu să mă ridic din poiana 
înzăpezită delicată pasăre cu cioc galben, să-mi continui drumul, 
cu vechiul rucsac de călător, când toți vor socoti c-am pierit, de- 
a lungul cărării bântuite de lupi. 

Tram-tram, delicată pasăre cu cioc galben, bine-i să chefuiești 
cu blonda pe genunchi, bine-i să-ţi închipui că ești cineva, când 
pe pământul pierdut viscolește de adio, bine-i să simţi cum te 
cuprinde încet nebunia... 


CAPITOLUL 19: UN CORP STRĂIN, MARE, NEGRU 
Şi RECE... 


Pe înserate Carnavalul izbucni cu disperare. Oamenii care 
năvăleau pe bulevarde încercau iarăși frenezia condamnaților la 
moarte, cărora în ultimele zile li se permite orice. 

Carnavalul avea loc pe întuneric, fără focuri de artificii, fără 
pocnitori, fără torţe. Carnavalul avea loc cu orice preț, în pofida 
ordinelor poliției care avertizează populaţia și împotriva 
serviciului de apărare aeriană ce explicase că în cazul unui atac 
al avioanelor inamice etc. Etc... 

Supraviețuitorii a patru ani de război, înviaţii dezastrelor și ai 
foametei, ai spaimei și ai grijilor ieșiseră cu toţii din beciuri, 
subterane, pivnițe, adăposturi, scorburi, șanțuri, PENTRU A TRAI 
ÎNCĂ O CLIPĂ!!! 

Supraviețuitorii neglijaseră avertismentul poliţiei și înlăturară 
cu nepăsare misteriosul „etc.” al serviciului de apărare 
antiaeriană. Fără lumină și fără pocnitori, dar: cu sticle în fiecare 
mână și cu una între dinţi, femei, bătrâni și copii - fiindcă 
bărbaţii tineri erau destui de puţini - dansau pe stradă în ritmul 
muzicilor improvizate, îmbătându-se, după ce devastaseră 
cârciumile și dezgropaseră din cămări ultimele provizii de alcool. 

Fură văzute scene grotești de violuri - propriu-zis violuri 
acceptate - în mijlocul mulţimii ce voia să mai trăiască o clipă. 
Se vorbea chiar despre polițiști bătuţi măr: timp de ani 
rămășițele curajului se adunaseră în sufletele bieţilor oameni și 
acum picătura se revărsase, dar, din păcate victimele erau bieţi 
agenţi de circulaţie, în uniformă, sau umilii supraveghetori ai 
ordinii publice, prin cârciumi și cabarete, niciunul din adevărații 
vinovaţi nu avu de suferit... 

Sună de două ori alarma, unii alergară spre adăposturi, dar 
avioanele ocoliră Capitala, păstrând bombele pentru marile 
porturi din nordul ţării. Apoi megafoanole instalate la toate 
răspântiile încercară să transmită un comunicat oficial și cei 
care nu erau beţi turtă încercară să asculte. 

Optimist ca totdeauna, chiar când anunţa retrageri, și-n 
ultimul timp numai de retrageri se vorbea, comunicatul se 
ocupa iar de iminenta „intrare în funcţiune” a Armei Beta, 
formidabilă creaţie a savanților Lungerului, care avea să 
pârjolească într-o clipă orașele și dispozitivele de apărare ale 
Aliaților, obligându-i să cerșească o capitulare necondiționată. 


Vocea decisă a crainicului asigura că sincronizarea și punerea la 
punct a mecanismelor acestei arme noi e o chestiune de 
săptămâni și că sfârșitul anului va marca Victoria și Pacea. 

Pe neașteptate, bărbatul ce se pretinsese a fi savantul Glimt 
Berg, în învălmășeala bulevardului, puse mâna pe umărul 
Blondului. 

— De ce joci un rol care-ţi este străin, domnule? 

Cu o mișcare bruscă Blondul scutură de pe umăr neplăcuta 
pasăre - mâna grăsulie a lui Glimt Berg. 

— Ce plăcere, făcu Blondul. Ce plăcere să dau iarăși de 
dumneata! 

— Ești un jalnic uzurpator! insistă Glimt Berg, Atitudinea lui 
politicoasă dispăruse. Eu sunt adevăratul A-2! 

— In acest caz, replică Blondul, ca veritabil patriot ce sunt, ca 
fost combatant și actualmente Cavaler al Crucii de Sidef cu 
Diamant, mă văd nevoit să te conduc la primul post de poliţie. 
Şi voi încasa premiul pentru prinderea lui A-2. 

— N-ai să mă duci nicăieri, spion începător! Cine ești, pentru 
cine lucrezi? 

În vânzoleala haotică dimprejur, nimeni nu observă, și dacă ar 
fi observat, s-ar fi sinchisit prea puţin, cum greoiul individ în 
haine negre se prăbușește, mai bine-zis zboară într-un perete. 
Blondul dispăru într-un local de noapte chiar în clipa când suna 
pentru a treia oară alarma. 

Pe sticla translucidă a ringului în formă de fagure, luminat de 
jos, picioarele balerinei împungeau cercuri ațâţătoare. 

Dansatoarea în chiloţi negri făcu un salt peste fagurii ringului 
și, luminată de la picioare la cap, rămase suspendată în gol, în 
timp ce undeva explodă prima bombă. 

„O să murim, puișor, dar dacă vom muri îmbrăţișaţi, sfârșitul 
va fi dulce”... Alte două dansatoare cu străvezii și înguste 
sutienuri o traseră din văzduh pe cea dintâi care ţipă. 

„Crezi că arma Beta are să ne salveze într-adevăr, puișor? Aș 
dori să nu mor, aș dori să fac multă, multă dragoste și să nu mor 
niciodată... îmi dai şi mie o ţigară? Ce ţigări fumezi tu? 
„Mercur"? Vai ce vulgar, cu înfățișarea ta distinsă ar trebui să 
fumezi doar „Imperial". 

Blondul văzu cele trei măști: sub una clin ele descoperi 
obrazul hidos al lui Prent. Prent și cu Murth se îndreptau spre el. 
Masca-femeie rămase în umbră și urmărea ce se întâmplă. 


„Paul Delun, stai pe loc!” zbieră Murth. 

Fumul se risipi brusc. Blondul scăpă din îmbrăţișarea damei 
care-l invitase la dans, auzi pe scară tropăiturile celor doi, dar se 
pomeni afară, în întuneric, între două orchestre. O femeie beată 
se repezi la el. 

— „Un bărbat /iber în timpul Carnavalului! Ce fericire, 
Doamne! Vino! Vino!” 

Avioanele inamice bombardau gara și păreau că se apropie, 
trei fascicule prinseseră un aparat, dar antiaeriana trăgea 
alături, exasperant, și Blondul, condus de mâna asudată a 
femeii, urcă mai multe etaje în goană nebună. 

Pe acoperișul plat al imobilului, două tunuri își dirijau tirul 
asupra insectei argintii din încrucișarea proiectoarelor, servanţii 
tropăiau cu încărcătoarele a câte șase lovituri, iar cel de pe afet 
le introducea cu un ţăcănit feroce în magazinul lacom al tunului 
și apoi „Foc” și apoi „Tram-tram! și Tram-Tram-Tram!” și „Mișcă 
jivină” și femeia se întinse pe beton între cele două tunuri, 
aproape despuiată. 

„Bestie, târfă blestemată, pleacă de aici!” 

„Un bărbat liber, domnule ofiţer, un bărbat liber pe timpul 
Carnavalului! lubește-mă aici, dragule, în ritmul focului de 
artilerie!” 

Blondul își pipăi gâtul asudat; de acolo, de sus se vedea 
orașul hidos și bestial, primind focul și azvârlind spre cer focul. 

„Lasă că dacă se termină și rămânem întregi, facem o poștă 
cu tine, târfă blestemată!” 

„Faceţi ce vreţi, domnule ofiţer, că doar e Carnaval!” ’ 

„Carnaval, pe moașă-ta și pe fericirea lui Agamemnon...” 

„Aveţi studii universitare, domnule ofițer? 

„Ce caști gura, soldat. FOC!!!” 

„Ha-ha-ha! Hi, hi!” 

„Unde ești, dragul meu? Unde e bărbatul, singurul bărbat 
liber?” 

La capătul scării apăruse figura descompusă a lui Prent, 
luminată de focul artileriei. 

Agăţat în mâini, în întuneric, deasupra bulevardului, Blondul 
împinse genunchii, cu o smucitură, și zbură în cameră o dată cu 
cioburile ferestrei și cu pătura de camuflaj. Căzu o dată cu 
pătura, aproape acoperit, învăluit în pătura ce mirosea a grajd, 
bălegar, cai. 


Cei doi bătrâni stăteau în genunchi sub icoana luminată de 
candelă. 

Muţi de spaimă îl urmăreau pe Blond cum se descotorosește 
de pătură. Rugăciunea li se oprise în gât, la jumătate între 
„Doamne fii...” și „milostiv cu noi, robii tăi păcătoşi și 
bicisnici...” 

— A venit poliţia, dragul meu, glăsui în fine bătrâna, punându- 
și ochelarii și ridicându-se cu greu. 

— De data aceasta e chiar poliţia, draga mea, răspunse cu 
glas întretăiat moșneagul și-și îndreptă coroana de păr alb ce-i 
încojura chelia. 

Şi în ochii lor era atâta spaimă, Doamne! 

Şi atâta supremă umilinţă! 

Și atât de jalnic tremurau cei doi oameni! 

Blondul blestemă în gând această planetă meschină ce naște 
fiinţe atât de slabe, educându-le de la naștere în raţiunea fricii, 
a spaimei oarbe ce ucide împotrivirea, mândria omenească, și 
Blondul blestemă încă o dată Pământul și se blestemă pe sine și 
afurisi SPAIMA și-i fu silă de propria-i mândrie, de propriul său 
curaj. 

— Nu sunt de la poliţie, zise. 

— Nu ne mai amăgi, domnule. Știm că ești de la poliţie, știm 
pentru ce ai venit, știm că suntem vinovaţi. 

— Nu sunteţi vinovaţi! scrâșni Blondul. Asta vi se vâră în cap 
zi de zi, an de an. Vinovăţia, veșnica vinovăţie și până la urmă 
nu mai sunteţi oameni, ci doar niște vinovați... 

Cei doi îl priveau, fără să înţeleagă. Și cum ar fi putut să-l 
înţeleagă, prăbușiţi ambii, soţ și soţie, bătrânul soţ și bătrâna 
soție, atât de bătrâni că uitaseră, dar nu din pricina vârstei, ci a 
vinovăției, prăbușiţi în spaima animalică şi umilinţa fără sfârșit a 
celui care a coborât și ultima treaptă- și Blondul se strâmbă 
spre bascul soios ce acoperea ţeasta bătrânului, a fostului 
bărbat, și din cuvintele lor înţelese că alături, într-o cameră 
vecină, se ascunde fiul lor, dezertorul fugit de pe front, căutat 
probabil, bun de pus în faţa plutonului de execuţie. În același 
timp pricepu că ar încerca zadarnic să le explice că nu vine din 
partea regimentului frustat de prezenţa unui războinic, și nici 
din partea poliţiei, ei doi, acești părinţi înspăimântați, părinţi ai 
unui fiu ce trecuse de patruzeci de ani, ceea ce ar suna straniu 
cumva tot nu l-ar crede, el fiind elementul străin ce se 


intercalase brusc între clipele lor de spaimă, Și dacă era străin, 
trebuia să fie și rău. 

— Nu înţeleg de ce nimeni nu e disperat, începuse o dată 
Bătrânul Detectiv, acest vrăjitor al frazelor lungi și neterminate, 
când, de fapt, și oricum aţi lua-o, cu toţii ar trebui să fim 
înspăimântați, fiindcă unii din noi îmbătrânesc, iar alţii sunt deja 
bătrâni, moartea e la ușa ta și-a mea, și afară de asta ne 
ameninţă tuberculoza, holera și ciuma și dintr-o clipă-ntr-alta 
pământul se poate ciocni cu un corp mare, negru și rece, faptul 
că n-a făcut-o până acum e doar o perversă întâmplare, și 
totul... 

Peste finalul frazei suspendate B.D. Turnase un litru de vin 
acru. 

— Să vă trăiască dezertorul, zise Blondul, iar cei doi bătrâni 
tresăriră sâsâind speriaţi, prin vacarmul exploziilor ce măcinau 
orașul. Cuvântul dezertor li se păruse că sună prea tare. 

Blondul se așeză, bătrânii rămaseră în picioare. N-avea chef 
de loc să dea ochi cu cea de-a treia fiinţă înspăimântată. 

— Lăsaţi-mă să-mi trag sufletul, zise, rămân doar câteva 

clipe, iertaţi-mă pentru geamul pe care l-am spart, se întâmplă 
pe timp de război, forţa împrejurărilor, asta e, câteva clipe și 
scăpaţi de mine și nu ne mai întâlnim niciodată, ceea ce e totuși 
trist, nu? Să nu te mai... 
_ Sirul de cuvinte, panglica multicoloră, îl învăluia odihnitor. 
Invățase să se odihnească vorbind, ţinând discursuri fără șir, 
asta dă curaj, menţine forţele, poate o superstiție, clar și 
superstițiile... 

Vreau să spun că și superstiţiile menajează uneori forțele, 
dovadă... dar de ce dovadă, cine cere aici neapărat o dovadă, și 
ducă-se dracului dovezile, dovezile care nu dovedesc nimic. 

— Nu vă temeţi de mine... Și aici Blondul avu intuiţia fără greș 
a prezenţei celuilalt, a celui de-al patrulea, în dosul ușii, umil 
aplecat cu urechea ciulită, într-o veche și murdară cămașă de 
noapte, cu ochii bulbucaţi, decoloraţi și gura căscată, cu un fir 
subţire de salivă prelins pe bărbia cu ţepi rari... Nu vă temeti de 
mine... 

Şi percepu prin ușă, aproape fizic, prin undele și vibraţiile 
aerului dintre ei, tresărirea celuilalt care-l asculta cu speranţă, 
holbat. 


CAPITOLUL 20: SPAIMA 

Noaptea, întunericul, timpul, ceasurile nu se opriră totuși din 
mers, ci-și continuară drumul, parcursul, destinul. Nimic nu se 
oprește niciodată, apele curg în jos, rădăcinile se înfundă mai 
adânc în pământ, fumul urcă spre cer, și tram-tram. 

Dezertorul nu mai era tânăr și nici nu era capabil de o spaimă 
adevărată, ci frica lui era leneșă, puhavă. Nu dezertase datorită 
vreunei convingeri (cei ce au convingeri nu prea dezertează nici 
chiar atunci când fac parte dintr-o armată al cărei scop îl 
detestă, poate fiindcă niște convingeri înrădăcinate adânc 
sădesc în om o stranie mândrie incompatibilă cu actul acesta al 
dezertării). Bătrân la patruzeci de ani, de fapt nu fusese tânăr 
niciodată, ci sărise direct din copilărie în bătrâneţe (mulţi 
oameni fac acest salt), prefera spaima lui leneșă, respingătoare 
și inumană oricărui act de energie, cât de neînsemnat. (Blondul 
nu uita nicio clipă că Prent și cu Murth și împreună cu ei și 
RX2TS se află în apropiere). 

Când se auziră bătăi în ușă, cel care deschise fu Blondul. Era, 
așa cum se așteptase, Em. 

Ea îl văzu pe Blond, cu faţa lui subţire, palidă, trăind prin 
zâmbetul provocator al ochilor, îl văzu pe dezertor prăbușit într- 
un ji; prăfuit, cu spaima lui leneșă desenată pe fiecare 
centimetru pătrat al trupului obosit și-i văzu și pe cei doi bătrâni. 

— l-am trimis pe Murth și Prent la gară, să te urmărească 
acolo, să supravegheze trenurile, zise Em. 

Blondul îi simţi răsuflarea fierbinte, un val de nostalgie îl 
împietri. 

— Ciudată ești! Tu mă scapi din ghearele lor și pe urmă tot tu 
îi asmuţi împotriva mea! 

— Rămâi lângă mine, Paul Delun! 

Coborau prin întuneric scările clădirii pe acoperișul căreia 
lătrau tunurile antiaeriene. 

— Nu există un loc de refugiu nicăieri, zise Em. 

Se oprise, și Blondul o simţi foarte aproape. 

— Nu vreau să mă refugiez. Em. Așa mă cunoști? Pericolul 
real îi amenință pe dușmanii mei, nu pe mine, eu sunt 
invulnerabil, nu-ţi dai seama? 

li bănuia zâmbetul. Și ghici prin întuneric gestul mâinii în care 
mai păstra masca. 

— Ce pereche ciudată suntem, comentă neutru femeia. Apoi, 


pe același ton: Așa cum e întocmită viaţa la noi, cred că ţi-ai dat 
seama, nu te poţi ascunde nicăieri. Ai văzut: acolo e un 
dezertor. Dacă baţi la ușa asta vei descoperi o femeie al cărei 
bărbat e în lagăr, și ea tremură așteptând o soartă 
asemănătoare. Următoarea ușă - niște copii, părinţii au fost 
ridicaţi, au dispărut. Dacă te ascunzi în ungherul cel mai 
întunecat, ungherul are să ţipe: fugi de-aici, mi-e frică, sunt 
păcătos, am păcate, aici au fost doi care l-au bârfit pe Lunger și 
aștept să fiu executat, incendiat... Fiecare moleculă tremură de 
spaimă în ţara asta, fiecare frunză, fiecare picătură de apă, 
fiindcă toţi au păcate și toţi te vor respinge, și împreună cu toţi 
și cu toate tremurăm și noi, prin contaminare... Poate că acesta 
e profilul timpului nostru, toți să se teamă de ceva, de ceva 
nelămurit câteodată, dar cu atât mai apăsător... 

— la-mi pulsul, ființă a întunericului. Șaizeci și cinci. Eu nu 
tremur și nici tu. Nici tu... 

— Asta fiindcă noi ne-am cheltuit spaima mai devreme decât 
alţii, nu fiindcă am fi mai curajoși. Auzi cum urlă lupii? 


* 


Şeful serviciului trei, colonelul Hars, primise cea mai 
importantă misiune a carierei sale: Heighlungerul Matel, 
totdeauna intimidat de prestanța colonelului, îl invitase în 
cancelaria secretă din subteranele ce se învecinau cu Marele 
Cartier General și, pentru a nu fi singur în această inexplicabilă 
confruntare (fiindcă fiecare întâlnire cu Hars constituia pentru el 
o veritabilă confruntare), manevrase în așa fel ca să fie de faţă 
două dintre înaltele eminenţe din preajma Lungerului, care, 
încadrându-l, trebuiau să constitue un intimidant decor pentru 
colonel. 

Acesta se prezentase exact la ora fixată și ascultase neclintit 
noile instrucţiuni. 

Se vorbi despre acţiunea „Scorpionul”, cea care avea să 
aducă victoria sau, în caz de nereușită, prăbușirea armatelor 
Lungerului. 

Cei trei superiori, Matel și eminenţele, vexaţi oarecum de 
tonul rece, prea puţin curtenitor al lui Hars, pentru a-și da 
importanţă, începură totuși să aducă unele completări planului 
general de acţiune pe care trebuie să-l respecte colonelul, cu 


totul vagi de altfel, fără nicio importanţă, și pentru a doua oară 
colonelul îi întrerupse, afirmând că pricepuse totul. 

Lucrurile totuși nu erau clare și misiunea lui Hars (s-a spus 
mai târziu că neprietenii aranjaseră ca temutul colonel să fie 
trimis la moarte sigură) era aproape de neîndeplinit. Azvârlit în 
spatele frontului inamic, el trebuia să afle stadiul la care 
ajunseseră Aliaţii cu producerea Armei Beta, pe efectul căreia 
miza și Lungerul, să pună mâna pe documentele legate de 
această invenţie și să saboteze, eventual să arunce în aer 
dispozitivul ultrasecret și foarte păzit pe care se aflau instalate 
laboratoarele Aliaților. 

La dispoziţia colonelului stăteau importante rezerve financiare 
(Cine nu poate fi mituit? Parcă savanții Aliaților erau niște 
sfinţi?). Câteva planuri de acţiune întocmite de statul major și 
schema (pe aceasta trebuia firește s-o memoreze) agenţilor și a 
eventualilor sprijinitori de pe teritoriul inamic. 

Din echipamentul lui Hars nu lipsea nici mica fiolă de otravă, 
pe care prin jurământ trebuia s-o folosească în cazul când... 


* 


Blondul privi înapoi. Nu, nu erau urmăriți, întunericul se 
vălurea compact în spatele lor. 

Noaptea curgea monoton, fluid îndoliat, străpuns de luminile 
stelelor. 

Em se opri să privească micul parc, acolo unde o acostase 
bătrânul bețivan, din sticla căruia acceptase să bea cu veritabilă 
lipsă de pudoare. Şi parcul era pustiu, prin frunze trecea numai 
un foșnet de toamnă, și Em suspină, lipindu-se brusc de trupul 
bărbatului. Nemișcaţi, își ascultară bătăile inimii. 

„Să jucăm mai departe, gândi Blondul. Em n-ar trebui să se 
gândească la lupi... Cel puţin nu acum, e prea devreme, abia 
toamnă... Lupii, iarna...” 

— Atunci, mergem? 

— Mai întrebi, Em?! Merg oriunde mă duci! 

— Te-am purtat peste tot... Mai rămâne doar infernul... 

— Atunci, direcţia infernul. 

— E chiar lângă noi. Ţi-e frică, Paul? Aș vrea să știu că ţi-e 
frică. M-aș simţi mai în siguranţă... Și apoi, frica ne-ar apropia... 

— Să mergem mai departe, o îndemnă Blondul. Frumoasa 


stenodactilografă așteaptă continuarea. O vezi cum stă 
nerăbdătoare, și din pricina curiozităţii și a nerăbdării a uitat să 
închidă gura și peste buza inferioară, cărnoasă și răsfrântă, s-a 
prelins un firicel de salivă: saliva nerăbdării. In fiece tresărire a 
trupului ei perfect citești curiozitatea și nerăbdarea, și aceste 
două stări sunt atât de absorbante și de absolute, încât trupul 
suplu și cambrat al frumoasei stenodactilografe se preface în 
magnet. Privește frunzele, frunzele ce tocmai trec în zbor, se 
lipesc de ea, de șolduri, de spate și de ceafa ei albă, toate 
frunzele toamnei gonesc spre ea, și asta numai din pricina 
nerăbdării definitive de care e capabilă această dumnezeiască 
vampă. Nu e de mirare că de dragul ei trei miliarde de scriitori 
nimicesc în grabă trei miliarde de creioane, pe trei miliarde de 
foi albe, pentru a nu rămâne în urmă cu continuarea, și ea 
stenografiază în același timp trei miliarde de romane diferite. E 
ciudat că-n timp ce scriitorii îmbătrânesc, bestiala 
stenodactilografă rămâne tânără și apetisantă, de dragul ei învie 
cei congelaţi în palatele de gheaţă, iată-i sfărâmând porţile și 
gonind de-a lungul drumurilor, cu ochi vineţi sub pleoapele încă 
pietrificate, cavalerii cu lănci de gheaţă, cavalerii cu lănci de 
sticlă, și cavalerii cu lănci de spumă. Jocul tău, draga mea Em, în 
ansamblu, pare naiv în faţa celui mai simplu gest al frumoasei 
steno... Dar ce spun eu! 

Astfel ei doi intrară în vila singuratică, înconjurată de tăcuta 
grădină, prin care, printre copaci, zburau galbene frunze, feștile 
aproape stinse în întunericul fără sfârșit. În grădină, ea se opri o 
clipă, agăţându-se de braţul Blondului Em părea că ascultă 
încordată un vuiet îndepărtat, al cărui ecou se repercuta de 
trupul ei. 

Blondul știa ce aude femeia de lângă el. 

Auzea și el același vuiet. 

Em avea legătura de chei. Descuie pe rând ușile cu siguranţa 
omului care a mai fost pe acolo, și-l conduse prin odăile 
întunecate. Făcu lumină în salonul cunoscut, deschise aparatul 
de radio, puse pe măsuţa din mijloc tava cu un frumos serviciu 
de cristal. Băutura sclipea în sticla pântecoasă, gălbuie, densă. 

— Pariez pe ce vrei că nu-ţi închipui unde te afli! 

— La tine acasă, probabil. 

— La mine? râse Em. Eu nici n-am casă. Eu nu locuiesc 
nicăieri... Parcă nu știi? Ghici, unde te-am adus? Sau poate că 


nici nu e nevoie să ghicești, poate că știi. Dacă ești A-2, trebuie 
să știi a cui e casa aceasta! 

— Nu, habar n-am. 

În fotoliul comod, Blondul închise ochii. Toate se învârteau 
împrejur lent, odihnitor. Ciudata senzaţie de a fi acasă... 

— E vila colonelului Hars, zise Em, observându-l. 

— Presupun că e supravegheată, făcu Blondul, după o tăcere. 

Em mângâie colţul mesei cu palmele febrile. 

— Nu știu ce să cred despre tine, dragul meu Paul Delun... în 
mod normal, aflând în ce loc te-am adus, ar fi trebuit să sari în 
picioare, cel puţin mirat, dacă nu înspăimântat, dar la tine un 
astfel de gest ar fi fost fals și caraghios... Dar nici liniștit nu poţi 
ră- mâne... 

— Ce importanţă are unde mă aflu? 

— Dar e locuinţa lui Hars! 

— Ei și? Presupun că acesta e acasă, sau trebuie să pice dintr- 
un moment în altul. Mă vei prezenta drept frate... sau văr? 

— Pe acest persan m-am lăsat mângâiată de colonelul Hars... 

— O fiară ca el știe să mângâie? 

— My baby, te-am înșelat cu colonelul. Ești gelos? 

— Ai pus cel puţin un somnifer de calitate în coniac? 

— De ce să pun somnifer în coniac, Paul Delun? Acum am de 
gând să-l înșel pe Hars cu tine. 

Când se trezi, Blondul dădu de următorul bilet: 

„Dragul meu, rămâi aici, nu te va deranja nimeni. Așteaptă- 
mă! Altfel nu vei putea ieși, ușile sunt închise, toate cheile le 
port cu mine. Bea, citește, așteaptă-mă! Em.” 

Când reveni, Em găsi la rândul ei un bilet: 

„Draga mea, te admir și te iubesc, dar trebuie să plec. În ceea 
ce privește ușile, nu te îngriji, posed iarba fiarelor. Cu siguranţă 
ne vom întâlni iar, așa e scris. 

Paul Delun. 

P. S. Fereste-te de lupi!" 


CAPITOLUL 21: „DACĂ-ŢI TRECE PRIN CAP SĂ MĂ 
OMORI...” 


Blondul constată surprins că amurgul, între munţi, căpătase 
culoarea coniacului și, cuprins de-o lucidă ameţeală, sorbi până 
la fund paharul din faţa lui. 

„Noi, cei ce ne riscăm viaţa în folosul...” își aminti de lupii /u; 
care desigur flămânziseră și-n acea înserare vor sta iarăși la 
pândă, cu ochii sticlind. „Noi, cei ce riscăm totul...” Vocea 
ajungea până la el din adâncul memoriei, schimbată și aproape 
străină. Mușchii stomacului se crispară, cerând poate o nouă 
porţie de băutură, sau refuzând prima. 

Soarele se va pierde dincolo de munţii vineţi și micul oraș va 
adormi în liniște. Bombele încă n-au ajuns până aici, dar... 
Deasupra munţilor, acolo unde a dispărut soarele, culorile se 
intercalau - coniacul curgea din cer. Recapitulă orele petrecute 
în tren - călătoria - scăpase oare neobservat? Îl urmărise oare 
cineva în staţia cenușie, uitată acolo între munţi? 

— lese ceva câștig, e rentabil? îl întrebă pe patronul localului. 

— lese, răspunse patronul, scârțâind pe proteza de lemn a 
piciorului stâng, mai vine câte un nebun singuratic ca 
dumneata, care bea mult... Va trebui să te prezinţi la poliţie. 

— Sunt cavaler al ordinului Crucea de Sidef cu Diamant. 

— Mai bine ţi l-ai da jos; în orașul nostru nimeni n-are așa 
ceva și nu e bine să atragi atenţia... Ce învârtești? 

Necizelatul patron îl privea cu ochi bulbucaţi, lustruind o tavă 
de alamă. 

Blondul rânji către el: 

— Sunt agent secret, m-au parașutat Aliaţii să vă spionez 
niţel, poate vă fur secretul fabricării berii. 

— Asemenea cuvinte... nici măcar în glumă!... 

— De ce, domnule Muske? Umorul nu e interzis, însuși 
Lungerul nostru face glume la radio când zice că va câștiga 
războiul... 

Patronul clipi repede, ochii i se aburiră de frică. 

— De unde-mi cunoşti numele, domnule glumet? 

— Scrie pe firmă, ai uitat? Mai toarnă-mi în pahar, Muske. Să 
știi că e periculos să ţii în timpurile noastre un restaurant, vezi 
ce clienţi îţi vin, slobozi la gură ca mine, îți creează încurcături. 
Să-i torni la poliţie, sau nu cumva chiar ei sunt de la poliţie?... 
lată părerea mea, dragă Muske, cel mai bine e să fii mic 


LL 


producător de bumbac... 

Patronul, care încrunta din sprâncene ori de câte ori îl primea 
în faţă pe impertinentul - ca ton - „dragă Muske”, încremeni. 
Cuvântul bumbac, azvârlit ca din întâmplare - dar ce mai e 
întâmplător pe lumea asta? — fu echivalentul sonor al unei 
linguri de masă umplută ochi cu ulei de ricin. 

Blondul azvârli pe masă bancnota mototolită - își plătea 
prânzul - și fără să mai salute se strecură printre măsuţele de 
pe terasă. 

Era răcoare și cele două străzi ce se întâlneau în fața micului 
restaurant păreau pustii și albe. Un câine se strecura pe lângă 
ziduri, cu un mers șleampăt, de cobai otrăvit. 

Patronul goni câinele și alergă după Blond: 

— Domnul meu! Ce ai vrut să spui înainte? 

Blondul, care se și îndepărtase, se opri, parcă nehotărât. 

— N-am zis nimic... De fapt ar fi trebuit să-ţi spun bună ziua, 
nu, Muske? 

— Nu clientul e cel ce salută primul... Dar, cu bumbacul, ce 
aluzie a fost asta? 

— Care bumbac? 

Muske se descotorosi de șorţul ce-i reliefa talia greoaie, îl 
azvârli pe un spătar - abia acum se deslușiră mai clar cuvintele 
brodate în fir galben: „Nu fi leneș, nu risipi, nu înșela!” - și veni 
cu mersul lui de gâscan îndopat până sub bărbia Blondului: 

— Nu vă prefaceţi! Ce știți despre mine și despre bumbac? 

— Mă gândesc, zise Blondul privind șorţul ce spânzura pe 
spătarul scaunului, că ai fi putut evita plictisitoarea repetiţie a 
lui „nu”, folosind o formulă mai economică: „Fii harnic, 
strângător, drept!” Și - Blondul își aprinse o ţigaretă „Mercur” - 
dacă observi ceva interesant, nu întârzia să mă avertizezi și-ţi 
promit să nu mai pronunt cuvântul bumbac. Ştii desigur că 
locuiesc pe-aproape, la „Superbul Căprior”. Proprietarul îţi e 
prieten? 

— Am fost colegi de școală, domnule... 

— El știe de... bumbac? 

— Vai mie, nu! Credeam că nu mai știe nimeni. 

— Dacă-ţi trece prin cap - fii atent Muske! — dacă îţi trece 
prin cap să mă omori, îți dau următoarele sfaturi: te duci la 
șopronul din fundul curţii, unde ţii cele două sănii, dezgropi 
revolverul, îl cureţi şi-l ungi - nu pot suferi să fiu asasinat cu o 


armă ruginită! — apoi pândești seara târziu când merg la hotel, 
am obiceiul să citesc înainte de a mă culca și dorm cu fereastra 
deschisă. N-ai decât să te urci în nuc și să dai la o parte 
camuflajul. Să ţintești bine, să nu zici că nu ai nimerit, să ţintești 
bine, în cap, în tâmplă, în frunte, în ceafă, sau în ochi dacă-ţi 
face plăcere, să trimiţi două gloanţe, sau chiar trei, rezultatul va 
fi același: sunt invulnerabil. Dar țin mult ca revolverul să fie 
curăţat și uns. 


Pe înserate locuitorii orășelului V. les la plimbare, așa cum se 
întâmplă în toate ţările de la pol la ecuator. În ultimii ani se 
născuseră la V. Doar trei copii, și ăia în mod miraculos, fără 
bărbaţi, datorită, pesemne, polenului și a laptelui lunar. 

Cele trei cărucioare răsăreau scârțâind din încheieturi, la 
colţurile străzilor, și copiii, cu biberoane atârnând de gât și 
degetele în gură, priveau uimiţi, cu ochi rotunzi, ciudata lume a 
părinţilor și bunicilor. 

Strada principală, curgând paralelă la milimetru cu râul Selva, 
această arteră, care, după exemplul Capitalei, căpătase recent 
un nume nou: Bulevardul Invingătorului, străbătea localitatea de 
la sud la nord, din punctul denumit „Mormintele”, chiar sub 
strea- șina pădurii, unde în urmă cu vreo sută cincizeci de ani 
fusese exterminată sinistra șleahtă a banditului Famegus, până 
la ultimele căsuțe răsărite înainte de război în partea de nord a 
orășelului, acolo unde Selva și vechiul drum de munte se 
înfundau în trecă- toarea Margareta. 

În urmă cu trei sau patru luni, într-o senină noapte de iunie, 
orășelul se trezise din somn și înghesuit la ferestre, sub lumina 
tăioasă a lunii, ascultase înspăimântat ropotele de împușcături 
ce se auzeau din direcţia trecătoarei Margareta. 

Era ceva cu totul neașteptat. incepu să se vorbească despre o 
groaznică, stranie, ultrasecretă execuţie ce avusese loc undeva 
în munţii de deasupra trecătorii, sub piscul Alland, sau poate 
sub creasta cu Două Foarfeci, pe partea dreaptă a râului Selva. 
Adios muchachos campagneros de my vida! Un muzicant fu 
arestat pentru că intonase acest bătrân tango, tocmai în 
perioada când zvonurile cu privire la sinistra execuţie erau în 
toi. Nu se știe dacă a fost și el împușcat, sau spânzurat, sau 


decapitat, sau doar jupuit de viu. 

Pentru a-și consola clientela, domnul Muske angajă în localul 
său o orchestră de bătrâni, a cărei piese de rezistenţă erau 
scârțâitul vals „Ce ne facem, domnilor, totul e pierdut!” 

Și lumea se liniști. Simetria era salvată: o execuţie în sud, alta 
în nord, între cele două execuţii orașul putea să se legene 
liniștit, huţa-huţa, ca-n leagăn. 

În timpul serii puţinii clienţi ai domnului Muske - am uitat să 
precizăm că onorabilul local nu avea un nume - se adunau într-o 
sală afumată, cu tavanul jos, servitul pe terasă fiind întrerupt 
din pricina camuflajului. 

— Pot să vă vorbesc? se aplecă umil patronul la urechea 
Blondului. A fost pe-aici cineva, un domn voinic, nu tocmai 
tânăr, în haine negre... Căuta un anumit ins, și mi-a dat 
semnalmentele dumneavoastră... 

— Presupun că ţi-a pasat și niște bani?! 

Muske încuviinţă. 

— Presupun, de asemenea, că i-ai spus totul despre mine? 

— l-am spus, fiindcă oricum ar fi aflat. Așa, iată-vă prevenit. 

Blondul se plimbă până târziu pe străzile întunecate. Se 
înapoie la hotel, luă cheia din cui (portarul nu-l auzi, dormea cu 
capul dat pe spate. În lumina albăstruie a becului colții lui 
îngălbeniţi luciră ciudat) și urcă scara spre camera lui. Inainte 
de a deschide ușa rămase nemișcat aproape două minute, 
așteptând. De când coborâse în gara V, nu i se întâmplase 
nimic. Surpriza nu putea să întârzie. 


CAPITOLUL 22: ALIANŢA CONSTA ÎN A NU NE 


UCIDE... 

Asta e o senzaţie cu totul deosebită. În ce punct va lovi 
glontele? Va sparge mândra poartă a frunţii, într-un brusc 
cutremur total, trimițându-te puţin uimit - dar poate fi vorba de 
uimire când de fapt așteptai? — în lumea de dincolo? În tâmplă 
ar fi mai simplu, mai repede, n-ai avea nici vreme să înjuri, pe 
când dacă nimerește pântecul, grozăvie! Dacă lovește sternul, 
glontele poate ricoșa în inimă sau în plămâni, și Blondul 
deschide brusc ușa. 

Perdeaua ce camufla fereastra deschisă se mișcă în curent, 
dar, încă înainte de a răsuci comutatorul, observă silueta greoi 
tolănită pe canapea și se miră că ţâșnitura instantanee de foc 
întârzie, totuși făcu gestul reflex, mișcarea caracteristică ce-l 
salvase de atâtea ori, saltul frânt, neobservat aproape, ca un 
tremur - împușcătura întârzia, frumoasa, roșiatica izbucnire, ca 
de petale, a flăcării pe ţeava revolverului - și Blondul făcu 
lumină. „Să se facă lumină!” a zis Dumnezeu. 

Fraza biblică devenea de o concreteţe absolută, pesemne că 
și Creatorul, Stăpânul și Făcătorul-a-Toate se va fi aflat în pericol 
- și acestea nu sunt cugetările unui hulitor! — și, ameninţat de 
arma teribilă a vreunui înalt uzurpator ceresc, răcnise în 
întuneric, cutremurând firea, azvârlind în hău cu puternica-i 
respiraţie lumi și universuri, și născând din această ciocnire 
constelații noi, proaspete, virgine: 

„Să se facă lumină!”, și Blondul constată că individul ce-i 
uzurpase culcușul era un bătrân zdrenţăros, care-i trezi 
imaginea tatălui denaturat ai lui Huck Finn, în vizită la feciorul 
său îmbogăţit, cu scopul de a-i mai stoarce niște gologani 
pentru rachiul cel de toate zilele. 

Zdrenţărosul părea că doarme, cu braţul aruncat peste ochi. | 
se vedea printr-o spărtură cotul învineţit și murdar. Blondul nu 
se sinchisi, își aprinse ţigara, și făcu ocolul odăii. 

Individul se cățărase în nuc și de acolo pășise direct peste 
pervazul ferestrei, imitându-l și-n această privinţă pe bătrânul 
Finn, și urmând în fond calea pe care Blondul o recomandase 
cârciumarului Muske, în caz că ar fi intenţionat să-l asasineze. 

Zdrenţărosul îl observa pe Blond, prefăcându-se că doarme. 

— Haide, scoală! făcu Blondul, isprăvindu-și ţigara. Vreau să 
mă culc! 


— De unde știai că nu dorm? 

Pe faţa mototolită a nocturnului vizitator, printre ţepii cărunţi, 
risipiţi în dezordine în smocuri pe barbă, obraji și chiar sub ochi, 
înflori un zâmbet de o inexplicabilă căldură. 

— La dracu', dacă nici atâta lucru n-aș fi în stare să pricep, n- 
aș mai fi ce sunt! Ridică-te! Te pomenești că ai și păduchi?! 

Auzind cuvântul, individul sări în picioare. Fusese scund și 
rotofei altădată, pesemne. Acum - aproape străveziu, ca în 
urma unei sistematice și îndelungate inaniţii. Doar ţepii ce-i 
înconjurau fălcile galbene păreau a-i conferi oarecare 
consistenţă și volum. 

— Alege-ţi cuvintele, cava/ere! Ştii cine se află în faţa ta? 

— Nu, dar încep să bănuiesc! 

— Dă-mi și mie o ţigară... 

Trase fumul cu sete, ochii i se holbară de plăcere: 

— Ai în fața dumitale pe bietul delfin dispărut, pe Ludovic al 
șaptesprezecelea, fiul lui Ludovic al șaisprezecelea și al Mariei 
Antoaneta. 

Blondul aprobă clătinind din cap, cu un vag zâmbet 
îngăduitor: 

— Nu știu dacă mă vei crede, dar din prima clipă parcă am 
presimţit că ești un personaj al domnului Mark Twain. Doar că 
nu-mi închipuiam că ai fi chiar delfinul, te luasem drept tatăl lui 
Huck Finn. Să știi că l-am citit și eu pe acest domn Mark Twain, 
înainte ca Lungerul să-l fi interzis prin decretul 714/A. Acum, 
firește, nu-l mai citesc, devreme ce e interzis, eu mă conformez 
totdeauna decretelor oficiale, ba chiar fac eforturi să scot din 
capul meu încăpățânat toate ideile și frazele scriitorilor interziși, 
totuși aș putea încă să-ţi dau replica din cartea domnului Twain: 
„Dumneata ești delfinul? La vârsta dumitale? Vezi-ţi de treabă! 
Poate vrei să spui că ești împăratul Carol cel Mare, răposatul...” 

— Exact, exact! se lumină la față zdrenţărosul. Replica 
următoare e: Din pricina necazurilor, Bilgewater... 

— N-are rost să cităm până la sfârșit cartea domnului Twain, 
mai ales că e interzisă. E periculos. Nu te întreb ce ai căutat în 
camera mea, și nici nu-l chem pe portar să te dea afară 
îmbrâncindu-te pe scări... Ar fi în stare să te ducă și la poliţie și 
ăia n-ar înghiţi așa de ușor ca mine hapul cu delfinul... 

— Ceva de băut ai? Dă-mi un păhărel, să prind puteri înainte 
de a pleca... Nu-ţi voi provoca niciun fel de neplăceri... 


— Asta-i bună! Neplăcerile ţi le pot provoca eu, venerabile fiu 
al Mariei Antoaneta! 

— Cine știe?! zâmbi misterios bătrânul. 

După ce delfinul plecă, Blondul privi stelele. Stelele rânjeau. 
Noaptea nu era dintre cele liniștite, cu toate că printre frunze 
căzuse și ultima adiere a vântului. La cârciuma lui Muske, la doi 
pași de „Superbul Căprior”, cineva se îmbătase și răcnea, 
acompaniat de orchestra bătrânilor. 

Parfumul proaspăt și crud al nopţii năvăli în cameră și Blondul 
închise ochii. Şi se gândi la Em. Stătea singur în camera 
întunecată, la geamul deschis, simțindu-se definitiv nemuritor... 

Glontele pe care i-l planificase destinul, și pe care îl așteptase 
de altfel, veni cu întârziere, după miezul nopţii. 

De fapt fură două împușcături. 

Pașii se precipitară pe coridor - imprudent asasinul! ar fi 
trebuit să aleagă și el calea ferestrei. Blondul îl urmări, dar când 
ajunse jos văzu că portarul doarme, în aceeași poziţie, cu gura 
deschisă, cu dinţii lui mari și galbeni, lucind la fel de sinistru în 
lumina albastră. 

„Eu am primit două vizite, cineva a încercat să mă omoare 
(încercare ratată din fașă, fiindcă o prevăzusem), am băut, am 
fumat, mi-a fost dor, m-am zvârcolit în pat, am stat la fereastră 
și m-am gândit la relativitate, am trăit aproape cât pentru o 
viaţă întreagă, iar pentru el orele astea n-au însemnat nimic. 
Pentru majoritatea oamenilor orele, zilele, anii nu înseamnă 
nimic, fiindcă stau cu gura căscată și au... dinţii galbeni... și 
sforăie. 

ÎI bătu ușor pe umăr. Portarul horcăi, înecându-se cu saliva. 

— N-ai văzut pe nimeni? 

Omul îl privi tâmp. 

— Ha? Doriţi ceva? 

— N-ai auzit nimic? 

— Ce să aud? Doamne ferește! E liniște... 

— Liniște deplină, confirmă Blondul. 

În sfârşit, se putea bucura de puţină odihnă. Privi ceasul, era 
două, apoi se culcă. Se pornise un vânt, frunzele copacului 
foșneau plăcut la fereastră. Se înveli până sub bărbie, se făcuse 
frig, dimineaţa de toamnă avea să fie rece și strălucitoare. 

A doua zi, la prânz, îl văzu de departe pe terasa lui Muske, 
mânuind cu o greoaie eleganţă furculița și cuțitul. Se plimbase 


până la capătul străzii principale, spre sud, până la „Morminte”, 
acolo unde fusese exterminată banda lui Famegus, și se 
încălzise la soarele zgârcit, stând așezat pe cripta în care se mai 
păstra craniul marelui bandit. 

Famegus terorizase un ţinut, oamenii însă construiseră o 
criptă, special pentru capul său, cules în momentul execuţiei și 
ascuns, și dat la iveală mult mai târziu. 

Terorizase ţinutul, spintecase bărbaţi și femei - oamenii însă îl 
admirau, îl admiraseră și-n timpul vieţii, tremurând în acele zile 
de spaima lui, și-l admirară cu mult mai mult sârg după moarte. 

Famegus răpise fecioare, le necinstise și le năpustise apoi cu 
capul în jos de pe stânci, cu toate acestea, sau poate că tocmai 
din această cauză, femeile aprindeau lumânări la cripta lui. 

Blondul coborâse în criptă și privise craniul alb, așezat simplu 
pe un imens bolovan - alb și el -, se înfruntaseră ochi în ochi, 
orbită în orbită, și-n cele din urmă Blondul aprinse și el o 
lumânare pe care i-o vându un fel de călugăr ce-și făcea veacul 
pe-acolo. Marii bandiți merită stimă, ar trebui scris, la intrarea în 
criptă, dar pe latinește, să nu înţeleagă oricine. 

Și apoi se întoarse în oraș, cu același pas al omului care nu 
știe cum să omoare timpul. Terasa lui Muske o văzuse de la 
mare distanţă - la o măsuţă stăteau doi, ea cu rochiţa verde, 
subțire, cu mâneca scurtă, probabil că-i era frig și făcea piele de 
gâscă, iar la altă masă silueta grea, închisă a celuilalt. Blondul 
urcă treptele spre terasă și merse direct spre el. 

— Eşti un ţintaș mizerabil, Glimt Berg! Ai fi putut să mă 
scutești de toate grijile, dar mâna îţi tremură, ochiul abia dacă 
distinge contururile pe întuneric și, în general, ești ramolit. 
Apropo, ai permis de port-armă? 

— N-am intenţionat să te omor... doar să te sperii! Am vrut să 
te previn că sunt și eu pe aici. Unii zic bună ziua, alţii trimit 
cartea de vizită. Eu ţi-am expediat două gloanţe, unul pentru 
„salut” și celălalt pentru „ai grijă”. Respiră adânc, tuși și 
continuă în șoaptă: La fel ca și tine vreau să pun mâna pe apa 
elementară care se fabrică aici pentru arma Beta... Îţi propun o 
alianţă... provizorie, vreau să zic... 

— Dă-mi și mie păstrăv, dragă Muske, strigă Blondul. Pe faţa 
cârciumarului, care încercase să se apropie pe furiș, se întipări 
regretul de a nu fi prins măcar un crâmpei de conversaţie. 

După ce Blondul fu servit cu tot dichisul, după ce Muske turnă 


vin în paharele celor doi domni și se îndepărtă, Glimt Berg 
scoase din buzunar o jucărie pentru copii, un titirez colorat, pe 
care-l făcu să se învârtă între farfuria sa și cea a Blondului. După 
ce titirezul se opri și căzu într-o rână, Blondul văzu câteva măști 
minuscule, desenate în peniță, unele râdeau, altele lăcrimau. 
Era un titirez vesel și trist - Alianţa constă în a nu ne ucide, zise 
Glim Borg. Până ce vom pune mâna pe apa elementară. După 
aceea, rezolvăm rivalitatea printr-un duel cinstit. Cine rămâne 
viu ia apa cu el. Ce răspunzi la propunerea mea? 

Blondul îl privi: 

— Nimic! 


CAPITOLUL 23: CRANIUL LUI FAMEGUS 

Domnul A.R., profesor pensionar din orășelul V., bea șase 
halbe de bere pe săptămână, câte una pe zi, în afară de 
duminica. În această sfântă zi merge la biserică, iar seara se 
urcă în pod și observă stelele. Indeletnicire oarecum atee, dacă 
ne gândim la Galileo Galilei, Giordano Bruno și tram-tram. 

Într-o bună zi, mai bine zis într-o bună seară, pensionarul 
nostru găsi în loc de lunetă, un bilet: 

„Stimate A.R., 

Nu te apuca de pântec și nu urla ca din gură de șarpe «Săriţi, 
hoţii!» decât după ce vei citi până la capăt rândurile de față. Nu 
sunt asasin, nici măcar hot, dar împrejurările mă silesc a te lipsi 
pentru aproximativ două săptămâni de înțeleapta-ți plăcere a 
cercetării cerului (care e nesfârșit, după cum ai băgat de 
seamă!), împrumutând (și nu furând) pretioasa lunetă, pe care 
ti-o voi restitui la expirarea termenului sus-amintitului termen, 
în bună stare, o dată cu mulțumirile mele. Este singura lunetă 
existentă în oraș, și am nevoie de ea ca de ochii din cap! Pentru 
ce? Nu pentru a căuta vreo constelație nouă, dar dacă voi 
descoperi una din întâmplare, ţi-o cedez cu plăcere. 

Viața e complexă, aceasta e cea mai adâncă cugetare, de la 
Sofocle încoace. 

Nu te întrista, vei reprimi luneta, promit solemn. Până atunci 
citește Biblia, sau orice altă carte de pe lista celor permise. 

Îmi faci un mare serviciu, habar n-am cum aș putea să te 
răsplătesc. Nu reclama la poliție dispariția obiectului, n-are rost, 
s-ar putea să fii întrebat la ce-ţi folosea! 

După cum bine știi, cercetarea astronomică se face pe baza 
unor permise speciale, eliberate de înalţi funcţionari ai 
Lungerului, fiind strict interzisă altfel. Dumneata n-ai un astfel 
de permis. Îţi doresc fericire! 

Un prieten și admirator." 


Într-una din nopţi Blondul îl visă pe Bătrânul Detectiv. Se 
făcea că ei doi coborau scări (ceea ce nu e un semn prea bun!), 
nesfârșite scări, şi din când în când B.D. Îi spunea „Idiotule! Idiot 
bătrân.” 

La care Blondul dădea replica: „Mai slăbește-mă, bătrâne 


crab!” 

„Nu-mi spune crab, mă deranjează.” 

„Prea bine... bătrâne scarabeu”. 

Adânc dormea Blondul și scările se topiseră din visul lui, acum 
vedea ceva mult mai plăcut, dar dacă stăm să credem ceea ce 
spun savanții, secunda era aceeași. Savanţii - unii din ei în orice 
caz - pretinzând că visele durează puţin, și că-n aceeași clipă, 
fragmentată în zecimi ori sutimi, putem fi ridicaţi în ștreang, 
apoi putem deveni regi ai Prontobaziei (asta e o ţară inventată 
de autor, ca să nu creadă cineva că facem cine știe ce aluzii), 
apoi soţi ai Cleopatrei. Şi în sfârșit, arşi pe rug (ca să încheiem 
plăcerile tot cu o execuţie, alături de frumoasa vrăjitoare 
Clemsa (și ăsta e un nume inventat), care, tot în cursul acestei 
clipe scurte ne va șopti: „Te voi iubi până la moarte!” - în sfârșit 
Blondul nu-l mai visa pe B.D., glasul ciudat i-l auzea însă în 
continuare: „Idiotule! Idiot bătrân!” 

Pentru a scăpa de obsesia acestui spiritual calificativ, Blondul 
își propuse să se trezească - se dădea o interesantă luptă între 
el cel adevărat și e/, cel care veghea, și cel care veghea învinse 
- și ţâșni din somn, din vise, cu un salt, ca un delfin din mare. 

Și treaz fiind constată că Blondul Detectiv se afla într-adevăr 
alături de el. 

— Ce gafă am mai făcut, bătrâne scarabeu? 

— Nu-mi spune „bătrâne scarabeu”. Mă deranjează. 

— Eram sigur că vei prefera să-ţi spun „crab”. Bătrâne crab. 
De ce mă înjuri? 

— Peste o jumătate de ceas vor veni să te ridice, neghiobule, 
spion ratat, idiot triplu... 


Baladă despre spaima lui Em, când i s-a părut că vede 
un vampir 


Ascuns după copac, avea mănuși negre și ochi strălucitori și-n 
parcul imens și pustiu, doar ceața, doar ceața se strecura la 
răspântii, pe umede labe ascunse tânguindu-se pentru sufletele 
marinarilor înecați. 

M-a prins de mână, șuierâna; domnişoară, grațioasă, dulce 
domnişoară, un vechi tango, noi doi, în parcul pustiu! 

Avea fața subțire, obraji uscați de cadavru, iar ochii ardeau 
satanic și-a sa gură rotundă cu vinete buze țuguiate părea o 


ventuză rapace. 

Posed diamante si-un vechi castel în Renania 

(o țară despre care poate nici n-ai auzit), de trei ori pe noapte 
podul rulant se coboară ca să poată intra dansatorii de sticlă-n 
saloane, la balul drăcesc sunt și eu așteptat cu logodnica, dar 
sărmana de ea în fundul fluviului zace cu vâna jugulară mușcată 
de un ins sângeros ce aduce cu mine puțin. 

Dacă-ai primi să mă-nsoţțești ca mireasă dansatorii de sticlă ar 
chiui de plăcere și fiecare-ar jertfi câte un ochi. 

ce și l-ar scoate cu ghearele, întru slava dragostei noastre. 

Suficient să-mi dai mina, si Em văzu prin pielea neagră a 
mănușii, ca niște ace de gheață, unghii îndoite țâșnina. 


CAPITOLUL 24: GRANIUL.: LUI FAMEGUS 
(CONTINUARE) 


— Ştiu, știu, zise Blondul, făcându-i semn zdrenţărosului să 
tacă, nu e nevoie să mai repeţi, ești sărmanul delfin, fiul lui 
Ludovic al șaișpelea și al Mariei Antoaneta. 

Răcoarea munţilor era tăcută și aspră. Blondul privi împrejur 
și se cutremură, scoase din buzunarul de la piept mica lunetă 
demontabilă a lui A. R., îi șterse una din lentile și o ascunse iar. 

— Huck Finn a fost singura carte pe care am putut s-o citesc 
în viaţa mea, se tângui zdrenţărosul bătrân, frecându-și mâinile 
și părând că se gudură într-un chip destul de penibil. Am 
încercat să citesc și alte cărţi dar tot la Huck Finn m-am întors. 
Când mă încăpăţânam să citesc o altă carte era și mai rău. Mi se 
părea că citesc tot Huck Finn și mă miram că nu regăsesc 
pasajele cunoscute... 

De data aceasta Blondul fu sigur că în spatele pălăvrăgeilii 
bătrânului se ascunde un miez, pe care totuși se temea să-l dea 
în vileag. 

Se întâlniseră de mai multe ori. Ca din întâmplare, și bătrânul 
îi pusese întrebări ciudate, ca:.. Cine ţi-a fost cel mai bun 
prieten?" 

„Cel mai bun prieten era un nebun cu care am explorat o 
peșteră în copilărie... o peșteră învăluită în taină. N-am 
descoperit nicio taină acolo. Dar era să murim amândoi.” 

„Și unde s-a întâmplat asta?” 

„Cum unde?” 

„In ce ţară? In ce oraș?” 

„Mai există ţări și orașe? se miră Blondul. Acum când 
pământul se prăbușește?” 

Se temea de ceea ce avea să-i spună zdrenţărosul. Acum 
mergeau împreună pe cărarea de deasupra trecătorii Margareta. 

— Numele meu e Gazin. Nil Gazin, se destăinui deodată 
bătrânul, oprindu-se. Sunt Nil Gazin, nu sunt delfinul și nici tatăl 
lui Huck Finn. 

— O precizare deosebit de importantă, mormăi Blondul. Cât 
privește numele, de ce faci eforturi? Azi, din zece oameni, nouă 
nu mai poartă numele adevărat. Te cheamă Nil Gazin, sau altfel, 
probabil altfel, ce vrei să mai adaugi la asta? 

— Că trăiesc.. Şi prietenul tău, împreună cu care ai explorat 
peștera din copilărie, mai trăia acum douăzeci de zile. 


— Am glumit, zise Blondul, așezându-se. N-am intrat în viaţa 
mea în nicio peșteră. Și n-am avut niciun prieten. Singurul meu 
prieten a fost un broscoi, dintr-un iaz, care mă recunoștea - îţi 
vine să crezi? și începea să cotcodăcească de bucurie că mă 
vedea... 

— Broaștele nu cotcodăcesc, A-2. 

Un bolovan se rostogoli pe coasta muntelui, bufnind printre 
trunchiurile întunecate ale brazilor. 

Bătrânul zdrenţăros continuă în șoaptă: 

— Mă aflam în lagărul de la Trecors, unde am ajuns tot 
datorită domnului Mark Twain. M-au prins în parc într-o zi 
însorită citind din Huck Finn, după ce domnul Twain fusese strict 
și definitiv interzis o dată cu ceilalţi, sub ameninţarea deportării 
și a pedepsei capitale. Eu însă îl citeam în continuare și-mi 
plăcea cu atât mai mult, și le-am jucat o festă frumoasă 
polițiștilor și gardienilor și tuturor cretinilor. Căci am păstrat - și 
mai păstrez și acum - la mine, în lagăr și peste tot, o microediţie 
Huck Finn, iat-o! 

Şi scoase dintr-un buzunar o cărticică de-o șchioapă, o lipi de 
inimă și-o ascunse la loc. 

— O știu pe de rost, și-n faţa plutonului de execuţie sau când 
ne ţineau săptămâni întregi sub ploaia rece, nemișcaţi, sau 
așteptând să fim mitraliaţi după terminarea muncilor de sub 
muntele Alland. Era destul să încep în gând „Mă simțeam grozav 
de bine și-mi era lene să mă scol ca să-mi pregătesc ceva de 
mâncare; era cât pe ce să ațipesc din nou, când deodată...” Şi- 
mi povesteam așa capitole întregi și mă distram grozav, și viața 
era mai ușoară, oho, mult mai ușoară, aproape plăcută. In 
vecinătatea morţii, a bestiilor de la Z.Z., a blestematului Kapo... 
până când, într-o zi, într-un scurt răgaz îl văd pe unul dintre 
deţinuţi venind spre mine. 

„Te-am observat zâmbind, îmi zise. Zâmbeai în timp ce ne 
băteau. Eşti nebun, sau ai găsi un mijloc care să te facă să râzi 
oricând?” Deţinutul ăsta era cel mai tăcut om din câţi văzusem. 
Nu-i auzisem până atunci vocea, și avea o voce plăcută, cu un 
ușor accent străin. Se știa despre el că fusese aruncat în lagăr 
pentru hoţie - acolo se aflau de-a valma pungași, asasini, 
indivizi suspectaţi politicește, sau pur și simplu oameni care 
citiseră cărţi interzise, ca mine. Aceștia, și alături de ei deținuți 
politici, se ţineau, pe cât se putea, de o parte de pungași și 


asasini, numai că de fapt nu te puteai ţine de o parte, fierbeam 
toţi în aceeași oală, cot lângă cot, tâmplă lângă tâmplă. Faţa 
acestui om tăcut, a acestui presupus hoţ, nu se deosebea cu 
nimic de chipurile celelalte - după o lună de lagăr toţi sunt o apă 
și-un pământ - totuși am avut încredere în insul care vorbise 
pentru prima dată după două sau trei luni de tăcere și i-am 
răspuns: 

„Cum să nu râd, domnule, când îmi amintesc de părerile lui 
Jim cu privire la înțeleptul rege Solomon?” 

Vorbele fuseseră aruncate într-o doară, de unde să știe un hoţ 
jerpelit cine e Jim și cine e Solomon, când omul îmi răspunse, 
lăsându-mă perplex: 

„Aha, l-ai citit pe Twain?!” Şi se îndepărtă, fără să mai adauge 
un cuvânt. 

Din ziua aceea privirile mele l-au căutat într-una pe hoţul cel 
tăcut și așteptam ca să-mi vorbească, el însă își vedea de 
treabă, nu discuta cu nimeni, și în clipele de odihnă, noaptea, se 
izola în câte un colţ mereu cu ochii larg deschişi aţintiţi în gol, 
părând a fi absorbit în gânduri. 

Până la urmă m-am apropiat eu. l-am pus întrebări, cărora la 
început nu le-a dat răspuns. Firește, se ferea. Ca să-i câștig 
încrederea (de fapt riscam eu însumi) i-am arătat cărticica ce-o 
purtam la mine. Încetul cu încetul ne-am împrietenit. 

Când lagărul de la Trecors s-a mutat, era cât p-aci să fim 
despărțiți, dar în cele din urmă am avut noroc, am nimerit în 
același transport care trebuia să ne ducă în altă parte, poate la 
vreo cameră de gazare... 

Totuși de la început am bănuit că suntem duși la muncă, 
fiindcă fuseseră selecționați cei mai zdraveni, mai sănătoși, și 
într-adevăr ne-au îmbarcat într-o noapte și am fost transportaţi 
cu camioanele până la trecătoarea Margareta. 

Bătrânul zdrenţăros, falsul delfin, falsul tată al lui Huck Finn, 
se ridică, se întinse și respiră adânc. 

— Să facem câţiva pași, A-2, propuse. 

— Spune-mi altfel. Cum vrei. Paul, de pildă. 

— Să mai coborâm puţin, urmă bătrânul. A răsărit luna și voi 
putea să-mi amintesc mai bine de toate câte s-au întâmplat. 

Blondul se opri şi-l așteptă. 

— Spune-mi acum, celălalt trăiește? 

— Prietenul tău A-1? În urmă cu douăzeci de zile trăia. Acum, 


nu știu. S-ar putea să fi fost executat împreună cu ceilalți. 

— Bine, povestește mai departe, zise Blondul. 

— Numele meu e Scherffer. E chiar numele adevărat. Am 
ajuns aici vreo sută cincizeci de deţinuţi și aproape tot atâţia 
polițiști și paznici, la 24 iunie, anul trecut. Primul camion din 
convoi s-a oprit în dreptul stâncii cu urechi, de colo, iar ultimul 
ceva mai jos, la cotitură. Imediat am fost înconjurați și după ce- 
am coborât din mașină s-a făcut apelul. Unul din adjuncţii 
comandantului de lagăr de la Trecors ne-a ţinut o cuvântare, 
explicând că cine va munci cu tragere de inimă va fi pus în 
libertate la terminarea lucrărilor, prevenindu-ne în același timp 
că aici nu se mai somează, ci se trage în plin, la orice încercare 
de nesupunere sau fugă. Am început să lucrăm chiar a doua zi - 
inginerii  calculaseră din timp elementele și făcuseră 
măsurătorile. Am observat că și inginerii erau păziţi, iar unii 
dintre ei au fost executați împreună cu deţinuţii, la sfârșit. 

— E normal, zise Blondul. Secretul trebuia păstrat. 

— Au fost executaţi și parte din șefii care au supravegheat 
lucrările. 

— Şi vor fi executaţi cei ce vor lucra aici, completă Blondul. 

— Mâncarea era ceva mai omenească - aveau nevoie de forţa 
noastră. Într-o zi A-1 îmi șoptește: 

— Spune-i pe nume, Scherffer. E mai bine. 

— Nu-i cunosc numele adevărat... îmi ceruse să-i zic „317”, 
numărul său de ocnaș... Intr-o zi el îmi șoptește: 

„Stii pentru ce săpăm noi galeriile astea blestemate? Să-ţi 
spun eu: Aici va fi laboratorul care va produce apa elementară, 
necesară pentru fabricarea armei Beta. Ţine minte, în caz că 
scapi viu de aici... 

„Cum de cunoști asemenea secrete, „317 „? l-am întrebat eu. 
Un simplu hoţ nu se ocupă cu așa ceva, iar dacă ai fost arestat 
pentru spionaj, cum de ai rămas viu? Spionii sunt executaţi 
imediat...” 

Nu mi-a răspuns la întrebare, așa cum nu mi-a răspuns 
aproape la niciuna din întrebările legate direct de persoana lui. 

Scherffer oftă. Blondul, cu ţigara neaprinsă între dinţi, nu-i 
tulbură reculegerea. După un timp Scherffer reluă firul: 

— Nu sunt chiar atât de bătrân, n-am decât cincizeci de ani, 
dar lagărul... Totuși, aici, deși munca era istovitoare, viaţa părea 
incomparabil mai bună decât la Trecors, unde murdăria, hrana 


împuţită și îngrozitoarele apeluri, care te ţineau nemișcat în 
picioare câte patru-cinci sau șase ceasuri, sau o zi și-o noapte 
uneori, te sleiau de puteri. Dar și aici știam că ne așteaptă 
moartea! Dat fiind caracterul ultrasecret al lucrărilor, nimeni 
dintre noi nu trebuia să rămână viu. Făgăduiala ipocrită ce 
promitea libertatea celor care vor da dovada de tragere de 
inimă, abia dacă impresionase pe câţiva mai creduli și asta doar 
în primele zile... 

La începutul verii, când zăpada mai strălucea doar pe creasta 
cu Două Foarfeci, prietenul meu „317” a prins întâmplător o 
discuţie între doi gardieni tineri, care avuseseră zi liberă și cu 
această ocazie vizitaseră cripta lui Famegus. Mă aflam și eu în 
preajmă, dar n-am dat nicio importanţă vorbelor pe care le 
schimbau paznicii, dar m-am mirat ceva mai târziu când tăcutul 
meu prieten a încercat și el să participe la discuţie... 

Gardienii l-au invitat să-și vadă de treabă (eram cinci deținuți 
și săpam în faţa uneia din intrările secundare), dar în cele din 
urmă au acceptat pariul, fiindcă prietenul „317” un pariu le-a 
propus, au acceptat mai mult din amuzament, și fiindcă se crea 
posibilitatea de a tranșa disputa intervenită între ei doi cu 
privire la craniul lui Famegus, și pe urmă au acceptat să parieze 
cu un deţinut fiindcă nu erau dintre cei câinoși... 

Nu toţi paznicii noștri se purtau ca niște bestii, o bună parte 
din ei făceau ce făceau din îndemnul și mai ales de teama 
câtorva care jucau bine rolul de călăi, de teamă că vor fi taxaţi 
drept „suspecţi”. 

Mai târziu am încercat să-mi amintesc întreaga discuţie în 
jurul pariului, firește că n-am reușit decât în linii mari, ceea ce e 
regretabil fiindcă aici tocmai amănuntele contau. 

În orice caz discuţia dintre cei doi gardieni pornise pe 
marginea unor semne ciudate ce împodobesc craniul lui 
Famegus. E vorba de câteva numere aranjate oarecum în formă 
de cerc și de câţiva brazi minusculi încrustaţi adânc în os, în 
mijlocul cercului. 

Primul paznic pretindea că nu văzuse niciun brad cu toate că 
examinase cu atenţie craniul, al doilea susţinea că e vorba de 
trei brazi, perfect vizibili, întrucât cel care avusese strania idee 
de a se juca în felul acesta cu ţeasta banditului vărsase 
pesemne în zgârâiturile efectuate pe os o cerneală rezistentă a 
cărei culoare de un verde stins se recunoștea ușor. 


Aici interveni în discuţie - cu totul surprinzător pentru mine - 
prietenul „317”. 

„Brazii există, spuse el, dar nu sunt trei. Ci patru, sau chiar 
cinci.” 

Tinerii gardieni îl priviră cumva de sus: 

„Ce se amestecă ăsta?” 

Totuși cel care susţinea existența brazilor căuta în afirmaţia 
lui „317” sprijin. Celălalt continuă să nege existența brazilor și 
atunci, „317” îi propusese, senin, să facă pariu cu el. 

„Pe ce aș putea paria cu tine?” îl privi cu milă adeptul 
nonexistenţei brazilor. 

Într-adevăr, ce poate pune la bătaie un deţinut zdrenţăros și 
rupt de foame? 

„317” avu un răspuns uimitor: 

„Când am să ajung în cer, și am să ajung acolo cât de curând, 
înaintea ta. Am să mă rog pentru iertarea păcatelor tale, și 
pentru ca să fii și tu primit în împărăţia veșnică.” 

O asemenea miză, pentru un pariu, ar fi trebuit să trezească 
cel mult un surâs, o ironie, dar nu! Înconjuraţi de crime odioase 
și de ucigași, ei înșiși uneori ucigași fără voie, oamenii 
începuseră să se teamă în adâncul sufletului, și acesta nu e doar 
cazul celor doi gardieni, să se teamă de o răsplată, pe tărâmul 
real, sau pe tărâmul celălalt... Și iată că paznicul, nevoind totuși 
să pară impresionat de cuvintele lui „317”, ridică din umeri, cu 
un fel de voită nepăsare. 

„Pariez dacă vrei, numai de dragul principiului, și - 
intorcându-se către camaradul său - pentru a-ţi dovedi că nu 
există niciun fel de brazi pe craniul lui Famegus, ci doar în 
închipuirea voastră bolnavă.” 

În aceeași zi, un gardian, amic al celor doi, avu învoire și fu 
rugat să viziteze cripta lui Famegus și să copieze cu exactitate 
pe o foaie ele hârtie semnele de pe craniul banditului, ceea ce și 
făcu. Ziua următoare gardianul care făcuse pariul se apropie de 
„317”: 

„N-o să ai ocazia să te rogi pentru mine, fiindcă ai câștigat.” 

Tinea în mână coala de caiet pe care fuseseră copiate 
ciudatele semne de pe ţeasta lui Famegus. 

„Ai câștigat, brazii există, nu patru sau cinci precum 
pretindeai, ci trei. Oricum, ai câștigat pariul. Ești mulţumit cu un 
pachet de ţigări?” 


Acel tânăr gardian, prin întrebarea pusă, dovedea omenie. 

„Aș prefera să am hârtia cu brazii și cu numerele”, zâmbi 
„317”, ceea ce-mi păru ciudat, la el zâmbetul fiind rar precum 
curcubeul iarna. Era, de fapt, emoţionat, zâmbetul se datora 
crispării stăpânite a mușchilor feţii. 

„Dar la ce-ţi va folosi hârtia?” întrebă gardianul, 

„La nimic, va fi ca o amintire... ca o amintire plăcută din 
lagăr... 

„Poftim, ia-o!” i-o întinse gardianul, dar în aceeași clipă se 
răzgândi. 

„Ar fi contra prevederilor regulamentului dacă ţi-aș înmâna o 
hârtie venită dinafară. Nu pot să ţi-o dau, omule. Mai bine ia 
pachetul de ţigări.” 

„Cel puţin aș putea să văd și eu cum arată semnele pe craniul 
lui Famegus?” 

„Asta da! Și gardianul îi dădu voie să privească hârtia fără a o 
lăsa din mână. Eşti cam ţicnit, omule, zise. Ce te privesc pe tine 
prostiile pe care le-a zgâriat un nebun pe o hârcă? Oricine în 
locul tău ar fi preferat ţigările. Așa nu ţi le mai dau. Să te înveţi 
minte!” Şi rupse în bucățele foaia de hârtie. 


CAPITOLUL 25: „EVADÂND PE ÎNSERATE...” 


(VECHI SLAGAR) 

Frumoasa stenodactilografă e nerăbdătoare și așteaptă... 
Uite-o cum se zbate în zăbală și lovește pietrele drumului cu 
copitele... Sfinte Dumnezeule, cine se zbate în zăbală și cine 
lovește praful drumului cu copitele? Despre cine vorbeam? Și 
lupii, cei doi, așteaptă, gândi Blondul, au flămânzit iar și vor ieși 
la marginea luminișului s-o pândească pe căprioara ce va veni 
să se adape. 

Scherffer tăcuse, părea pierdut, părea că uitase brusc pe ce 
lume se află, și Blondul își zise: „Să-l las să răsufle o clipă”. Și 
gândi: „Ce bileţel idiot i-am lăsat lui Em! Te iubesc și te admir, 
dar trebuie să plec?! şi - ha! — pe unde o fi colindând, peste 
mări și ţări, colonelul Hars? 

Undeva, în gâtlejul sau poate în pieptul lui Scherffer, apăru un 
murmur, un gâlgâit, de parcă sunetele și cuvintele și frazele 
întregi s-ar fi născut întâi acolo. 

— Cărticica despre Huck Finn mă însoțea în fiecare clipă. Se 
întâmpla să prind un moment favorabil și atunci, neobservat de 
paznici, o deschideam. 

Numai că, de la un timp, prietenul „317” nu se mai arătă 
interesat de isprăvile lui Huck, și asta mă mâhni. Se închise cu 
totul în sine și nu deschidea gura săptămâni întregi. Am crezut 
că e bolnav, sau că, Doamne ferește, e pe cale a-și pierde 
memoria... N-am reușit să obţin din partea lui nicio lămurire. Il 
vedeam bolborosind ca bătrânii senili. 

Și zilele alergau. Munca noastră se apropia de sfârșit... 
Robotisem fără încetare zi și noapte, împărţiţi în echipe și acum 
galerii adânci străbăteau stânca. Apăruseră feţe noi și nu știam 
ce se întâmplă în inima muntelui, unde nu mai aveam acces. 
Rolul nostru se terminase. Și iată că prietenul „317”, când îmi 
pierdusem speranţa a-i mai auzi vocea, îmi spuse: 

„Trebuie să evadăm. Măcar unul din noi trebuie să scape.” 

N-aș putea zice că mă resemnasem să mor, încă mai 
speram... nu știu în ce anume. Dar să evadez! Paza era atât de 
strașnică, reţeaua de sârmă ghimpată, pe care tot noi o 
întinsesem în trei șiruri, era străbătută de curent de înaltă 
tensiune... Doar un nebun ar fi putut spera să iasă viu de acolo. 

„Să evadăm? l-am întrebat. Cine ţi-a arătat calea de a ieși de 
aici?” 


„Craniul lui Famegus”, îmi răspunse el și pe faţa lui bărboasă 
și murdară apăru unul din zâmbetele sale. 

„Craniul lui Famegus?” Hotărât că-și pierduse minţile. Am 
încercat să-l potolesc, de fapt era cât se poate de calm, eu în 
schimb începusem să mă agit. 

„Avem doar un minut pentru a sta de vorbă, zise el cu ochii 
închiși, așa încât între pleoape se formase o subţire dungă 
albastră sclipitoare, încearcă să reţii fiecare cuvânt, nu pune 
întrebări și, în primul rând, fii convins că vorbesc în deplinătatea 
capacităţilor mele mintale, cum se spune la tribunal. 

Dacă vom reuși să evadăm amândoi, ne întâlnim în prima 
miercuri, noaptea la ora unu, la cripta lui Famegus. Dacă nu mă 
voi înfățișa la întâlnire, caută să nu fii prins și vino la criptă și-n 
miercurea viitoare. Încearcă să faci pe cerșetorul - cu înfățișarea 
ce o ai nici nu va fi greu! Sper să aranjez în așa fel lucrurile, ca 
să nu fii urmărit. Şi acuma, ceea ce este mai important: dacă 
rămâi singur, singurul supravieţuitor, încearcă să nu părăsești 
regiunea cât mai mult timp. S-ar putea - trebuie! — să apară un 
om, un prieten - arată cam așa și așa... 

Dacă observi un om cu această înfățișare - dar fii atent, s-ar 
putea să împrumute și alte înfățișări, fiindcă știe să-și schimbe 
masca mai bine decât un actor. — dacă te convingi că este el 
într-adevăr, și te vei convinge doar folosind trucurile pe care ţi 
le voi servi la urmă (trucul cu ţigareta „Mercur” și cu degetele 
așezate în cruce), du-te la el și spune-i totul. Spune-i că vii din 
partea mea." 

„Din partea cui, deci?” 

„Din partea lui A-I”, oftă „317”. 

„Stai puţin, am strigat, dacă tu ești A-I nu cumva prietenul tău 
este A-2” 

„Nu-mi pune întrebări”, mă apostrofă „317”. 

Aici a trebuit să întrerupem discuţia. Am reluat-o abia peste 
două zile, când am găsit un nou moment prielnic. 

„Nu mi-ai explicat principalul, i-am spus, după ce ne-am 
asigurat că nu ne aude nimeni. Nu mi-ai explicat cum vom 
evada.” 

„Între tabără și intrarea principală în subteran, foarte aproape 
de cărăruia pe care am tot bătut-o noi alergând’ de câte trei ori 
pe zi încolo și-ncoace, se înalţă trei brazi uriași...” 

„Brazii! Dumnezeule, cei trei brazi de pe craniul lui Famegus!” 


am exclamat. 

„M-da, despre ei nu scrie nimic în cartea domnului Twain, 
mârâi «317», cu toate acestea ei există. Ești curajos?” m-a 
întrebat „317”. 

„Doamne Dumnezeule, cred că mai degrabă sunt fricos ca un 
iepure. 

„Vom fi executaţi toți la începutul săptămânii viitoare. 
Heighlungerul Stubell a anunţat că va sosi clin Capitală special 
pentru a veghea să fim exterminați de-a binelea. Stubell, 
precum știi, este șeful cercetărilor secrete cu privire la arma 
Beta! Nimeni nu va scăpa! Ce preferi, moartea sigură peste 
patru-cinci zile, sau riscul? Cea de-a doua alternativă presupune 
nouăzeci și nouă la sută șansa de a muri chiar mâine și unu la 
sută șansa de a evada, de a rămâne viu, cu posibilitatea de a fi 
prins și executat ulterior. Șansele sunt aproape inexistente deci. 
Dacă nu rişti, poţi trăi încă cinci zile, și asta nu e puţin!” 

Se petrecu un lucru ciudat cu prietenul „317”. Parcă ar fi uitat 
să vorbească, stâlcea cuvintele, le bâlbâia, nu reușea să se 
exprime clar... Din pricina emoţiei, sau fiindcă pierduse 
exercițiul vorbirii? Amănuntul acesta mi l-am amintit mai târziu, 
o dată cu imaginea mâinilor sale, cu degete lungi, scheletice, 
tremurânde. Îmi era greu să iau o hotărâre, fiindcă într-adevăr 
nu sunt un om curajos, dar până la urmă am ales riscul. 

L-am întrebat doar: 

„De ce nu te salvezi și tu?” 

„Trebuie să regizez plecarea ta, îmi răspunse. Pe urmă voi 
încerca și eu, n-avea grijă!” 

O să ai ocazia, continuă Scherffer după o clipă, în timp ce 
Blondul își aprindea o ţigaretă „Mercur”, să cunoști locurile 
mâine, când poate vom reuși să ne strecurăm pe piscul Alland, 
și de acolo, cu luneta... Dacă nu vom fi prinși. Cărarea își face 
loc pe sub cei trei brazi veterani, sub cărare e văgăuna prin 
fundul căreia trece Selva, devenită acolo torent. 

Trebuia să joc, încă din dimineaţa acelei zile, pentru a nu fi 
bănuit în clipa hotărâtoare, rolul omului bolnav de stomac, și nu 
mi-a fost greu datorită unei fărâmituri de substanţă albă, un fel 
de cretă, pe care mi-a dat-o „317” s-o înghit și care și-a făcut 
efectul din plin. Către seară, când grupa noastră de lucru avea 
să revină în tabără, cuprins de dureri, trebuia să cer 
permisiunea de a mă opri o clipă pe marginea cărării între niște 


tufișuri pitice, chiar în dreptul bradului al treilea, cel dinspre 
intrarea principală. 

„Acolo vei găsi un pilon de fier bătut în stâncă”. 

„De unde știi că trebuie să fie acolo un pilon?” 

„Știu, și nu mai pune întrebări, de vreme ce accepţi riscul!” 

„Dar cine a bătut pilonul în locul acela?” 

„Asta nu mai știu, poate chiar Famegus. Lângă pilon, printre 
bălării, vei găsi o sfoară rezistentă, lungă de nouă metri, legată 
în formă de inel la ambele capete.” 

„Şi sfoara cine a pus-o acolo?” 

„Încă n-a pus-o nimeni, dar o voi arunca eu, e aici”. Şi „317” 
mă lăsă să-l pipăi pe sub cămașă, unde avea ascunsă într- 
adevăr o legătură zdravănă. 

„Unul din inele îl treci peste pilonul de fier, te prinzi de celălalt 
inel și-ţi dai drumul în prăpastie, urlând, simulând căderea, 
cerând ajutor. Mă voi repezi primul să te ajut și voi desprinde de 
pe pilonul de fier inelul sforii, cu o mișcare a piciorului și tu vei 
trage sfoara după tine, ca să n-o mai găsească...” 

„Și nu mă voi prăbuși în prăpastie?” 

„Sper că nu, fiindcă la capătul celor nouă metri trebuie să fie 
ceva...” 

„O galerie ascunsă?” 

„Se prea poate.” 

„Ah, nu ești sigur?” 

„De loc!” 

„Și dacă nu voi găsi nimic la capătul celor nouă metri, ce se 
va întâmpla?” 

„Te vei prăbuși în prăpastie, vei muri cu patru zile mai 
devreme. Dai înapoi?” 

„Nu. Merg mai departe... i-am răspuns. Cum se face că știi 
toate astea?” 

„Oh, întrebările! M-a învăţat craniul lui Famegus...” 

Nu eram de loc sigur că e în toate minţile, dar în împrejurările 
acelea, abia dacă mai conta acest amănunt. Incepusem să mă 
obișnuiesc cu ideea de a crăpa cu trupul zdrobit de stânci. N-am 
mai schimbat niciun cuvânt cu „317”. Ba da, el m-a întrebat încă 
o dată: 

„Dacă ţi-e frică, spune-mi!” 

„Ti-am spus că merg mai departe”, i-am răspuns. 


CAPITOLUL 26: ACEASTA FANTOMA BLESTEMATA 

— Această fantomă blestemată... înjură Blondul, scuturându- 
și umărul stâng pe care i se lăsase iar pasărea nevăzută. 

— Ce s-a întâmplat? întrebă Bătrânul Detectiv. 

— Și totul depinde de inimă... mic animal sălbatic ce se poate 
sufoca în orice moment, șopti Scherffer. Uneori mă gândesc că 
Dumnezeu n-a fost suficient de înţelept când a prevăzut ființele 
vii cu inimi... Ce și-o fi zis el? Fiecăruia câte un călcâi al lui 
Achile... câte un punct vulnerabil... foarte vulnerabil, din toate 
punctele de vedere! Oare nu putea să inventeze - în nesfârșita-i 
înţelepciune - o posibilitate mai simplă, mai putin periculoasă, 
de a hrăni țesuturile, decât sângele și inima? 

— Hm! În general ar fi putut să evite hrănirea ţesuturilor... De 
ce să fii obligat mereu să te hrănești? Nu putea să creeze niște 
ţesuturi care să nu se învechească, să nu se consume? 

— Poate că trebuia să evite înseși ţesuturile.... existenţa lor... 

— Sau să evite chiar facerea lumii. Ce-ar fi pierdut? 

— Notează! îl întrerupse Blondul, lungit în iarbă, cu luneta la 
ochi. 

— Cum? 

— Fă ce ţi-am spus, bătrâne scarabeu! Scoate-ţi carneţelul pe 
care-l ţii ascuns în vata umărului și creionul (creionul unde-l 
ascunzi? Sub limbă?) și scrie ce-ţi voi dicta! 

În obiectivul lunetei vedea clar faţa Heighlungerului Stubell cu 
două furuncule galbene, urâte pe maxilar, precum și chipul 
palid, străveziu al comandantului militar al laboratoarelor, 
generalul Lambas. Aceștia se plimbau prin faţa celor două 
barăci lungi și înguste ce mărgineau din ambele părţi,. Poarta 
infernului". 

— Vrei să zici că înţelegi ce-și vorbesc?! 

— Înţeleg perfect, bătrâne scarabeu! râse Blondul. Pe vremea 
ta spionii nu învățau și asta? Aici, în fine, te-am bătut! Din 
simpla mișcare a buzelor eu pot urmări orice conversaţie... 
Scrie: „... noul orar al schimbării gărzilor. Exact, domnule 
Stubell, noul orar se va adapta scurtării zi... lelor; cele cinci 
posturi fixe se schimbă, precum ați zis, la orele nepereche, iar 
patrulele mobile, din două în două ceasuri, la numerele pereche, 
pentru ca spațiul - timp să fie cât mai bine acoperit...” îţi place, 
bătrâne crab? 

— Nu-mi mai spune bătrâne crab, mă deranjează. Cred că 


afacerea ou schimbarea gărzilor ai scos-o din burtă... 

— Totuși, așa e, interveni Scherffer, există cinci posturi fixe și 
cinci patrule mobile, care străbat zi și noapte întreg muntele pe 
sectoare... 

— Oho, iată-i și pe domnii savanţi, exclamă Blondul, urmărind 
cele două siluete în alb ce urcau pe niște trepte de lemn spre un 
platou deasupra intrării în subteran, unde fuseseră ridicate 
câteva corturi mari, verzi, aproape de neobservat. 

— Şi ce vorbesc? 

— Nu vezi că stau cu spatele către noi? 

— Și nu poţi ști ce vorbesc, din mișcările urechilor, de pildă? 
rânji B.D. 

— Ba da... urechile lor spun următoarele: „Am fost aduși aici 
mai mult prin ameninţări, iar după ce procedeul de fabricare a 
apei elementare va fi pus la punct, probabil vom pieri într-un 
„accident „... pentru ca să nu divulgăm cumva Aliaților secretele 
armei Beta”. 

— Acum poţi să-ţi reiei firul, Scherffer, zise Blondul. 

— Unde am ajuns? 

— N-are importanţă... 

— Cu evadarea am terminat? 

— Da... dar poţi să repeţi... ca să audă și B.D. Și să văd eu 
unde ai minţit... 

— N-am minţit... Primele zile au fost îngrozitoare. Nu 
îndrăzneam în timpul zilei nici să-mi fac nevoile... 

— Un amănunt aproape inutil... _ 

— ... incetul cu încetul am prins curaj. Intunericul, de care m- 
am temut totdeauna, îmi devenise aliat. 

— Groaznic, se revoltă Blondul. „Întunericul... aliat.” Ești de-a 
dreptul livresc, cu toate că n-ai citit în viaţa ta decât o singură 
carte. Expresia asta e din „Huck Finn”? 

— Nu-l întrerupe, mirii B.D. 

— ... Mă hrăneam cu ceea ce izbuteam să fur noaptea, 
furișându-mă prin curţile caselor mărginașe... Ouă crude, 
morcovi smulși de prin livezi, fructe... Număram zilele, iar 
miercuri am reușit să ocolesc orașul, străbătând văgăuni și 
hăţișuri sinistre, și am ajuns la cripta lui Famegus. Tremuram de 
frică. După cum știți, prietenul „317” n-a apărut... M-am întors 
în aceeași noapte pe muntele Alland și în zori am asistat la 
execuţia tovarășilor mei de lagăr. Cu toată distanța mare și cu 


toate că n-am vederea foarte bună, mi se părea că mă aflu 
printre ei... La început am vrut să fug, să nu văd oroarea, dar pe 
urmă mi-am adus aminte de cuvintele lui A-l. 

— larăși! făcu Blondul. 

— Mi-am adus aminte de cuvintele lui „317”: „Trebuie să 
rămână un supravieţuitor care să fi văzut totul! Când aceste 
crime se vor judeca (toate crimele sunt judecate și pedepsite 
până la urmă!) va trebui să vină un martor ocular, care să spună 
am văzut, eu am văzut, cu ochii mei.” In timp ce deţinuţii erau 
împușcați, câte unul, pe rând, cu socoteală, într-o perfectă 
ordine, sub ochii Heighlungerului Stubell, am leșinat de două ori, 
din cauza epuizării, a nopţilor nedormite, a spaimei... Și apoi mă 
simţeam un fel de trădător. Locul meu ora printre cei ce-și 
așteptau rândul pentru a primi câte un glonte în ceafă. Și fiindcă 
am leșinat de două ori, nu pot spune exact numărul celor 
împușcați. Când începusem să-mi vărs fierea, ajunsesem cu 
numărătoarea până la nouăzeci și opt. Noi fusesem o sută 
cincizeci, iar doi muriseră de dezinterie, între timp... Apoi zilele 
au trecut, am devenit mai îndrăzneţ, mă furișam noaptea în 
oraș, și așa l-am descoperit pe... 

— Ssst! ceru Blondul. Notează, bătrâne scarabeu: Postul unu: 
șapte. Postul trei: cincisprezece. Postul cinci: patru. Postul doi: 
neschimbat. 


CAPITOLUL 27: „DACA PAMANTUL VA PIERI...” 

Cârciumarul Muske dormea pe spate cu gura căscată, 
acoperind cu trupu-i mătăhălos și puhav laviţa strâmtă cu 
scândurile mâncate cu carii. Crivatul de alături, în care se 
culcase ani în șir credincioasa-i nevastă, repauzată între timp, și 
în care acum poposea uneori slujnica Isabela, era gol. Din 
pieptul și din gâtlejul cârciumarului ieșea un vuiet complex, 
comparabil doar cu urletul magmelor fierbinţi, în vânzoleala lor 
cumplită în cea de-a șaptea zi a facerii, când apele se 
despărțeau de uscat. 

Raza subţire și tăioasă a lanternei lumină în adâncime gura 
căscată ca o prăpastie. Colţii cârciumarului luciră stins. 

„Muske, trezește-te!” 

Era greu să-l smulgi din somn. Conștiinţa pătată nu-i 
provocase niciodată insomnii. Când în fine se trezi, cu lumina în 
ochi, dădu să ţipe, dar o palmă îi astupă gura. 

„Vechiul tău client, Muske, nu te speria!” 

„De ce aţi venit, pentru Dumnezeu? Vă caută poliţia, câte 
neplăceri am avut din cauza...” 

„Neplăcerile vor fi și mai mari dacă poliţia mă va prinde, 
înţelegi? Afacerea bumbacului... Nu va ști nimeni de discuţia 
noastră din noaptea asta, nu-i așa? Spune-mi, domnul Glimt 
Berg mai locuiește la «Superbul Căprior» și dejunează tot la 
tine?” 

„Nu, dar mi-a dat bani pentru ca să spun, în cazul că veţi 
întreba, că e tot acolo... La «Superbul Căprior», adică...” 

„Te-a plătit ca să-mi spui mie, sau oricui ar întreba?” 

„Nu, s-a referit doar la dumneavoastră...” 

„Când a dispărut?” 

„Acum trei zile, după ce luase masa de prânz.” 

„Altceva ţi-a mai spus?” 

„Da, domnule.” 

„Ce anume, Muske?” 

„Că e de la poliţie și că o să le arate el tuturor!... 


LU 


(Pagini de jurnal) 


17 septembrie. Au trecut două zile. A-ţi face datoria până 
capăt. Pentru mine asta înseamnă: a fi agent secret până 
ultima clipă. D.f.d.m.r.se.se.us.us. (!? n.a.) 


KKK 


Rana supurează, durerile sunt îngrozitoare 

D.f.d.m.r.se.se.us.us. 

XXX 

Febră. S-ar putea să mor. Nu sunt în stare să ţin creionul în 
mână. 

XXX 

Dacă aș crede în lumea de dincolo de mormânt m-aș bucura 
de moarte. M-aș preface într-o stafie oribilă (Wilde: „Fantoma 
din...) și aș distruge apa elementară, arunc. În aer laborat. Într- 
adevăr aș fi cel mai de seamă agent secret al secolului. Dar 
fantomele sunt incapabile să... 

Au pătruns pe neașteptate prin ușa metalică din stânga, abia 
m-am putut ascunde în spatele lăzilor cu dinamită. Locotenentul 
K. N-a mai venit. Trebuia să-mi aducă pansamente, chibrituri și 
detonant. Mi-e greu să cred că totul s-a sfârșit, încăpăţânarea... 

XXX 

Foarte clar în memorie fraze din Twain, citite de Sch.: „De 
vreo săptămână eram acolo într-o misie de propagandă contra 
alcoolului. Mă iubeau toate femeile, și alea tinere, și baborniţele, 
căci grozav îi mai afuriseam pe bețivani, zău așa, și nu le luam 
mai mult de cinci-șase dolari pe seară, zece cenți de căciulă; 
copiii și negrii pe gratis. Afacerea a mers ca pe roate, până când 
aseară nu știu cine a răspândit zvonul că trag la măsea pe 
ascuns, ca să-mi treacă vremea. Un negru mă trezi azi- 
dimineaţă și mă preveni că oamenii se adună cu câini și cu cai și 
că imediat vor fi gata să pornească după mine să mă înhaţe.” 


Rana - mai bine, parcă vrea să se închidă. Durerile însă... 
D.f.d.m.r.se.se.us.us. Ce s-a întâmplat cu Scherffer? Probabil a 
pierit. Sau a reușit să scape și a mers miercuri la întâlnire? Am 
făcut tot ce era posibil. Voi face tot ce se va putea... De-ar veni 
locotenentul K., să-mi aducă... Lui K. Îi este greu, dacă nu 
imposibil, să ajungă în laborator, până aici. 

Oare l-au arestat? Își va ţine gura? E suficient de puternic? 

XXX 

L-am văzut prin deschizătură pe gen. Lamba. Discuta cu 
fizicianul P. Mai precis se răstea la el. Renumitul savant P. 
Stătea smirnă în fața rahatului de la Z.Z. Și nu făcea nici pâs. 
Până la urmă şi P. Va fi executat. Locotenentul K. N-a apărut. În 


tot corpul - sentiment de ușurătate, parcă aș pluti, parcă n-aş 
exista. Aţipesc. Visuri colorate, înălțimi, legănare: așa începe 
oare omul să moară? 

XXX 

N-am murit. Laborantul N. ÎI hrănește pe câinele lup al lui 
Stubell. O bucată de pâine a rămas pe masă. Au azvârlit-o la 
coș. Dacă voi avea putere, voi merge noaptea să iau pâinea. Au 
adus prima probă de apă elementară. Stubell, gen. Lamba, P., 
chimiștii O. Și R., doctorul N. Se uită cu ochii holbaţi. Stubell: 
„Când vom avea primul kilogram de apă alementară? P.: „Sper 


că săptămâna viitoare." Stubell: „M-a chemat Lungerul la 
telefon. Vrea să știe...' Lamba: „Lungerul să fie liniștit, toate 
merg..." 


Îmi reazăm ceafa de: o ladă cu trotil. De-ar fi aici detonantul! 

XXX 

În câte suntem astăzi? Cred că e 27 sept. Noaptea m-am 
strecurat în marea sală a laboratorului. Bucata de pâine e încă 
în coș. Intre ghemotoacele de hârtie și mucuri de ţigări. E tare. 
Rod cu greutate. Mă dor dinţii, salivez, asud. Ultimul hal, dar 
sunt vesel. Rana supurează iar. Rezistență de cal. Ce liniște 
cumplită, aici, sub pământ. Toate ușile ferecate, cu sigiliu, în 
fiecare seară. Fărâmiturile de pâine se moaie în cele din urmă 
pe limbă și pot înghiţi. De cât timp n-am mai mâncat? Trebuie 
să păstrez o bucăţică și pentru mâine. D.f.s.m.r. Se.se.us.us. Ce 
liniște îngrozitoare! Ce se întâmplă pe pământ? 

XXX 

Să te sacrifici total, iată o condiţie... Demnitatea. Să bei și 
ultima picătură. Uneori cu totul gratuit și inutil. Bucuria totuși de 
a ști că au aflat și alţii - deșertăciune! Sacrificiul total! Japonezii 
și torpilele dirijate manual. Un sacrificiu meschin, pentru ce 
pentru ce? Să te sacrifici pentru a salva demnitatea omului. 
Omul, din păcate, în general meschin și fricos. Fanatismul bine 
dirijat - a te transforma în.. Legenda despre un Liinger 
atotputernic, a toate- știutor, primul pas spre o sclavie dirijată 
cu îndemânare. E destul să creezi legende. Apoi legenda te 
doboară, te depășește, trece ca tăvălugul peste tine, merge mai 
departe. Dacă pământul va pieri - și se prea poate - va fi din 
cauza legendelor despre oameni atotputernici. Vai de biata 
planetă. Pesemne că lt. K. A fost arestat. Doamne, cât de mult 
aș vrea să-l aud pe bietul Sch. Citindu-mi din Huck Finn! 


KKK 


Locotenentul K. Trăieşte. Sărmanul băiat! Palid ca un mort. Ce 
pretext o fi găsit pentru a intra până aici? A azvârlit pacheţelul 
pe înaltul dulap metalic și a privit în direcţia unde ar trebui să 
mă aflu eu. Dacă pachetul va fi descoperit înainte de a se face 
noapte... Cercetări, și... Treceţi mai repede, ore! O. Stă aplecat 
la microscop ore întregi. E destul de bătrân, se zice că teorema 
despre um.d.as. A pus-o la punct la 27 de ani. De atunci... Are 
înfățișarea unui om năruit. Halatul atârnă pe el de parcă n-ar 
avea trup. Doctorul N. Se învârtește împrejurul lui, îl întreabă, O. 
Nu răspunde. N. Este informator la Z.Z., el îi spionează pe 
savanţi, îi urăște. Primul kilogram de apă elementară încă nu e 
gata. Experiențele din laboratorul Ph. N-au reușit: reiese din 
discuţia dintre P. Şi O. Se pare că cei din Capitală sunt furioși de 
încetineală... N-ar fi exclus să-i lichideze pe toţi și să aducă altă 
serie de savanţi. Dar deocamdată P. Şi cu O. Sunt de neînlocuit. 
Lungerul știe. Doamne, pământul ăsta nu e rotund, nu e de /oc 
rotund. Mă dor toate încheieturile, plăcuta stare de neființă a 
dispărut. Ce se întâmplă cu rana? 

Nu m-aș mira ca prietenul meu, cel cu care exploram peșterile 
în copilărie, să fie pe-aproape. Dar cum să pătrundă în 
fortăreață? Pe calea arătată de Famegus, dacă există cu 
adevărat. S-au lăsat păcăliţi cu ocazia evadării lui Sch. Cu toată 
superpoliţia lor, s-au comportat ca niște imbecili. Au mitraliat 
timp de trei ore de-a lungul și de-a latul văgăunii. Ar fi o minune 
ca prietenul meu să se fi întâlnit cu Sch. 

XXX 

Din nou noaptea. Pun două scaune unul peste celălalt pentru 
a lua pachetul aruncat de K. În starea de slăbiciune în care mă 
aflu e un miracol că am reușit să mă caţăr. Felii de şuncă și 
ciocolată, o cutiuță cu dezinfectant, pansament și câteva 
pastile. Niciun rând. K. S-a temut să scrie. Ce să fac cu pastilele? 
Va trebui să împart mâncarea să-mi ajungă pe cinci zile. Mănânc 
șunca, ciocolata poate să stea. De ce nu mi-a adus chibrituri și 
detonant? Doamne, să nu fi lăsat vreo urmă, vreo amprentă 
vizibilă, ceva. les iarăși și controlez orbecăind. lau o pastilă. 

XXX 

Dorm adânc. Somnifer? Puţină putere în trup. Cine știe? 


Speranţa! D.f.d.m.r. Se.se.us.us. 
XXX 


Stubell a plecat să-i raporteze Lungerului despre stadiul 
lucrărilor. Gen. Lamba a rămas șef unic, trece prin laboratoare 
urlând, faţa palidă, broboane de sudoare, vinele pe frunte 
dilatate. Un atac de cord - ar fi grozav. O fărâmitură de 
ciocolată. Afară a nins, pe piscuri strălucește zăpada, spune dr. 
N. Toamnă! Trebuie să fiu lucid. Trebuie să înc.... 

XXX 


Art. M.S.—14. To.as.6.ac. Art.6.b. 

XXX 

Am pierdut șirul zilelor. Am ieșit din septembrie, cred. Dacă- 
mi va spune cineva că acuma pe pământ încep să se coacă 
strugurii, iar copiii sparg nucile încă verzi, le curăţă și le 
mănâneă miezul alb și fraged, n-am să-l cred! Mai există viță de 
vie, mai există nuci? 

XXX 

Primul kilogram de apă a/lementară! Au adus șampanie, au 
așezat paharele împrejurul recipientului de argint în care se 
zbate, izolat ermetic, principiul care poate va însemna sfârșitul 
lumii. Arma Beta - asta înseamnă dezagregarea materiei, asta 
înseamnă - în mâna Lungerului - înrobirea pământului întreg 
sau... Dar e numai un kilogram, și pentru un singur proiectil 
Beta e nevoie de o cantitate mult mai mare de apă elementară. 
Totuși au reușit. Foarte curând vor putea să treacă la o 
producţie masivă... Generalul Lamba ţine un discurs. Doctorul N. 
Aplaudă. În ciuda „fericitului” eveniment, ceilalţi par abătuţi. 
Fizicianul P. Fumează tăcut cu ochii în gol; O. Mângâie cu vârful 
degetelor paharul, iar R. Are o față ca de mort; asudă mereu și 
părul umed îi cade în ochi. Oare are remușcări? Işi dau seama 
de scopul bestial al muncii lor? Ce să fac? Ce este de făcut? 
Explozibilul e lângă mine, dar... 

XXX 

Soldaţii aduc în laborator patru lăzi uriașe. E materia primă, 
așa cum am bănuit, se va trece imediat la fabricarea în cantităţi 
mari a apei... leri au expediat o telegramă Lungerului și, încă 
înainte de a se fi ridicat din faţa paharelor de șampanie, a venit 
răspunsul: o dată cu felicitările, ordinul de a urgenta producerea 
blestematului lichid... Prima tonă, până la începutul iernii. Dar 
stai! D.td.m.r.se.se.us.us. 

Ce se întâmplă? Soldaţii aduc lăzile conduși de locotenentul K. 
Locotenentul K. Se uită mereu spre locul unde trebuie să fiu eu 


la pândă și apoi spre una din lăzi, spre cea din margine, lângă 
perete. Mereu repetă acest joc. Parcă îmi face cu ochiul, da, îmi 
face cu ochiul. Mic gest în direcţia lăzii... Oare e posibil? În lada 
aceea? In lada aceea se află...? D.f.d.m.r.se.se.us.us...!!! 


CAPITOLUL 28: SCORUL ESTE DE UNU LA UNU... 

Într-o seară domnul A.R. (un domn de o veritabilă suprafaţă 
filosofică, de vreme ce a comentat dispariţia lunetei doar printr- 
o ridicare simplă din umeri) simţi că-l cuprinde un năprasnic dor 
de stele. Acest dor se manifesta la el și printr-o nostalgică, 
aproape dureroasă, contracție a mușchilor cefei și gâtului - 
reflex al sutelor de ore petrecute în pod, cu bărbia ridicată spre 
infinitul mare. Şi se gândi să urce sus spre a vedea cerul măcar 
cu ochii, ceea ce și făcu. Când ajunse sub fereastra pe care și-o 
meșterise singur în acoperișul imobilului, văzu ceva ce-l făcu să 
tresară de plăcere: pe măsuţa unde-și ţinea caietele cu 
observaţii astronomice văzu corpul vag strălucitor al lunetei 
sale, luminat de flăcările tuturor constelaţiilor. Nu lipsea nici 
bilețelul pe care A.R. ÎI citi imediat, coborând un etaj, din stimă 
pentru politicosul hoţ: 


„Dragă domnule, mii de scuze și tot atâtea mulțumiri, îţi 
doresc să faci o sumă de descoperiri senzaţionale: că Saturn are 
coarne, că Jupiter suferă de pancreas, că Luna e făcută din 
carton presat, pe care s-au urinat cropodlilii, și că Pământul nu 
există. Luneta e în bună stare, am curăţat-o nitel pe unde 
ruginise, am uns-o pe ici pe colo și am înlocuit un ax stricat, 
adio!” 

XXX 

Medlungerul Spond simţea cum îi plesnește capul și asta 
numai din cauza măselei pe care se temea s-o extragă. 
Heighlungerul Matel îi dădu coniac și băură amândoi câteva 
păhărele în așteptarea colonelului Hars. Ca mai totdeauna când 
trebuia să dea ochii cu Hars, Matel se aliase cu un prieten, îl 
chemase de astă dată în ajutor pe Spond, vechi camarad de 
arme. Timiditatea lui Matel în faţa colonelului devenise notorie 
și, dacă nu l-ar fi chinuit măseaua, Spond n-ar fi scăpat ocazia 
de a emite unele ironii. Matel avea nevoie de sprijin în ziua 
aceea, cu atât mai mult, cu cât Hars își îndeplinise cu brio ultima 
misiune, extrem de periculoasă, aproape imposibilă: staţiile de 
ascultare radio ale serviciilor poliţiei secrete a Lungerului 
interceptaseră mesaje ale Aliaților. Reieșea că programul lor 
Beta era grav compromis datorită distrugerii laboratoarelor, 
decimate de puternice explozii. Intreaga poliţie a Aliaților fusese 
azvârlită pe urmele agenţilor sabotori, dar iată că Hars- acest 


înfricoșător superspion - ieșise cu bine din încercuire și era 
așteptat pentru ora zece să se prezinte în faţa șefului său pentru 
a-i înmâna raportul scris. 

Colonelul fu punctual ca totdeauna. Refuză să bea și, ţeapăn, 
uscat, cu ochii înfundaţi în orbite, dădu un foarte scurt raport 
verbal, înmână foile scrise și ceru permisiunea de a se retrage. 

— Vei fi decorat, Hars, și-ţi dau timp de odihnă cât poftești, 
zise Matel. 

— Atât cât este legal, preciză colonelul. 

— Cât e legal, și încă pe-atâta, făcu Matel generos, ușor 
ameţit, conștient că prietenul său Spond îl privește cu ironie. Nu 
trebuie să fim zgârciţi cu eroii... Ceea ce ai făcut dumneata este 
un act de pur eroism. 

Hars nu răspunse. 

— Păcat, urmă Matel, că nu putem folesi acest avantaj. Ai 
aflat, cred, ce porcărie uriașă s-a întâmplat aici! 

Hars așteptă ca superiorul său să precizeze despre ce 
porcărie e vorba. Ochii colonelului păreau morți. 

— „Scorpionul” a sărit în aer, explică Matel. Laboratoarele 
noastre de sub piscul Alland - nimicite. Nu e unu la zero în 
favoarea noastră, ci din păcate doar unu la unu. Se vede că 
Aliaţii au folosit cei mai buni agenţi... Poate pe A-2... Apa 
elementară a fost spulberată în explozie... 


* 


Nu, apa elementară n-a fost spulberată în explozie. Ciudatul și 
extrem de abilul personaj care își zicea Glimt Berg reușise și el 
să pătrundă în laboratoarele de sub piscul Alland. El dispăruse 
cu recipientul în care se afla apa elementară. Fusese urmărit de 
B.D. Pe urmă Blondul împreună cu bătrânul scarabeu îl 
surprinseseră într-o mică gară unde G.B. Părea că are o 
întâlnire. Presupusul savant izbutise să dispară iar, ducând cu 
sine prețiosul lichid. Fusese o crân cenă urmărire, într-o zi foarte 
liniştită, printre nişte coline pustii, înnegrite, acoperite cu polei. 

Ajuns din urmă, Glimt Berg, după ce încercase să se apere cu 
revolverul, se sinucisese, mușcând dintr-o fiolă. Au fost găsite 
asupra lui hârtii și acte false, din care reieșea că el este agentul 
secret A-2!... Parafa unui cunoscut psihiatru finlandez, pe un coif 
de reţetă, aruncase o lumină, insuficientă totuși, asupra acestui 


caz ce a rămas pentru totdeauna sub semnul întrebării... 

Blondul deschise cu grijă vasul de argint și vărsă lichidul. Se 
produse un fenomen curios: murind, apa elementară se 
Zvârcolea ca vie... 


Baladă pentru cei doi lupi 


Mărinimoșii mei prieteni, așteptați 

Cu ochi de foc, la margine de codru: întii să ningă, 

Să treacă viscolul, pe înghețate pârtii, aveti răbdare, timpul 
vă aparține, 

Speranţa e plătită zilnic, cu un bănuț de-aramă, pentru voi e 
această monedă aruncată, amânaţi ospățul, vă rog, o 
săptămână sau două, chiria pentru speranţă e la zi! 

Se pregătește vânătorul să-și pună capcana, biata căprioară o 
să calce greșit, îi veţi sfâșia grumazul, sângele fierbinte va 
desena pe zăpadă continente lunare. 

li veţi mânca ochii încă vii împreună cu orizontul din ei, 
împreună cu ochii veţi mânca roșcovana vâlvătaie a soarelui în 
amurg. 

Asteptati lupilor, blânzii mei prieteni să cadă prima ninsoare 
peste ținutul cel leneș, unde încă n-a îmbă trânit nimeni. 

Unde toate ceasornicele întârzie, unde asasinul și victima trag 
din țigară, la gard, înainte de crimă. 

Ce vă pasă, o, lupilor, ochii căprioarei însă sunt vii! 
D.f.d.m.r.se.se.us.us. 


CAPITOLUL 29: UN AVION ARGINTIU 

Haideţi să întoarcem cuvintele pe dos! Dacă lumea e întoarsă 
pe dos, de ce n-am face acest lucru cu cuvintele? Deci să le 
întoarcem pe dos: Sod ep mecraotni el ăs iced. Sună la fel de 
bine, dacă nu chiar mai bine. Să scuturăm niţel cuvântul cuvânt. 
Ce mai rămâne? Da, ce m... Bătălia dintre spioni e cinstită, 
fiindcă... Hai, du-te dracului... Dacă vrei să asculţi povestea, 
vezi... Dacă nu... 

De la aeroportul militar a decolat un avion argintiu. Sus pe cer 
pare subţire ca o găză, aproape invizibil. Colonelul Hars și-a 
trimis încă un agent în spatele frontului inamic. La noapte 
spionul se va lansa cu parașuta, va cădea prin bezna rece și 
probabil îi va fi puţin frică. Hars ridică ochii și urmărește gâza 
argintie ce va dispare din clipă în clipă în licărul nervos al 
orizontului. 

— Nu ţi-e puţin ciudă? îl întrebase șeful serviciului patru, 
colonelul Ball. 

Hars îi aruncă o privire scurtă, dar încărcată cu dispreţ. Faţă 
de el, Ball e un simplu conţopist de birou. N-a fost /a inamic 
decât o singură dată, și atunci povestea s-a terminat lamentabil, 
a fost prins, dar a căzut într-un schimb de prizonieri, mai precis, 
schimb de spioni. Se întâmplă și din astea! Fiecare parte 
capturează spioni de-ai celuilalt, și uneori nu-i expediază 
imediat pe lumea cealaltă. Numai ce vine un mesaj: 


„L-am prins pe X-4, vi-l ofer în schimbul oamenilor mei R-O și 
M-S”. 


Răspunsul: 
„Nu, prietene dușman. X-4 nu valorează cât R-O şi M-S la un 
loc. Dă-mi-l și pe Z pe lângă X-4 și facem târgul.” 


Replica: 
„Facem târgul, dar dă-mi-l și pe 0-15...” 


Și dialogul continuă. Uneori cad la învoială, alteori, nu. Ball a 
avut noroc, au căzut la învoială, s-a reîntors în patrie și fiindcă 
avea proptele n-a fost jupuit de viu, ci și-a păstrat gradul. N-a 
mai primit decât misiuni interne... 

— De ce să-mi fie ciudă, Ball? întreabă Hars, cu vocea puţin 


răgușită. 

Ball nu răspunde imediat. Pare a-și alege cuvintele: 

— Să-ţi fie ciudă că n-ai reușit să pui mâna pe A-2! 

— A-2 nu există, răspunde Hars. 

— Şi cine a făcut harcea-parcea „Scorpionul”? 

— De ce nu-l prinzi tu pe A-2, dacă ești sigur că există? 

Lui Hars nu-i pasă de colonelul-conţopist. Și vorbește cu el 
peste umăr, parcă ar scuipa coji de seminţe. 

— Tu ești mai isteţ, tu trebuie să-l prinzi, zice Ball. 

— Ești bariton sau tenoraș? îl întrebă Hars în batjocură. 

Ball se încruntă: 

— Ce-nseamnă asta? 

— Înseamnă că, Hars face iar gestul de a scuipa peste umăr 
coji de seminţe, (nu-l ia de loc, dar de loc în serios pe colegul 
său), înseamnă că mă refer la zvonul despre o operaţie pe care 
ai suportat-o pe când ai fost prizonier... Se spune că ţi-au tăiat 
ceva. În acest caz ești într-adevăr tenoras... 

— Vocea mea aduce a tenoraș? 

Hars nu-l mai ascultă, îl lăsă cu obrazul congestionat și se 
urcă în mașină. Totuși mai aruncă, înainte de a închide portiera: 

— Am concediu, mă duc la bordel, nu te invit și pe tine, 
fiindcă ești tenoras... 


CAPITOLUL 30: APARITIA UNUI MAGICIAN 

Nopțile sumbre când Marea Nordului se răscoală sunt propice 
convorbirilor cu spiritele. Vântul de miazănoapte izbește zidurile 
mucede ale castelului, zguduind vitraliile decolorate, imprimând 
mișcări fantomatice draperiilor și lungilor perdele îngălbenite. 

La această oră, doamna mareșal P. Coboară în marele salon 
de la parter, „salonul vampelor”, care n-a mai cunoscut vuietul 
lungilor petreceri nocturne de vreo două decenii, din clipa în 
care soţul ei, mareșalul P., a suferit un atac în urma căruia a 
rămas paralizat. Ce mai lipsește pentru a întregi acest vesel 
tablou? Un servitor fricos, beţiv și mincinos. Există și acesta şi-l 
cheamă Otti. 

De douăzeci de ani doamna mareșal își înșală bărbatul cu 
spiritele. Noapte de noapte are întâlniri și convorbiri lungi, în 
cadrul cărora  destăinuirile foarte sincere ocupă un loc 
important, cu fantomele bătrânilor căpitani, navigatori celebri, 
amirali și viceregi, guvernatori și căpetenii de pirați. Însuși 
părintele doamnei mareșal a fost comandant de navă și a 
aruncat ancora pentru ultima dată definitiv, nu se știe unde (nici 
măcar duhurile iluștrilor plecaţi n-au putut-o lămuri asupra 
lagunei sau arhipelagului unde a murit căpitanul Z., tatăl 
doamnei mareșal), clar așa se explică preferinţele ei marine, în 
materie de spiritism. 

lat-o pe doamna mareșal P. În mătasă neagră, singură în 
capul mesei lungi. Deocamdată, printre urletele sinistre ale 
vântului de nord, dezlănţuit o dată cu amurgul, distinge ca la o 
mare depărtare dangătul clopotului în apartamentul ei. O sună 
mareșalul cu încăpăţânarea-i rea. Precis că n-are nevoie de 
nimic, îi place doar să chinuiască oamenii; în cele din urmă 
renunţă și clopoţelul sună în camera lacheului Otti... Bătrânul 
şobolan Otti se furișează pe scări, la stăpân, unde va intra cu o 
prea adâncă și ipocrită plecăciune... 

Doamna mareșal privi cu groază cum cartea sfântă se 
deschide singură, două foi flutură o clipă. Curentul s-a potolit, n- 
a fost decât o părere, totuși biblia a rămas deschisă. Ca să 
poată citi ar avea nevoie de ochelari, ar trebui să-l sune pe Otti 
să-i aducă, dar și acum renunţă. Dar dacă paginile deschise sunt 
o prevestire? Când deodată, de sus, din tavanul boltit, poleit 
întâi cu aur, apoi zugrăvit de un pictor (ăsta a fost amantul 
bunicii mareșalului, așa cum reiese din scrisorile găsite), apoi 


înnegrit în incendiul din 1881, și iarăși dat în aur, crom și argint 
negru și rămas așa până în 1915, când alt pictor (ăsta al cui 
amant?...), în fine, de sus, neîndoios că de sus, pică pe masă, 
chiar pe Biblie, o foarte frumoasă și fină carte de vizită, cu litere 
de un caracter vechi, poate gotic... O carte de vizită picată din 
cer pe masa bătrânei spiritiste. lată ceva... Și atunci doamna 
mareșal P... 

Nu, serios, cartea de vizită e reală: „AFISAUAN UFI” doctor în 
magie. Cartea de vizită căzută din cer îi creează doamnei 
mareșal o senzaţie asemănătoare cu setea. Să mai pui la 
îndoială existenţa spiritelor? Un spirit poate avea cărţi de vizită 
reale? 

Ca răspuns la aceste întrebări, până la urechea doamnei 
mareșal răzbătu dangătul cumplit al clopotului de la poarta 
mare. Un străbun al mareșalului umpluse în vechime castelul cu 
clopote: era bucuria lui să audă cum fiecare ușă, fiecare 
balustradă atinsă, fiecare draperie punea în funcţiune bronzul 
sonor. Pe atunci, se vede că întreg castelul suna în permanenţă 
mai dihai decât clopotniţa Patriarhiei din Constantinopole... 
Acum mai rămăseseră doar trei sau patru clopote, la intrare, 
precum și cele puse la dispoziţia mareșalului paralitic, dar era 
suficient și atât. Bronzul vui încă o dată, ridicând-o în picioare pe 
doamna mareșal. 

— Otti! De ce nu răspunzi? Ai auzit? Sună! E cineva care vrea 
să intre. 

Urechile clăpăuge ale lacheului se mișcară, dar nu simultan, 
în direcţia doamnei mareșal. Mâinile lungi ale lui Otti atârnau 
până mai jos de genunchi, degetul arătător al dreptei avu o 
zvâcnire. 

— Să deschid? 

— la carabina, Otti, făcu stăpâna pe nu ton ce nu admitea 
replică. 

Otti nu se temea de hoţi, el însuși fiind unul dintre cei mai de 
seamă din ţinut, dar îi era lene. Musafiri —-asta înseamnă bătaie 
de cap, la ora aceea, și pe o asemenea furtună, să te cobori în 
pivniţă după vin, să fugi și să-l trezești pe bucătarul surdo-mut... 

In pelerină neagră, sclipitoare, udă de ploaie, doctorul în 
magie aruncă o privire scârbită servitorului și trecu pe lângă el 
ca pe lângă nimic. Se opri brusc pentru a-i azvârli cu un gest 
aproape dușmănos veșmântul larg ce-l apărase de ploaie. Cu 


pălăria în mână (o pălărie neagră cu boruri imense) se opri în 
pragul „salonului vampelor”. Pe obrazul boţit, picăturile 
străluceau la fel ca și ochii mici și tinerești pe faţa urâtă și 
bătrână și aproape respingătoare. 

— Afisauan Ufi, doctor în magie, frenolog, hipnotizator, 
prieten al spiritelor, unul din ultimii păstrători ai tainelor vechilor 
astrologi și alchimiști, cunoscut în lumea întreagă, de la 
Antofagusta până la Madras, ca cel mai de seamă medium al 
timpului nostru, ca mare prezicător și specialist al științei 
ierburilor, își prezintă omagiile la picioarele dumneavoastră! 

— Ai picat din cer, domnule... 

— Afisauan Ufi, doamnă mareșal P. 

— Afisauan Ufi, ce nume interesant... Cartea de vizită, într- 
adevăr a căzut din senin... 

— Aș fi eu altfel un atât de celebru magician, minunată 
doamnă? Sunteţi palidă, soţul dumneavoastră a avut un somn 
cam agitat în noaptea trecută și v-a chemat de patru ori la 
căpătâiul lui... 

— Ştiţi și asta? 

— Știu totul, doamnă. 

— Oh... făcu bătrâna, roșindu-se sub privirea drăcească a 
măruntului magician ce ţopăia împrejurul ei în enormele lui 
cizme negre. 

Resemnat și puţin intimidat de purtarea agresivă a 
bătrânelului în negru, fără să mai aștepte îndemnul stăpânei, 
Otti și plecase, legănându-și nesfârșitele-i braţe, să-l trezească 
pe bucătarul surdo-mut și să scoată apoi vin din pivniţă. 

Înainte de dineu, :doamna mareșal împreună cu magicianul 
făcură o vizită de „curtoazie” bătrânului paralitic. Aceasta 
aruncă o privire buimacă asupra suspectului personaj, ce parcă 
pusese dintr-o dată stăpânire asupra vechiului castel al 
părinţilor. Suspectă era și înfățișarea doamnei mareșal, care 
părea mai puţin strivită de ani. Doamna mareșal P. Cocheta pe 
faţă cu caraghiosul ins mărunţel și desigur foarte bătrân, care se 
lansa în fraze ameţitoare cu privire la posibilităţile unui 
magician de a vindeca paralizia... 

Afisauan Ufi continuă să observe, aparent discret, toate 
mișcările doamnei mareșal. După ce-i cercetă palma, luă și 
ceșcuţa de cafea - cu toate că după spusele sale, această 
ultimă metodă era vulgară și facilă pentru un expert ca el, totuși 


nu voia să neglijeze niciun indiciu. Când se ridicară de la masă, 
magicianul o anunţă pe doamna mareșal că are suficiente 
motive să creadă - toate semnele convergeau în același sens - 
că într-una din următoarele zile, poate chiar mâine, o persoană 
de mare importanţă, un foarte înalt personaj, va trece pragul 
castelului... 

— Oh, dar cine poate fi? stărui emoţionată doamna P. 

— Mai mult nu pot spune deocamdată, nu știu, se scuză 
modest magicianul. 

Bătrânul şobolan Otti îl găsi pe Afisauan Ufi treaz și îmbrăcat, 
dimineaţa, când veni să ceară instrucţiuni. Musafirul porunci să i 
se servească un mic dejun substanţial, iar apoi, învăluit în 
sinistra manta neagră de stăpânitor al duhurilor, ieși pe terasa 
dinspre mare a castelului. Frigul pătrunzător și vântul nu-l 
deranjau pe magician. El se plimbă minute în șir, cu ochii aţintiţi 
spre zarea răsculată, ocoli castelul și-și continuă preumblarea în 
parcul vast și părăginit, printre bătrânii arbori ce scârțâiau de 
bătrâneţe... Revenind la castel, o găsi pe doamna P. 
Nerăbdătoare să-i povestească visele. Cufundat în fotoliu, 
enigmaticul domn Ufi, pe figura căruia abia dacă se putea citi o 
urmă de plictis, ascultă exaltata descriere pe care o făcu 
doamna mareșal unor vise de o crasă platitudine. Otti, receptiv 
la dorinţele magicianului, în care parcă întrevedea un nou 
stăpân, aduse cafea tare, salutară pentru puterea de 
concentrare a musafirului, care reuși să tălmăcească visele 
gazdei, „precum și alte semne ce interveniră între timp”, în felul 
următor: Apariţia distinsei persoane pronosticată încă din ajun 
avea să se producă, după toate probalităţile, la ora amurgului. 
Aceste probalităţi erau însă atât de sigure (magicianul săvârșise 
în cariera sa doar patru greșeli de prezicere, și acelea în 
tinereţe), încât doamna P. Ar trebui încă de pe acum să 
transmită bucătarului surdo-mut ordine cu privire la masa de 
seară... 

— Dar cine, cine poate fi? repeta fascinată gazda, care după 
ani și ani de lâncezeală, viață plicticoasă și gânduri de 
sinucidere, avea impresia că timpul de aur al cortegiilor 
strălucitoare a revenit o dată cu descinderea acestui minunat 
magician... 

— Doamnă, scumpă doamnă, credeţi-mă, o asigură Afisauan 
Ufi, cu faţa radiind sinceritate, eu știu cine va fi înaltul musafir, 


însă pare într-adevăr de necrezut... și de aceea prefer să tac, 
deocamdată... 


CAPITOLUL 31: UN LUNGER IN PLUS! 

Prezicerile care se împlinesc îl sperie pe om. Doamna mareșal 
P. Işi simţi inima ca de gheaţă când auzi pe la șase seara 
clopoţelul. 

Unul din cei doi bărbaţi care-și făcură apariţia, bătrân de-a 
binelea, cam aplecat, înveșmântat într-un fel de tunică militară, 
peste care atârna o manta lungă, nu-i era necunoscut. Oricât de 
izolat fusese în ultimii ani traiul doamnei mareșal, ea văzuse în 
unele ziare ce ajunseseră la castel, sau pe zidurile caselor, cu 
ocazia rarelor vizite ce le făcea prin localităţile din apropiere, 
chipul prelung, parcă puţin asimetric, dacă nu chiar strâmb, cu 
bărbia mult împinsă în faţă, obrajii supţi, pergamentoși, 
sprâncenele diabolice și ochii mici și pierduţi în orbite - cu toate 
că în fotografii omul arăta mai tânăr - al noului oaspete care-i 
călca pragul castelului. Da, nu încăpea îndoială, era Lungerul și, 
pierdută, recunoscându-l, doamna P. Căuta cu privirea sprijinul 
magicianului, care înaintă, simțindu-se solicitat și plin de o 
bărbătească prezenţă de spirit. El, de altfel, se așteptase la 
această vizită. 

Insoţitorul Liingerului era un bărbat tânăr, zvelt, blond, cu 
faţa osoasă și ochii tăios-cenușii. Poftit cu zeci de plecăciuni în 
„salonul vampelor”, Lingerul înaintă cu pași bătrânești și, 
văzând un fotoliu comod, se și îndreptă spre el, instalându-se 
fără a spune un cuvânt. În rol intrase bărbatul tânăr și blond, 
însoțitorul Lungerului, care dintr-o altă încăpere dădea explicaţii 
doamnei mareșal și magicianului ce-și asuma rolul de gazdă (de 
altfel, mai târziu doamna P., exprimându-și recunoștinţa, preciza 
că nu știe ce s-ar fi făcut fără el). 

Dar mai erau necesare aceste explicaţii? Pregătită încă din 
ajun cu posibilitatea unei vizite importante (castelul P. 
Adăpostise sub streașina-i sumbră destule fețe înalte), nu se 
gândise nicio clipă să pună sub semnul întrebării autenticitatea 
Lungerului ce-i călca pe neașteptate casa. De mulţi ani, viaţa se 
desfășura pentru doamna mareșal conform unor legi 
indubitabile, uimitoare fiind uneori nu faptele, ci doar legile... 

Lungerul, șeful statului deci, explică tânărul însoțitor („puteţi 
să-mi spuneţi domnul Paul”, vorbise el) călătorește icognito, 
făcând o vizită secretă în acel ţinut, unde urmează să aibă 
convorbiri importante cu persoane de asemenea incognito. 
Alesese, în vederea acestor întâlniri, izolatul castel P., 


cunoscând reputaţia glorioasă a familiei mareșalului și bazându- 
se pe discreţia doamnei mareșal, care va da dovadă de 
patriotism punând la dispoziția șefului statului, a persoanelor 
care-l însoțesc și a celor care vor mai veni una din aripile 
castelului... 

Tălmăcind simţămintele doamnei P., magicianul Afisuan Ufi 
răspunse ca un veritabil înlocuitor al mareșalului, că aceste 
glorioase ziduri vor fi prea onorate să adăpostească pe 
eminenţii domni... Retorica sa naivă aduse puţin zâmbet pe faţa 
zveltului domn Paul. 

— Sunteţi desigur aghiotantul Luingerului? îndrăzni doamna 
mareșal, recăpătându-și darul vorbirii. 

— Într-o atât de secretă și importantă chestiune, explică 
binevoitorul domn Paul, Lungerul nu se poate bizui nici pe 
propriul său aghiotant... 

— Prin urmare, se poate ști cine sunteţi? insistă magicianul, 
dar tot el făcu gestul de a-l împiedica să vorbească. O clipă, 
stimate domnule Paul, dacă nu mă înșală bătrânii mei ochi, 
sunteţi fiul Lungerului! 

— Așa e, domnule! 

— Lungerul are un fiu? se miră doamna mareșal. 

— Sunt fiul natural, distinsă doamnă. 

— Aaaa... Asta înseamnă nelegitim? Prin urmare Lungerul... în 
tinereţe...? 

— Ca toţi oamenii, fermecătoare doamnă! Dacă vă cunoștea 
pe dumneavoastră în anii lui tineri... 

Râzând de plăcere, naiva cucoană alergă să vadă starea 
apartamentelor. Domnul Paul, însoţit de magician, reveni în 
„salonul vampelor”. Doborât de oboseala călătoriei, dând de 
căldură, Lungerul aţipise și acum sforăia cu fruntea căzută într-o 
parte și gura căscată, într-un mod cu totul neprinciar. 

— Trezește-te, Scherffer! îl scutură tânărul. La naiba, va 
trebui să înveţi și cum se doarme, când ești un adevărat Lünger. 
Sus, Scherffer! 

— Triplu idiot, asasin al propriilor planuri geniale! se înfurie 
magicianul Ufi. Să nu te mai aud că-i spui pe nume! Ai să te 
scapi o dată în prezenţa baborniţei, sau a altcuiva, beţiv 
nenorocit ce ești! 

— Prea bine, bătrâne scarabeu, nu te mai înfuria pe stomacul 
gol, că faci gastrită... Sper că se mănâncă bine aici! Mor de 


foame, drumul a fost îngrozitor, ne-am rătăcit și apoi până l-am 
machiat, pe frig, în cabana părăsită... 

Vorbind, îl scutura de umăr pe Lunger, care se trezi în cele din 
urmă. 

— Vai de capul nostru, zise, ce va fi mai departe? 

— Totul e bine, măreţe Lunger. Avem o gazdă amabilă, 
pivnita e plină de vin, iar de mâine, începi să iei lecţii de 
vioară... Numai să se prezinte profesorul, ce zici, domnule 
magician? Cum se arată zodiile? 

— Favorabile excrocilor, explică domnul Ufi. 

Pregătirile începură fără întârziere și ţinură aproape o lună. 
Nu fu pierdut niciun moment, nici ziua și nici noaptea. 
Nenorocitul Scherffer își amintea cu nostalgie de zilele petrecute 
în lagărul Trecors și apoi sub muntele Alland, unde totuși avea și 
clipe de răgaz. Uneori îi ruga cu mâinile împreunate pe 
neobosiţii și neîndurătorii săi dascăli și călăi să-i acorde măcar 
patru ore de somn... 

Ca sub stare de asediu, nimeni nu avea voie să iasă din 
castelul P., porţile erau zăvorite, iar cheile zăceau în buzunarul 
fără fund al diabolicului „magician”... 

Pe șesuri viscolea, Marea Nordului împietrise în talazuri de 
gheaţă, în interiorul castelului sub aparenţa liniștei și a unei 
intense activităţi spiritiste ce dădea delicii noi, necunoscute 
doamnei mareșal, viitorul Lünger se instruia învățând tot ce 
trebuia să știe un veritabil șef de stat și comandant de oști. Noul 
Lunger, ca și cel adevărat, trebuie să scârțâie din vioară, să facă 
versuri, să răcnească la generali, să mănânce cu eleganţă, să se 
lase îmbrăcat de servitori. Să se priceapă la câini... (să nu uităm 
de căţeaua Manitta). Chiar a treia zi după sosirea doctorului în 
magie, la poarta castelului se prezentă- un ins miop „cu vioară 
și cu o scrisoare din cale-afară de ciudată. Profesorul de muzică 
T.I. (acesta era miopul) fu luat imediat în primire de „fiul natural 
al Lungerului" și instalat într-o cameră spațioasă, explicâdu-i-se 
în termeni destul de vagi delicata și absolut secreta sa menire. 
T.I. Trăi astfel marea și unica aventură a vieţii sale. 

Chinul viitorului Lunger luă proporţii de nedescris prin apariţia 
acestei blestemate viori. Când nu mânuia arcușul, fostul deţinut 
al lagărului de la Trecors trebuia să memoreze noțiuni de istorie 
și drept, să înveţe nume de comandanţi de armate și amirali. 
Urmau insuportabilele exerciţii de versificaţie, după care i se 


permitea, vreme de treizeci de minute, să-l frunzărească pe 
Mark Twain, și poate că doar asta-l mai ţinea pe picioare. După 
un prânz substanţial și o: cafea întăritoare, urma „ora. De 
dicție”. In cadrul ei aflai: Cum te răstești la un general 
nepriceput? Cum pui la punct un heighlunger care se crede mai 
deștept decât tine? Cum trimiţi la naiba un medlunger care-și 
permite să-ţi dea sfaturi? Cum pui cu botul pe:labe un Stat Major 
care se arată surprins de intenţiile tale? Cum dizolvi un guvern 
şi cum ţii o alocuţiune la Academia Militară? Cum iei cuvântul la 
radio? Ce trebuie să discuţi cu amanta? Și cum vei descifra un 
mesaj codificat? 

„Nu este bine, prea slăvite Lunger! se mânia magicianul. Un 
șef de stat nu se bâțâie jalnic și nu se arată nehotărât când dă o 
dispoziţiune!...” 

„Păstrează-ţi cumpătul, bătrâne scarabeu”, încerca să-l 
potolească fiul neligitim al Lungerului. 

„Nu sunt bătrânul scarabeu, sunt Afisauan Ufi, doctor în 
magie neagră, astrolog și frenolog, ultimul păstrător al 
tainelor...” 

„Bine, scuză-mă, bine, bine...” 

Trei zile din săptămână Blondul, „fiul natural al Lungerului” 
lipsea din castelul P. El singur avea voie să părăsească sumbra 
fortăreață. Dat fiind caracterul secret al celor ce se petreceau 
acolo, nimeni, și cu atât mai puţin doamna mareșal, nu-și 
permitea să pună întrebări cu privire la dispariţiile tânărului 
domn Paul. 

Această substituire de șef de stat, care urma să schimbe 
cursul istoriei, trebuia să fie punctul culminant al carierei lui A-2, 
fără îndoială unul din marii agenţi secreţi ai lumii... „Toate câte 
le-am făcut până acum, sunt fleacuri, își spunea Blondul. Doresc 
să realizez imposibilul... Orice artist visează imposibilul, nu e 
așa?...” 

ÎNTR-O ZI LA CASTELUL P. APĂRU EM! 

— Ştiam că ne vom întâlni iar, zise Blondul, conducând-o în 
„salonul vampelor”, unde doamna mareșal tocmai chemase 
spiritul lui Nelson. În faţa tinerei vizitatoare, care era poate o 
nepoată a Lungerului, deprinsă cu misterul ultimelor săptămâni 
și povăţuită să nu pună întrebări de prisos, doamna P. Se 
retrase tăcută, iar în urma ei pluti spiritul amiralului. 

— Știu când m-ai urmărit, și m-am lăsat urmărit intenţionat, 


fiindcă în palma ta, puţin deasupra lupilor, scrie că noi doi ne 
vom întâlni mereu și o sărută. 

— Dragul meu... dragul meu, plânse Em. 

— Tot așa îi spui și colonelului Hars: dragul meu? 

— Tu și cu Hars... zise femeia. Trebuie să vă întâlniți, vreau să 
vă pun faţă-n faţă, vreau un duel decisiv... 

Se plimbară pe zăpadă, de-a lungul mării încremenite. 
Tremurau comete pe cer, prevestitoare, și Blondul știa că nu 
poate să n-o iubească, simțind cât e de mare disperarea ei și 
simțindu-se strivit de aștrii cu coadă funestă ce ţineau loc de 
stele, deasupra lor, deasupra lumii întregi. 

— Voi raporta colonelului Hars ceea ce se întâmplă în acest 
castel, zise Em. 

— Bine, Em, raportează-i și nu uita amănuntele. 

— Nu glumesc, Paul. Dragostea pentru tine nu mă va 
împiedica să-mi fac meseria. Suntem singuri, e pustiu, ucide-mă 
și Hars nu va afla nimic. 

— Am să te otrăvesc când ne întoarcem la castel... Voi cobori 
trupul tău neasemuit în pivniţă și te voi arunca într-un butoi cu 
vin. Negru... și voi continua să beau din butoiul acela... Te voi 
bea pe tine, dizolvată, îţi voi bea ochii, și degetele, și sânii... 

— Ucide-mă, Paul, altfel vei fi trădat! 


* 


— Totuşi, ce Înseamnă asta: „Ştiam că ne vom întâlni iar?” 
Demult, foarte demult, când eram mic, foarte mic, îl rugam pe 
tatăl meu să-mi spună una și aceeași poveste, despre stâlpii de 
telegraf, care, înconjurându-se de flăcări stacojii, se luau 
noaptea pe stradă după trecătorii pașnici. Povestea era scurtă și 
se încheia cu aceea că tata punea mâna pe baston și-i dădea 
una stâlpului... Să înveţi vioara la bătrâneţe! 

Em a auzit vioara și a văzut mutra mioapă a profesorului T.I. 
Şi știe tot ce se petrece la P., știe și scopul... „Dragul meu, 
dragul meu... vei fi trădat!” Asta ce înseamnă? Înseamnă că 
peștera din orașul copilăriei n-a fost explorată până la capăt... a 
rămas cel puţin un mister. „Am să te otrăvesc când ne 
întoarcem la castel...” 

Şi iată că Em coboară pe unul din peroanele Gării Centrale din 
Capitală... 


CAPITOLUL 32: ACEASTĂ CHINUITOARE 


NESIGURANTA 

Peroanele Gării Centrale ale Capitalei. A nins și aici, zăpada a 
netezit  asperităţile  colţuroase ale clădirilor bombardate: 
birourile gării s-au mutat în metrou. Telegraful se aude ticăind 
de undeva din fundul pământului, iar la suprafața pământului 
încă mai ful- guiește rar. Toată noaptea în personalul 
condamnat la pierzanie, prin gările disperate! Războiul îi mută 
pe oameni dintr-un loc într-altul, aparent din motive nelămurite, 
cu forţa unui cataclism natural; ce caută prin vagoane mamele 
cu copii în braţe și cerșetorii în haine militare sfârtecate? Dragă 
Em, tu ești o fetiță mică și îngrozitor de naivă... Când ai avut 
timp să crești, să devii agentă a serviciului trei, de sub șefia 
colonelului Hars? 

— Prin urmare, domnule colonel Hars, raportul meu va fi 
oficial, și niciun zâmbet, nicio tresărire a ochilor nu va trăda ce e 
cu noi, dincolo de... Dar, Dumnezeule, ce înseamnă fraza asta: 
„Nu glumesc Paul, dragostea pentru tine nu mă va împiedica să- 
mi fac meseria.” 

Colonelul Hars o privi de la înălțimea biroului său, cu faţa în 
umbră ca totdeauna. 

— Acum, când v-am explicat ce se petrece acolo, aștept noile 
dispoziţiuni... 

— Dispoziţiunile sunt neschimbate. RX2TS. Îmi prezinţi dări de 
seamă asupra mișcărilor colonelului Ball... 

— Dar la castelul P. Se pune la cale o... 

— Am impresia că-ţi pierzi timpul urmărind niște maniaci... 
(deodată faţa colonelului se îmblânzi în umbră). Nu te teme, Em. 
Voi supraveghea eu personal castelul P., dar tu ocupă-te numa; 
de Ball. 

— Nu, nu așa. Eu vreau altfel... 

— Nu uita că te afli în biroul superiorului tău... Aici n-ai voie să 
pronunţi vreau. Aici numai eu pot să vreau, și eu vreau să te 
ocupi de colonelul Ball. 

— Nu vreau să-l arestezi pe Paul Delun! aproape că ţipă Em. 
Vreau să-l întâlneşti, vreau să discuţi cu el.. Vreau să pun la cale 
o confruntare între voi doi... 

— Cuuum? Vrei să mă vezi alături de acest aventurier fără 
scrupule, probabil fostul tău iubit, pe care continui să-l 
ocrotești... 


— Aventurier? Cavaler al Ordinului Crucea de Sidef cu 
Diamant! Îl ocrotesc? Dar nu l-am trădat de mii de ori? 

— Ce aș putea discuta cu acest Paul Delun? 

— Nu știu! ţipă Em furioasă. Voi doi vă asemănaţi, într-un 
punct... Ar trebui să fiţi împreună... 

— Cândva pretindeai că e A-2! 

— Poate că nu m-am înșelat. Ai să faci o descindere la P.? 

— Asta mă privește, dar tu n-ai ce să mai cauţi acolo! Sunt 
gelos pe Paul Delun... 


...Şi-n timp ce gazda se perfecționează într-ale magiei, 
musafirii... O dată pe zi viitorul Lünger, a cărui înfățișare se 
întunecă, se înăsprește pe zi ce trece, are permisiunea de a 
deschide volumașul datorită căruia a ajuns în lagărul de la 
Trecors și apoi lângă localitatea V. Îl deschide la întâmplare - nu 
are la dispoziţie decât o jumătate de ceas: 


„Pe podea o lumânare. Am rămas cu toţii așa, privindu-ne unii 
pe alţii, vreun sfert de minut. Trei gealaţi stăteau cu pustile 
ațintite spre mine, de mi se tăiase răsuflarea.” 


Profesorul de muzică T.I. Încă nu e sigur dacă a ajuns 
prizonier al unor nebuni, sau al unor romantici. Cum e miop și n- 
are memoria figurilor și cum în ultimii vreo zece ani n-a citit 
ziare, n-a frecventat sălile de cinematograf sau adunările 
politice, nu s-a oprit în faţa afișelor și nu s-a interesat de nimic 
în afară de muzică clasică, faţa răvășită a viitorului Lunger nu-i 
spune mare lucru. Aventura forțată prin care trece nu-l 
nemulțumește atâta timp cât are la dispoziţie o sală de muzică, 
o veritabilă sală de muzică, așa cum a visat el, cu pianină și 
vrafuri de note, pe care, s-a apucat să le curețe de praf și să le 
orânduiască, ocupaţie ce-i ia cea mai mare parte a zilei, în afara 
orelor stranii când trebuie să facă conversaţie și să predea 
vioara neîndemânaticului bătrân ce pare a fi ce/ mai sărit de pe 
ax din toţi pensionarii castelului. 

În schimb ceremonia dineului a ajuns să-i facă plăcere. 
Întreaga echipă de zănatici ce-și fac veacul între aceste ziduri se 
adună în sufrageria strălucitoare, având-o în capul mesei pe 


bătrâna  spiritistă, care, după ce rostește rugăciunea de 
deschidere, își comunică ultimele performanţe: ce spirite de 
oameni mari a mai reușit să deranjeze, aducându-le la colocvii 
pământene... Trăind ca un ascet toată viaţa, T.I. A descoperit 
miraculoasele savori ale unei băuturi despre care n-avusese 
știre până atunci: vinul. Bătrânul şobolan Otti coboară zilnic în 
pivniţa familiei P., și, suflet de hoţ și risipitor, dar, spre lauda sa, 
lipsit de meschinăria proprie slugilor și înţelept cunoscător al 
conţinutului măreţelor butoaie, asigură o perfectă aprovizionare, 
spre bucuria comesenilor și a spiritelor doamnei mareșal. 


* 


— Nu pot suferi acest castel! repetă Em în timp ce ziua, 
mereu mai palidă, agoniza pe orizontul îngheţat, zbătându-se în 
roșu, în violet, în verde-de-gheaţă, în violet-speriat, în verde-de- 
gheaţă-fugar-încercuit-de-semnele-morțţii, în roșu-ce-palpită-de- 
groază și la dreapta lor castelul părea că plutește ca o corabie 
ciuruită de termite. Nu pot suferi niciun castel, parcă aș fi 
îngropată sub pardoseala fiecăruia și trebuie, trebuie să se 
sfârșească o dată! 

— Oricum, se va sfârși, zise Blondul, și aburii parcă licăriră în 
faţa ochilor săi. 

— Se va sfârși, da, se tângui femeia. 

— Cu ce ai venit? 

— N-auzi ce spun? Că se va sfârși! 

— Știu. Cu ce ai venit? 

— Cu același tren pe care-l iei tu pentru inexplicabilele tale 
fugi în capitală... Ti se face frică de acest castel, fugi, dar te 
răzgândești, și vii înapoi... Ce ai de gând? Dar nu-mi spune, știu 
ce ai de gând. Cu același tren am venit, iar din gara Polssan m-a 
luat în sanie un ţăran bătrân. lar de la Zamak am venit pe jos. 

— E un adevărat noroc că n-ai întâlnit lupi.. 


Copii!! Tema pentru acasă este: CE ȘTIM DESPRE LUPI? Ce 
știm despre lupi? Știm că lupii au o coadă și fiecare are un tătic 
și o mămică și când lupul nu vrea să bea lapte dimineața, tăticul 
său îl bate și mămica îl pune în genunchi și atunci lupul e bun și 
bea laptele și se duce la școală și la școală învaţă. 


— Tu nu vrei să mă înţelegi? Am zis că se va sfârși! Ce-ţi 
închipui că am făcut? 

— Bănuiesc ce ai făcut, Em, draga mea. Te-ai dus la Hars și i- 
ai explicat ce se petrece în castelul P. 

— Te iubesc foarte mult, pentru că tu ești omul-căruia-nu- 
trebuie-să-i-explici-nimic... Tu nu ceri niciodată explicaţii și dacă 
ai ști cât e de comod așa... Mi-ar fi foarte greu să explic de ce 
m-am dus la Hars și te-am trădat... Mi-e și mai greu să înţeleg 
de ce nu ţi-e frică. Şi de ce nu mă omori pe loc. 

— E simplu: fiindcă Hars nu te-a luat în serios. 

— De unde știi? tresări Em. 

— Fiindcă Hars e deștept. 

— Hars s-a răstit la mine... 

— Urât din partea lui. 

— S-a răstit, a cerut să-mi văd de treabă. 

— Şi care e treaba ta, acum, dacă nu sunt indiscret? 

— Asta, prin urmare, n-o mai știi! 

— E imposibil să știu totul. 

— Îți voi spune. De ce nu ţi-aș spune? Trebuie să-l urmăresc 
pe Ball. 

Blondul fluieră de uimire. Se gândi o clipă, apoi o întrebă: 

— Și cum îţi îndeplinești misiunea, de vreme ce-ţi pierzi 
timpul dând târcoale castelului P.? 

— Presimt, dragul meu, că aici se petrec lucruri mai 
importante! lar cu Ball am rezolvat simplu: îi înaintez lui Hars 
rapoarte false, inventate. 

— Dacă află Hars, te ucide... Și are să afle! 

— Dacă mă ucide... oricum, trebuie să se termine. Poate că 
mă vei apăra tu împotriva lui Hars! 

— În cele din urmă colonelul mă va ucide și pe mine... 

— Da. E sfârșitul firesc al oricărui agent secret. 

— Nu. Mă va ucide din gelozie. Pentru tine, Em. 

Femeia se îndreptă, trupul i se înălță parcă, deveni mai zvelt, 
obrazul ascuns în fularul îmblănit, obrazul puţin îmbujorat de 
frig, fremătă de nerăbdare: 

— Și acum? Frumoasa stenodactilografă așteaptă! Ce facem. 
Paul? Vezi, cu câtă convingere îţi zic Paul, cu toate că nu acesta 
e numele tău, dar m-am obișnuit așa și dacă mi-ai spune acum 
că te cheamă Pierre, Donald sau Emmerich, m-aș obișnuit 
imediat, tu ai o calitate extraordinară, ţi se potrivește orice 


nume... 

— Nu cred. Nu cred că mi se potrivește de pildă Teophil și nici 
Augustin. 

— Ba da, ba da! Teophil e sumbru, dar, dacă l-ai purta tu, s-ar 
lumina dintr-o dată; s-ar mula pe tine: ca un pulover de lână, 
elastic. Cum de reușești să faci tot ce vrei? Aerul tău victorios 
mă înspăimântă, dar mă și irită, îmi vine să mă răzbun, fiindcă 
eu n-am înregistrat niciodată nicio victorie și, chiar dacă erau 
victorii, când le prindeam în mână, când le lipeam de mine, 
deveneau moi, leșinate și fără gust. Cum de se poate ca oamenii 
să fie atât de diferiţi? M-am dus la Hars poate fiindcă vreau să-ţi 
cauzez neapărat o înfrângere, dar uite că n-am fost luată în 
serios... Și dacă totuși, da? Hars s-a prefăcut a nu fi interesat de 
povestea despre castelul P., dar azi, mâine, va pica aici și ce vei 
face? 

— Voi înregistra o înfrângere, spre bucuria ta, Em! 

— Va fi deci o victorie pentru mine? Nu, fiindcă te iubesc, 
înfrângerea ta nu va fi pentru mine decât... 

— Prin urmare, ce dorești? 

— Nimic, nimic... Ce este între noi? Ce să scrie frumoasa 
stenodactilografă în manuscrisul ei blestemat despre noi? Se 
întâlneau, făceau chefuri și uneori se culcau împreună și pe 
urmă... Asta e totul? Ne amăgim, nu? Sau... Tu mă iubești? 

— i-am spus... ţi-am spus că ne e dat să ne întâlnim mereu, 
asta e totul, dar asta e foarte mult, mai mult decât își poate dori 
un om într-o viaţă atât de scurtă... Nu știu dacă te iubesc, dar aș 
vrea să trec ținându-te de mână peste un pod foarte mare, care 
să nu se sfârșească niciodată. 

— Explică-mi tu, fiindcă eu nu pot. De ce te-am trădat 
colonelului... Of, lupii! tresări Em, rămânând eu ochii mari, 
aţintiți drept înainte. 

— Nu, zise Blondul, nu e niciun lup. Acolo trebuie să fie hanul 
de la marginea satului - pe aici nu prea se omoară cu 
camuflajele Am făcut, așa în glumă, vreo șase kilometri... 

Blondul o sărută: fu o îmbrăţișare lungă. Em nu auzi nimic, 
dar Paul Delun auzi un jalnic și lung chelălăit, trist de-ţi răscolea 
inima. Era poate vântul învârtejându-se printre lotcile pescarilor, 
trase pe țărm, năpădite de troiene, dar poate că apăruseră 
lupii... 

— „Ei bine, un conflict e cam așa: Un om are o socoteală cu 


altul și-l omoară. Atunci fratele ăluia îl omoară pe el. Apoi ceilalţi 
frați, de ambele părti, se bat între ei. P-ormă îşi vâră nasul si 
verii și încetul cu încetul fiecare din ei e omorât și atunci 
conflictul s-a terminat. Dar ține mult de tot și merge al dracului 
de încet.” 

— Ce e asta? întrebă Em. 

— Dintr-o carte pe care o răsfoia un prieten. Atâta a citit-o, că 
o știe pe de rost. Acum încep și eu s-o învăţ pe de rost. 

— Eu nu știu pe dinafară nimic... doar Imnul la Lunger l-am 
învăţat în liceu. Ne puneam uniformele și mărșăluiam în cadență 
prin curtea școlii, cântând. Tu care le știi pe toate spune: E 
homo, sau nu e homo Lungerul nostru? 

— Pentru întrebarea asta, marș în lagărul de concentrare. 
Peste câţiva ani părinţii tăi vor primi un pacheţel de cenușă... 
Nici nu va fi a ta, ci din grămadă. 

— Ştii că n-am părinţi. Cred că nici n-am avut niciodată. 

Faţa galbenă a beţivului de pe laviţă se apropia și se depărta: 
era cald la han, cinci invalizi, toţi de prin războaie diferite, se 
prinseseră de după gât și urlau ca lupii. 

— Cum îţi scrii tu rapoartele inventate despre colonelul Ball'? 

— Ah, mi-am amintit, mai știu încă ceva pe de rost, cuvintele 
unui șlagăr: „Mai trage-mi un glonte în tâmplă, Mary...” îl cânta 
un băiat care venea în permisie... De ce te uiţi așa la mine, Paul 
Delun? 

— Dacă ai plânge acuma, lacrimile tale ar lăsa pe faţa de 
masă pete de auriu-stins-încet-în-lacul-verde. Ce poţi inventa 
despre colonelul Ball? 

— Multe! Că e constipat - Doamne, ce vânt se ridică afară, 
auzi, precis că ne ia dracu la noapte, și n-ar strica să ne ia - și în 
acest scop, ba nu, din această cauză, umblă zilnic la farmacia de 
pe Bulevardul Învingătorului, colţ cu șoseaua Luptei împotriva 
Celor Care Șovăie, care se va numi de acum înainte Șoseaua 
Amiral Krug, unde face schimb de zâmbete cu domnișoara A. 
Ce-ţi pasă ţie de Ball? 


Dimineaţa o conduse la gară: încă nu se luminase de zi. 
— Să nu mai vii, ne vedem în Capitală. 
— Şi Hars mi-a cerut același lucru; să nu mai umblu pe aici. 


Parcă v-aţi fi vorbit! 

— Poate. Pe aici numărul lupilor se va înmulţi... 

— Ne vom mai vedea? _ 

Personalul încă nu intrase pe peron. Intristătoarea gară de 
provincie, acoperită în alb, sub cerul sticlos și uuu!. Uuu! o 
locomotivă manevrând undeva la dracu. 

— Ne vom mai vedea? 

— Totdeauna, totdeauna și mereu, zise Blondul. 

— Dacă vine Hars la castel? 

— Dacă vine colonelul la castel, îi facem cunoștință cu spiritul 
lui Don Quijotte... 

— Hars nu se bate cu morile de vânt. El e cel care a aruncat în 
aer instalația pentru arma Beta a Aliaților... 

— Şi cine a aruncat-o în aer pe cea a Lungerului? 

— Un Hars de-al Aliaților. Poate chiar tu. 

— Poate chiar eu. 

— Urăsc castelul în care te reîntorci fără mine, te va înghiţi, ai 
să mori acolo, o să vină Hars, are să vă ridice pe toţi, voi 
înregistra o victorie răsunătoare, prima mea victorie, poate mă 
vor decora... 

— Nu mă întorc la castel, te însoțesc spre Capitală. 

— Da? 

— Dar tu n-ai să mă vezi. E partea secretă a misiunii, devin 
invizibil. Dacă plângi, am să râd de tine, gândește-te că te 
așteaptă Hars, că mă vei înșela cu el și că iarna va trece și că 
lupii se vor ascunde iar în pădure... Aseară erai foarte frumoasă 
la hanul din Zamak, aproape că-mi venea să te cer de nevastă, 
mai ales după ce am băut, abia mă reţineam, fiindcă nu se 
poate... 

— Dar dacă s-ar fi putut?... Pot să consider că totuși m-ai 
cerut, nu? Asta e suficient, nu? Îţi sunt un fel de logodnică, îmi 
dai voie să-i comunic noutatea lui Hars? 

— Are să mă spulbere de gelozie, mai bine taci. Mi-e teamă 
de Hars, mai ales că întâlnirea dintre noi devine inevitabilă... 

Em îl luă de mână, palidă. În sala de așteptare mai tremura 
de frig un singur om, care se așezase în colţul opus lor. 

— O întâlnire între tine și Hars? 

— Tu ai propus-o! zise Blondul. 

— O voi mijloci, deși mor de frică. 

— Pentru mine, sau pentru Hars. 


— Amândoi sunteţi... foarte puternici. Nu vrei să intri în 
serviciul lui Hars? 

— Ar fi prea comod, Em, râse Blondul. 

— Şİ tu ai preferat totdeauna lucrurile încurcate. Care e de 
fapt drumul tău? Până azi nu știu nimic despre tine, absolut 
nimic! 

— La ora asta doamna mareșal are prima înfățișare cu 
spiritele. 

— Care e credinţa ta, Paul? , 

— Nu cred în nimic. NIMIC N-ARE IMPORTANTA! Dacă aș fi un 
obsedat aş zice că individul de colo trage cu urechea la ce 
glumim noi aici, dar ar fi să supăr cerul... De un singur urmăritor 
mi-e frică, de mine, grozav de bine știu să mă urmăresc, și ce 
încăpățânare, uf, a trecut timpul și trenul tău... Vezi ce faci cu 
Ball, inventează ceva picant, să i se roșească urechile lui Hars 
de plăcere și rușine... 

— Trenul... Paul! Am să te mai văd? 


CAPITOLUL 33: „ĂȘTIA NU ERAU NICI REGI, NICI 


DUCI...” 

— Tremur ca o piftie, zise Scherffer, după ce trenul porni. La 
naiba, o să mor de inimă, jocul ăsta nu e pentru mine. 

— Afară ningea iarăși cu fulgi deși și mărunți. 

— Unde ţi-ai lăsat mașinuţa? întrebă Blondul. 

— La Glingen, vreo treizeci de kilometri de Capitală, răspunse 
B.D. 

— Cunosc localitatea. Speri s-o mai găsești sub zăpadă? 

Trenul se zgudui tot, ca și cum ar fi făcut un salt, curbându-se 
ca un șarpe. In compartimentul de clasa a treia era frig, trenul 
mergea ca melcul și Scherffer repetă: 

— Voi n-auziţi? Mor de frică! 

Bătrânul Detectiv scoase cartea din propriul său buzunar și i-o 
vâri sub nas. 

In cele din urmă regele se ridică, făcu câtiva pași și 
scremându-se nitel dădu drumul la un discurs plin de lacrimi și 
de aiureli... 

Astfel călătoriră ei în ziua aceea și, pe măsură ce trenul 
cobora spre sud, aglomeraţia creștea. La Glingen abia putură să 
se strecoare prin coridorul unde nu mai încăpea niciun ac. 
Bătrânul Detectiv descoperi cu greu mașinuţa, sub un troian de 
zăpadă, și mai greu îi fu să pornească motorul înţepenit de ger. 
Când ajunseră în suburbiile Capitalei, însera și ieșiseră jurnalele 
de seară. Pif-paf și tram-tram! 

Blondul se trezi singur în camera hotelului, prin dimineaţa 
sticloasă treceau scântei albastre, ţipete albastre-lin-dublu- 
forte, păsări albastre-duble-triple, albastru-fugar-oranj-verzui, și 
păsări mici-rotunde-galbene-iuţi. 

— La noi e razie de la Z.Z. În fiecare dimineaţă, între nouă și 
zece, îl avertizează camerista tânără, cu sânii împungână, 
intrând în cameră, fără să bată. 

Blondul o dădu afară și se întoarse pe partea stângă. 
Câteodată e grozav să fii singur, singur. 

— Eu am vrut doar să vă fac bine, revine cameristaşi-l 
privește din ușă. 

Prin faţa geamului aceleași treceri, zboruri iuți, hotelul e de 
mâna a doua, mai sus de etajul trei ar putea să fie și ploșniţe, 
aceleași păsări - prin faţa geamului - „știți, știți doar cum e o 
razie, și eu...” 


— Adu-mi ţigări „Mercur”, repede. 

— Da, domnule, Mercur, cu plăcere! 

Scârție, firește, dar și osia pământului scârțâie. Aici - mai mult 
la risc, mai puțin la calcul, și la dracu’! 

— Poftim ţigările! 

— Păstrează restul. 

— Aș vrea doar să... 

— Mai târziu, fetițo, mai târziu, ieși! 


Nu mi-a trebuit mult timp ca să-mi dau seama că mincinoșii 
ăștia nu erau nici regi nici duci, ci niște potlogari și niște 
șarlatani. 


Blondul dejună la o mică ospătărie, unde patronul, un invalid, 
își distra mușteriii prezentând un mic spectacol de dresaj, avea 
un câine înţelept care știa să numere, și poate să și vorbească. 
„Manitta, căţeaua favorită a Lungerului, ha, hop, ham și hu.” 
Căţelul invalidului purta numele de Marian și avea ochii trişti, 
deși soarta lui nu era de lepădat. 

— Bătrâne scarabeu, sper să iasă! Doamne, când va putea și 
omul să trăiască măcar cinci zile fără - da, aș mai servi o porție, 
a fost excelent ca pe vreme de pace... ce spuneţi, au distrus 
Opera? Am lipsit din oraș, n-aveam idee, când te gândești.. Nu 
sunt artist... credeţi că semăn cu...? Sunteţi prea amabil, 
decorația aceasta, într-adevăr... M-am îndopat ca un câine 
hămesit, ce drăguţ e acest căţel Marian! Atât de tânăr?... 

Gata. Aerul, frigul, seninul, ruinele cotidiene, frumoasa 
Capitală a Lungerului. Războiul merge prost, ciorba săptămânală 
gratuită nu se mai... 

Scările, una, două, trei... vizită la această oră matinală, 
portarul s-a uitat chiorâș la mine, dar dacă află că sunt prietenul 
domnișoarei Mata Murse... Em! Paul, tu?! Încă dormeai, Em? 
Stăteam la fereastră... Așa, în cămașă de noapte? M-am lenevit, 
mă gândeam ce să inventez despre Ball, sunt hotărâtă să nu 
mai mișc un deget... Pierdem războiul, toate războaiele le 
pierdem, dar te iubesc, mă bucur că te văd, trăiești, când ai 
venit? Ştii, nu, că sunt și eu urmărită? Ce încurcătură, ce 
încurcătură ce-și vor zice dacă vor afla că m-ai vizitat? Nu, Em, 
n-am să urc la tine. Nu trebuie să ne vedem. Mai târziu. Mai 
târziu... Blondul se îndepărtă, la doi pași de el începuse o 


fanfară, în gerul dimineţii, să urle. Și deodată observă că e 
urmărit. Colonelul Ball... 


CAPITOLUL 34: TE VOI RAPI LA NOAPTE... 

Deasupra golfului ninge, iarna e aspră și bogată. Măruntele 
localităţi înșirate pe coastă, spre miazănoapte, se sufocă sub 
nămeţii albi, copleșitori. Viforniţa dănţuie deasupra Mării 
Nordului, stârnește vârtejuri până la cer, urlă și bolborosește 
terorizată de propria-i spaimă. 

Pe faleză, deasupra golfului, vilele se pierd între arbori uriași. 
Câteodată dimineaţa, în timp ce oamenii de serviciu mătură 
aleile de zăpada cernută peste noapte, poate fi văzută ca o 
nălucă albă cu pete cafenii o căţea superbă cu privirea 
inteligentă și nobilă, zburdând împrejurul unui bărbat gârbovit, 
înfofolit în blănuri. 

Căţeaua e Manitta, favorita Lungerului, iar insul gârbovit... 

Posturi de pază, discrete, înconjoară în trei centuri succesive 
cartierul de vile; locul e izolat și puţin cunoscut, națiunea n-are 
știință de acest refugiu al Marelui Stăpân, pentru ea Lungerul e 
mereu în Capitală, ziua și noaptea în biroul său, unde lumina nu 
se stinge nicio clipă, veghind, aplecat deasupra hărților, ori 
întreținându-se cu sfetnici credincioși... 

Totul e minuţios organizat: furnizorii transportă vinuri alese și 
trufandale, lacheii stilaţi până-n vârful urechilor își cunosc la 
perfecţie atribuţiile, iar muzicanţii și artiștii ce vor delecta 
musafirii cu ocazia sărbătorilor de iarnă pot fi văzuţi petrecând 
zgomotos într-o sală anume pregătită pentru ei. Cei mai buni 
oameni ai poliției secrete stau la pândă. O defecțiune totuși s-a 
produs în acest mecanism: persoane străine au reușit să 
pătrundă în citadelă. 

Nimeni n-a reușit să afle cum: într-o mașină ce aducea lăzi cu 
citrice sau făcând pe furnizorii? Deghizaţi în muzicanți? Sau 
poate chiar în ofițeri? 

Ce e adevărat și ce e legendă? Câteodată conducătorii de 
state încuviinţează tacit aceste povești despre misterioase 
comploturi și atentate. Un atentat nereușit te înalţă, îţi creează 
o aură de invulnerabil... 

Dar cum au reușit îndrăzneţii intruși să înșele vigilenţa 
Manittei, ba mai mult, să-i câștige prietenia? Legenda spune că 
ei ar fi trăit chiar câteva zile în citadelă, ascunși, sau poate 
circulând în libertate printre oaspeţi, deghizați în chelneri sau 
servitori. Şi astfel, observând obiceiurile, și-au pregătit în liniște 
lovitura... 


Ninge iar. Deasupra grădinii japoneze cade încet înserarea, un 
vânt larg, domol deocamdată, aduce adieri îngheţate de pe 
întinsul Mării Nordului. Se întunecă repede. Bărbatul gârbovit, 
învelit în blănuri scumpe, privește gânditor drept în faţă, în gol. 
Alături de el, căţelușa Manitta scormonește în zăpadă... „Luna 
asta străvezie, imaterială mă apasă... încă din copilărie, când o 
vedeam pe cer, îmi venea să urlu ca un câine... Acum e ascunsă 
dincolo de viscol, de nori, dar e tot acolo, o simt deasupra, mă 
chinuie, mă absoarbe, mă absoarbe... Un sentiment neliniștitor, 
de nesiguranţă, de slăbiciune, de cădere în spaţiu... O anume 
nesiguranţă și instabilitate a vieţii, a materiei în general... Prea 
puţine puncte de sprijin, prea mult vid, un vid imens, 
necontrolabil, ameninţător... Suntem doar niște biete fiinţe 
înfricoșate, tot timpul în căutarea unui punct de sprijin... Ce lună 
stranie, ce lună îngrozitoare...” 

Deodată gârbovitul stăpân al Manittei tresare. Noaptea e 
halucinantă, plină de umbre! Din chioșcul de alături, sau poate 
din pământ, din zăpadă, din viforniţă, a răsărit un ins la fel de 
gârbovit, învăluit în aceleași blănuri, cu aceeași față prelungă, 
osoasă, cu bărbia urâtă și proeminentă, ochi injectaţi, dureroși, 
arzători. Lungerul întinde mâna, ca pentru a se trezi, omul din 
faţa sa - dublura - face la fel. Parcă s-ar privi în faţa unei oglinzi. 
Ambii bătrâni schițează câteva gesturi, fac pași prin zăpadă, se 
examinează, se învârtesc... Totul durează doar câteva clipe ce 
par veșnicii. În colţul acela al grădinii japoneze se află acum doi 
Lungeri. Care e cel fals și care e cel adevărat? 

Alte două umbre ies dintre nămeţi, se reped la unul din cele 
două exemplare identice, îi îndeasă un căluș în gură şi-l târăsc 
după ei, se pierd în viscol. Întunericul trage o perdea. 
Retragerea a fost studiată și pregătită. Totul n-a durat nici 
treizeci de secunde. Se dă alarma... 

Au fost prinși răpitorii, ori au izbutit să fugă? 

Se spune că în chioșcul lângă care s-a petrecut strania 
întâmplare poliţia a găsit o carte veche, făcută ferfeniţă de cât a 
fost citită și răsucită, un roman interzis al unui autor foarte 
interzis, un oarecare Make, Marth sau Mark Tffein, Dwain sau 
Twain, care trăiește pare-se în Nicaragua și e dușmanul personal 
al Lunge- rului. 


Se vede că Scherffer, care la început se împotrivise și se 
arătase înfricoșat de planul pe care-l considera irealizabil și 
nebunesc, se lăsase convins și în cele clin urmă el însuși ardea 
de dorința de a se instala pe tronul Lungerului, măcar pentru o 
zi! Așa se explică figura lui neagră de disperare și durere și așa 
va intra el în memoria lui Paul Delun pentru totodeauna, în 
momentul când, scoţându-i-se masca de pe faţă și călușul din 
gură, a început să mugească: 

— Idioţi, nătărăi, asasini, cretini, paranoici, aţi stricat totul! Eu 
sunt Scherffer, nu sunt Lungerul! M-aţi răpit tot pe mine! 

Ce nu putea să priceapă fostul pensionar al lagărelor de la 
Trecors și V. Era veselia „imbecilă” ce i-a cuprins pe Blond și pe 
B.D., când și-au dat seama de eroarea comisă. În loc să-și 
frângă mâinile de durere, ei au hohotit cel puţin un ceas, 
trăgându-și pumni și bătându-se cu palmele peste genunchi, 
aruncându-și reciproc complimente precum „redus mintal”, 
„avorton nenorocit”, „triplu idiot”, „spion ratat”, „vagabond 
sinistru”. 

— Ce vrei, Scherffer. Încearcă Blondul să-l consoleze, ce vrei, 
să plângem? Așa e meseria, n-am reușit acum, vom izbândi data 
viitoare: LUĂM TOTUL DE LA ÎNCEPUT! 

— Pe mama dracului! scrâșni falsul Lunger, nu se mai poate. 

Şi începu să plângă bătrânul. 

— De ce nu se mai poate? întrebă B.D. 

— Fiindcă am să mor... 

— Da' de unde! Ești mai în putere ca oricând. 

— Am să mor! se căina Scherffer. Eram atât de sigur de 
reușită, că am lăsat în chioșc cărțulia de care nu m-am despărţit 
atâția ani... Mă gândeam s-o iau după ce dispăreţi voi cu 
prada... Unde mai găsesc eu un Huck Finn? Cum voi putea trăi 
fără el de-acum înainte? 

— Dar îl știi pe de rost! N-ai decât să spui din memorie: 
„Capitolul șasesprezece. Am dormit toată ziua, iar seara am 
pornit la mică distanță după o altă plută nemaipomenit de 
lungă, care înainta încet ca un convoi. Avea la fiecare capăt câte 
patru namile de vâsle și cred că pe bordul ei erau cel puțin 
treizeci de oameni, în mijloc se vedeau cinci wigwamuri mari...” 


CAPITOLUL 35: MACHIAJUL 


„Frumoasele zile s-au dus, gândi Blondul, când chefuiam în 
pivniţa lui Lefke, iar Bătrânul Detectiv mă deplângea că nu sunt 
decât un idiot”. Se privi în oglindă. Îmbătrânise?, 

Între buzele subţiri, arcuite cu nobleţe, sticleau dinţii albi (ca 
de lup), iar la colțurile gurii, înălțate în surâs, avea un freamăt, 
un tremur abia sesizabil. Din dreptul nărilor coborau două 
umbre, ce se continuau deasupra maxilarului inferior, spre 
urechi, într-o umbră mai mare, ascuţindu-se în sus. 

„A fost un joc blestemat, gândi Blondul, și probabil va trebui 
să plătesc. Dar ce expresie ciudată avea Glimt Berg, mort, 
otrăvit, cu recipientul de apă elementară alături. Pe cine ironiza 
el dincolo de moarte?” Işi privi ochii cu pleoapele ușor inflamate. 
Ochii străluceau, cenușii, albaștri câteodată. 


* 


Pe la sfârșitul lunii februarie, A-2 se întâlni cu RX2TS într-o 
casă părăsită, pe jumătate dărâmată, sub o coastă acoperită de 
pădure puternică, vibrând vie în văzduhul îngheţat și limpede. 

Locul era pustiu, turla bisericii unei mici localităţi, Glingen, 
putea fi văzută pe vreme frumoasă la vreo trei-patru kilometri 
depărtare. 

Casa, uscătoria de fructe și livada aparținuseră unui... dar ce 
importanţă are? Blondul înjghebase un foc într-una din odăile ce 
se păstraseră mai bine și adunase acolo niște scaune șchioape 
și o măsuţă. 

— Conferinţa poate începe, zise el, numai că... 

— Are să vină și Hars, spuse Em. Hars se ţine totdeauna de 
cuvânt. 

— Are să vină cu toții agenţii lui? rânji Blondul. 

— Singur. Şi-a dat cuvântul de onoare. 

— Grozav te poți bizui pe cuvântul unui șef al poliției secrete! 

— Are să vină singur, repetă Em, privindu-l în ochi. 

— Puțin îmi pasă, făcu Blondul. Poate să vină însoţit de un 
regiment... 

— Chiar și în cazul acesta, sunt sigură că ai scăpa, observă 
femeia. 

Il așteptară câteva ceasuri, dar colonelul Hars, șeful 


serviciului trei, nu se prezentă la întâlnire. 
— l-a fost frică, observă Blondul. 
— Crezi? 


Em mijloci o nouă întâlnire între Hars și Blond, peste câteva 
zile, făcând ceea ce numeau ei „un joc blestemat”. De data 
aceasta Em veni prima în casa singuratică și aprinse focul în 
vechea vatră cu lemnele și surcelele rămase de rândul trecut. 
Era către ora zece dimineaţa, împrejur domnea pustiul, și 
liniștea, pe deal pădurea tremura și agentei RX2TS i se făcu 
frică. De singurătate, de focul ce ronţăia cu hărnicie și insistenţă 
lemnul uscat, de sentimentul direct că totu/ se va sfârși azi. 

Alerga de la o fereastră la alta tremurând, cu toate că se 
făcuse cald. | se păru că vede sub streașina pădurii umbre ce se 
îndepărtau în salturi repezi prin zăpadă. Erau poate cei doi lupi - 
lupii ei - urmărind vreo căprioară. 

Mai puse lemne pe foc, scoase din poșetă oglinda și se privi. 
Gura mare, cu buzele răsfrânte senzual, palide. Se rujă. În ochii 
căpruli-fibros-galben-mărginit-cu-azuriu, febră și frică. Işi dădu 
genele cu creionul negru, lungindu-le ca pentru un spectacol cu 
„Tosca”... 

Simţi că vine și se repezi la geam și văzu uniforma colonelului 
Hars. Înainta încet printre movilele albe, privind în jos. Știa și el 
că totul se va sfârși azi? 

Privi dincolo de umerii lui Hars, spre vechiul drum de ţară, 
abia vizibil. Nu era nimeni acolo, nici mașină, nici oameni. Hm! 
Hars mergea foarte încet, punctual totuși la întâlnire, cu pasul 
lui cunoscut și Em strânse repede rujul și ustensilele de 
înfrumusețare și-și aruncă poșeta jos, lângă vatra în care 
pâlpâia un foc bun. 

„Mai bine n-ar fi venit!” gândi Em, observându-l pe Hars cum 
abia înaintează, privind mereu în jos. Poate îi caută urmele, sau 
merge chiar pe ele. Ar fi o ciudată precauţiune. 

„Ce iarnă frumoasă”, își zise RX2TS, simțind cum îi tremura 
cotul pe pervazul ferestrei. Doar un singur geam era întreg, pe 
acolo abia pătrundea lumina, celelalte ochiuri fiind astupate cu 
șomoioage de hârtie, cârpe și paie. Vara păstorii satului vecin 
vin aici cu oile și vitele și se instalează comod pe săptămâni 


întregi în gospodăria părăsită. 

Hars se oprise la vreo trei sute de pași de casă și privea peste 
ea, poate către pădure. O fi văzut și el umbrele pădurii... 
Zăpada sclipea dureros și era atât de pustiu, un singur om, un 
singur om, și ea, tot singură, și pădurea bântuită de fantome. 
Brusc tremurai încetă. Nu-i mai era frică. Ridică poșeta, o 
deschise, văzu sclipind tocul negrul al revolverului, puse poșeta 
alături și zâmbi. 

Hars porni iar spre casă. „Oare nu visez?” se întrebă RX2TS 
privind focul. Voi să meargă, să-i simtă căldura, dar nu izbuti să 
se dezlipească de fereastră. Pașii lui Hars înaintau foarte încet, 
dar atât de sigur. Bărbaţii sunt mai curajoși? Işi ascund mai ușor 
frica? Bărbaţii sunt foarte fricoși, și cei cu adevărat fricoși își 
manifestă lașitatea mai urât decât femeile, știa asta, dar... 

Hars se apropiase mult, dar se opri iar. Privea ceva, privea 
geamul unde pândea Em. Femeia tresări și se trase puţin într-o 
parte. 

Apoi Hars privi iar în sus, făcu un gest inexplicabil al mâinii 
înmănușate, gest de apărare, de ferire a ochilor în faţa unei 
priveliști sau a unei viziuni ce-l înspăimânta pentru o clipă, pe 
neașteptate. Îi putea distinge trăsăturile feţei. De astă dată 
machiajul STĂPÂNULUI părea să fie făcut mai neglijent decât 
altădată. 

Em oftă, stăpânită de o lungă înfiorare, desigur și el știa că azi 
se va sfârșţi totul... Mai bine să fi lăsat în suspensie, să fi 
plecat... Dar așa ceva te urmărește toată viaţa, ca un vis de 
groază, dacă nu termini. 

Un tăciune împușcă în vatră, Em simţi cum se clatină 
pământul sub picioare, scoase din poșetă revolverul - în timp ce 
Hars pornise iar și se apropie cu ochii aţintiţi în ferestruica ei - 
şi-l lipi de tâmplă. Să apese pe trăgaci, să moară, și Hars s-o 
găsească acolo, și totul să rămână în suspensie. „Mi-e teamă și 
mă simt lașă, dar urăsc teama și lașitatea, am timp să mă 
împușc oricând, acum vreau să...” Ascunse arma. 

Hars venea direct, nu spre ușă, ci spre ferestruică. Acum se 
priveau ochi în ochi. Văzu chipul obosit, întunecat al colonelului 
și Hars își lipi fața de sticlă și-i zâmbi, cu celălalt zâmbet. Un 
zâmbet nepotrivit pe fața obosită, îi văzu buzele mișcându-se și 
mai mult ghici cuvintele. 

— A venit Paul Delun? întrebă colonelul. 


— Încă nu. Intră! răspunse Em. 

— Să intru? se mișcară buzele subţiri ale colonelului. De ce? 
Mai bine aștept aici... 

„Oh, poate se teme, ar fi dezgustător”, gândi Em și strigă: 

— Intră, te rog, vreau să vorbim! 

Colonelul Hars își bătu cizmele de prag, să se scuture de 
zăpadă, precauţiune inutilă („Poate vrea să câștige timp!”) dat 
fiind halul în care se afla cămăruţa unde fusese făcut focul. 
Intră, aducând un val de răceală. Em nici nu-l privi, rămase la 
fereastră, iar când se întoarse în cele din urmă, pe obrazul ei se 
prelingeau două lacrimi. Colonelul o privi rece. După zâmbetul 
de afară, expresia aceasta distantă o necăji pe Em. Nu, nu era 
cazul, acum, când... 

— Ce s-a întâmplat? 

Oh, îmi lăcrimează ochii din cauza zăpezii. E prea albă, prea 
curată. 

— De ce întârzie Paul Delun? S-ar putea să nu vină de loc? 

— N-ar fi de mirare, răspunse Em, cu ochii aplecaţi. Data 
trecută el a venit, dar tu ai lipsit la întâlnire. 

— Ei! făcu nepăsător Hars, dând jos mantaua de pe umeri. Ce 
iarnă deosebită! 

— Îţi place, îţi place, colonele? larna, vreau să zic.. 

— Totuși, unde e Paul Delun? 

— Într-adevăr, unde? repetă Em. 

Hars făcu un pas spre ea: 

— De ce te uiţi așa la mine? 

— Mă întrebam doar unde poate fi Paul Delun... 

Hars își mângâie bărbia, intrase brusc la căldură din gerul 
bărbătesc de afară și nu se simţea la largul său. 

— Pretinzi că nu știi unde e? Doar îi ești prietenă... 

Ochii colonelului sclipiră. 

— Nu pretind că nu știu unde e, răspunse aproape în șoaptă 
femeia. Dimpotrivă, cred că știu foarte bine unde e. 

— Undeva pe-aproape? 

— Oh, bineînţeles. 

— Atunci, să mergem la el, n-are rost să așteptăm! 

— Nu e nevoie să mergem, Hars. 

— Cum? 

— Nu e nevoie să mergem. Paul Delun se află aici... 

— În această casă? 


Acum se găseau faţă-n faţă și cu o mișcare fulgerătoare Em 
își înfipse degetele subţiri în părul întunecat al colonelului; 
smulse peruca și deodată luci părul mătăsos al Blondului. 

— Nu e nevoie să mergi nicăieri, Hars, vorbea Em și lacrimile 
îi curgeau pe faţă, Paul Delun se află aici... aici... Colonelul Hars 
este Paul Delun... sau mai bine zis... Paul Delun este colonelul 
Hars! 


CAPITOLUL 36: GELOZIA 

— De când știai? întrebă Blonaul. 

— Ce-ţi pasă? Poate abia în clipa asta mi-am dat seama, 
poate că știu de mult... dar adevăratul colonel Hars a căzut 
prizonier - e atâta timp de-atunci! — și-n locul lui te-ai întors tu! 
N-am să înţeleg niciodată, niciodată, de ce a fost nevoie să apari 
și sub înfățișarea lui Paul Delun... . 

— Nici nu e nevoie să înţelegi. In orice caz nu eu voi fi acela 
care să-ţi explice, Em. 

Tăcură, ascultând cum focul nimicește vreascurile uscate, cu 
trosnete seci. „Și acum ce va fi? se întreba femeia, ce trebuie să 
urmeze? Natural ar trebui să ne ucidem, fiindcă...” 

— Mi-a plăcut să mă întâlnesc cu tine, Paul Delun, vorbi 
femeia. După ce ne despărţțeam, eram sigură, așa cum spuneai 
tu, că e scris să ne vedem iar și iar... Mă lăsam parcă ușor 
condusă de un anumit destin, un destin frumos, iar apoi mi-am 
dat seama că ești într-adevăr agent al Aliaților și asta mi-a creat 
o impresie de teribilă superioritate, un sentiment atât de plăcut 
uneori! Puteam oricând să te înhaţ, să te predau lui Hars! Și mi- 
a plăcut să te văd și pe tine, colonele Hars, fiindcă după fiecare 
întâlnire, plecam cu o adâncă spaimă în oase și cu sentimentul 
că e ceva... Erai atât de nelămurit... Ai făcut cel mai blestemat 
joc din câte există, Paul Delun, colonele Hars! Ai iubit aceeași 
femeie sub două înfățișări diferite, obligând-o să înșele pe rând 
ambele tale înfățișări și femeia, proastă, și-a dat seama și nu şi- 
a dat seama. O femeie însă nu iartă așa ceva. 

— Ai să mă omori? 

— Taci, tac! Asta trebuie s-o spun eu, nu tu. De unde ai luat 
curajul? 

— O viaţă întreagă m-am luptat cu frica. Acum, când ne 
despărțim, e nevoie să vorbim despre asta? 

— Ne despărţim? 

— Tu ai spus-o. 

— De ce te-ai jucat în FELUL ACESTA? 

— Ce interogatoriu! Am vrut să-mi ispitesc norocul, Em. Am 
încercat imposibilul... 

— Ești atât de grav! Nu se potrivește cu tine, Paul Delun. Dă 
jos uniforma... Nici uniforma nu se potrivește cu tine... 

— Vrei să mă dezarmezi? îi întinse haina și centura cu tocul 
revolverului. Nu e nicio armă acolo, câlţi și ghemotoace de 


hârtie. Colonelul Hars nu umblă înarmat. 

— Ca Sherlock Holmes. 

— Nu. Ca Hars. Ca veritabilul Hars. Când l-am prins - eu l-am 
prins, știai? — nu avea la el nici măcar un cuțit. 

— Când veneai încoace - sub înfățișarea lui - știai că totul se 
va sfârși azi? 

— Bănuiam, Em. 

— Explică-mi, te rog, basmul pe care mi l-ai spus cândva - 
atunci am râs și nu te-am crezut - cu A-l, prietenul din copilărie 
pe care trebuia să-l găsești, era adevărat? 

— Întocmai. Nu te-am minţit niciodată, Em. Nici sub 
înfățișarea lui Paul Delun, nici în calitate de șef al serviciului trei. 

— Şi ce s-a întâmplat, l-ai găsit pe A-I? Da? Şi ce ai făcut cu 
el? 

— L-am expediat înapoi, acasă. 

— Dar cum? 

— O, foarte simplu, l-am îmbarcat pe un avion argintiu care 
trebuia să-l parașuteze la Aliați, ca agent al serviciului trei... 

— Minunat! Dacă-mi voi continua cariera de spioană, voi fi și 
eu mai înţeleaptă... 

— Nu cred că o vei continua... Și tu ești pândită. 

— De lupi... Nu mi-e teamă decât de tine. Mai explică-mi un 
lucru: când ai primit, sub înfățișarea colonelului, misiunea de a 
distruge laboratoarele Beta ale Aliaților... 

— N-am mai apărut câtva timp sub înfățișarea lui Hars, asta e 
totul. Poate ai să pricepi acum de ce era nevoie și de Paul 
Delun. 

— Dar laboratoarele Aliaților... 

— În realitate n-au fost distruse. 

— Prin urmare mesajele cifrate ale Aliaților în care se 
comunica distrugerea laboratoarelor erau false, puse la cale de 
tine? 

— Ai ghicit, zise Blondul. 

— Oh, ce bine că te văd zâmbind. 

— Râdeam, nu zâmbeam, Em! 

— Mă bucur că te văd râzând... Așa îmi voi aminti de tine. Nu 
știu dacă te-am iubit într-adevăr, nu știu dacă l-am iubit pe Paul 
Delun, sau pe colonelul Hars... 

— Am comis o greșeală, zise Blondul. Bătrânul Detectiv ar 
spune că am fost ultimul idiot, dar ce să fac, cine e perfect la 


urma-urmelor? Tot ce am făcut a fost după puterile mele, și eu 
pot zice cu certitudine că ai fost iubită și de colonelul Hars, și de 
sărmanul Paul Delun, și mai adaug că unul era gelos pe celălalt, 
grozav de geloși erau amândoi... Dar un agent secret n-are voie 
să iubească, așa cum ne învaţă Bătrânul Detectiv, așa cum a 
învăţat și el la bătrâna școală de spioni pe care a urmat-o în 
tinereţe. Se vede că unele adevăruri continuă să rămână intacte 
și asta e totuși bine, chiar dacă aceste adevăruri se referă la o 
artă atât de hulită ca spionajul... Da, da, un spion n-are voie să 
iubească, el trebuie să se ocupe exclusiv cu treaba plicticoasă a 
încâlcitului și descâlcitului firelor meseriei sale și aici a fost 
poate mica mea greșeală, deși, cine știe! Poate că fără tine n-aș 
fi izbutit nimic, din clipa când, într-o noapte neagră, am coborât 
cu parașuta la marginea pădurii unde se zbenguiau cei doi lupi... 
Poate că a fost o adevărată binecuvântare pentru mine că te-am 
întâlnit... 

— Nu vorbi așa, pentru Dumnezeu! 

— La despărțire, dă-mi voie să fiu și liric. Amintește-ţi de ziua 
când ne-am întâlnit la Pressen, și de bătrânul profesor de latină, 
și de frumoasa stenodactilografă... 

— Ce va scrie ea acum? 

— Oh, vom vedea imediat! Dar ca să fiu sincer, știu ce va 
scrie. Am darul previziunii, după cum am darul de a înţelege ce 
spun oamenii numai din mișcarea buzelor. 

— Ești așteptat acasă, acolo, la tine, în ţara ta? 

— Cei de acasă așteaptă mult de la mine, dar mă 
supraveghează cu atenţie, poate cu bănuială... E partea delicată 
a spionajului... Dacă ai trecut de partea „cealaltă”? Pentru mine 
însă nu există nicio parte „cealaltă”, fiindcă... 

— Dar chiar eu reprezint partea „cealaltă”. 

— Te-am iubit, dar n-am trădat, Em. 

— Dar eu? Gândește-te puţin la mine! Am făptuit o trădare? 

— Din punctul de vedere alor tăi, da! 

— Și o spui, așa deschis? 

— Cum aș putea altfel? 

— Sunt o trădătoare? 

— Într-un fel, da! 

— Fiindcă am înșelat „încrederea” Lungerului? Dar într-o zi, 
Lungerul o să crape. Războiul e pierdut... 

— Em dragă, dacă-l vei întâlni vreodată pe Bătrânul Detectiv, 


întreabă-l pe el. E mai înţelept decât mine. E și el un „trădător”. 
Lungerul, cu învăţăturile lui absolute, cu spaima, neîncrederea, 
veșnica suspiciune pe care a înstăpânit-o va rămâne în amintire 
ca o cometă neagră. Ce frază nenorocită! Tu mă silești să 
vorbesc așa! Un om dinafară poate să înţeleagă cu greu ce s-a 
petrecut în această ţară... Să nu mai forfecăm istoria, acum, la 
despărțire. O vor comenta alţii mai pregătiţi, probabil 
falsificând-o, dar așa se întâmplă de când lumea, la urma- 
urmelor ce importanţă are? Păcat că noi doi nu ne-am întâlnit 
sub un cer mai senin, pe malul unei mări nemărginite, undeva... 
Deși, mă întreb dacă în acest caz ne-am fi iubit... Tu rămâi ca un 
semn de întrebare în memoria lui Paul Delun... E mai bine așa... 
Uite, știu ce te pregătești să faci, îmi este imposibil să pricep de 
ce, dar am impresia că ai dreptate. Impresia... Şi de aceea 
aproape că nici nu mă împotrivesc... 

— Aproape? Totuși te împotrivești! 

— Mai mult cu gândul decât cu fapta! 

— Acum va trebui să pleci, zise Em. 

— Așa ai hotărât? 

— A trecut de douăsprezece? întrebă femeia. 

— De douăsprezece? E trei și ceva, imediat va începe să se 
însereze. 

— Pleacă, deci! Pleacă. Paul Delun. Du-te, colonel Hars! 

— Pe care din aceștia doi îl vei împușca pe la spate? Doar asta 
vreau să știu. 

— Pe niciunul, sau pe amândoi. Rămâne să hotărăsc în ultima 


clipă. 

— Aș vrea să nu plângi, Em. E o prostie... 

— ȚŢi se pare că plâng? E din cauza fumului, pleacă odată! 

— Și dacă am să mă apăr? 

— Poţi să te aperi într-un singur fel: ucide-mă tu. Îmbracă-te și 
ieși! 


Blondul își puse mantaua. 

— Ai o monedă? 

— Pentru ce? Ah... Poftim... 

Blondul azvârli moneda în foc: 

— Chirie... pentru speranţă! 

Și ieși, lăsând să intre în odaia încălzită un val de frig. Em 
armă revolverul și se duse la fereastră. Așteptă câteva clipe, 
apoi deschise ușa. Blondul se îndepărta încet, la fel de încet, 


precum venise. 

— Fugi... fugi! gemu Em. 

Colonelul Hars continua să meargă foarte încet. Blondul 
continua să pășească rar, prin zăpadă. Colonelul Hars făcu iar 
gestul inexplicabil, ridicând mâna înmănușată ca pentru a-și feri 
ochii de ceva... Blondul își scutură umărul, ca pentru a se 
descotorosi de povara nevăzută... Colonelul Hars nu privi înapoi, 
Nici Blondul nu privi înapoi. Blondul și colonelul Hars, unul în 
celălalt, o singură ființă, continuau să se îndepărteze foarte 
încet. Colonelul Hars se opri o clipă, ca la venire, privind liziera 
pădurii. Blondul privea și el pădurea. 

Era o liniște cumplită. Blondul și colonelul Hars porniră iar. Em 
lipi revolverul de ușă, ţinti cu grijă și apăsă pe trăgaci. Unu, doi, 
trei, patru, cinci, șase. Toate cele șase gloanţe din încărcător... 

Colonelul Hars și Blondul mai făcură doi sau trei pași 
împleticiţi și se prăbușiră, în zăpadă. Nu se mai vedea nimic. 


Baladă pentru moartea Blondului 
XXX 


CAPITOLUL 37: CHIRIE... PENTRU SPERANŢĂ 


Em stinse focul în acea veche proprietate părăsită, se îmbrăcă 
fără grabă. Când ajunse la ușă, se împiedică și căzu, cu fața 
scăldată în lacrimi. 

Lumina zilei pălea. Zăpada, în amurg, se zbătea într-un alb- 
negru fugar. Azvârli revolverul. Gestul ei o făcu să lunece și să 
cadă iar în zăpadă. Un gând îi șopti să adoarmă... dar se ridică. 
Din locul acela pașii Blondului, pașii colonelului Hars porneau 
până în locul unde... Nu izbuti să meargă într-acolo. | se păru că- 
| aude râzând, se întoarse îngrozită, nu era nimic. Şi începu să 
fugă în altă direcţie. Nu auzi când ajunse la drumul troienit 
motorul mașinii ce se apropia. 

De la volan cobori colonelul Ball, era singur, alergă după 
femeie şi o ajunse. Em nici nu se miră că-l vede. 

— Unde e Hars? strigă Ball. 

— Ce vrei? 

— Unde e colonelul Hars? o scutură Ball. 

— Vrei să zici: unde e Paul Delun? 

— Da, unde? 

Femeia întinse braţul. 

— Cred că acolo... 

— Cum? 

— Zace acolo undeva, sub pădure... e mort. 

Ball o privi cu faţa descompusă. 

— L-ai ucis? 

— Da... 

Colonelul își îngustă ochii. Privirea îi luci, galbenă de furie. 

— Făptură mizerabilă... L-ai ucis pe cel mai mare spion... 

— Trebuia, plânse femeia. 

Ball o ameninţă cu pumnul. 

— Dar tu ce voiai cu el? Voiai să-l prinzi tu? Să-l ucizi tu? 

— Ştii prea multe, ești prea deşteaptă, RX2TS! 

Em niciun observă când apăruse arma în mâna lui Ball. 

Simţi izbitura, undeva dincolo de ea, știu că se prăbușește, 
fără să-și dea seama că ea este aceea care se prăbușește, simţi 
doar răceala zăpezii pe obrazul drept, la gât, la ureche. Uriaș, 
neînchipuit de mare, deasupra ei, Ball o privea cu faţa 
schimonosită, cu picioarele larg desfăcute. La vreo sută de pași, 
din ţeava de eșapament a mașinii ieșea o șuviță străvezie, 


motorul continua să duduie încet. 

Ball porni în goană spre casa părăsită, trecu de ea, se luă 
după urme... Deodată dinspre pădure se auziră împușcături și 
două gloanţe curmară pașii colonelului Ball. Cine trăsese? 

Se însera repede. Zăpada se făcea de un negru violet. 

Motorul mașinii se stinse singur. Se făcu liniște. 

Em încă nu murise. Se întinse cu fața în sus. Gemu și... 
stelele... Căută cu mâna prin zăpada răscolită, până găsi poșeta, 
reuși s-o deschidă și scoase cu un efort mica monedă cu care 
voia să-și plătească pentru ultima dată chiria... pentru speranţă. 
Dar înainte de a încerca s-o azvârle și înainte de a rosti, simţi, în 
stânga respiraţia aceea care... Văzu, sau crezu că vede, două 
perechi de ochi ce licăreau sinistru în beznă și ultimul ei gând fu 
că veniră într-adevăr lupii. Veniseră acum sel...... 


Nu...... aurde, câteodată, erbin ac deolsan, da, da, tipaol 
termitele și roiul de asumie deni as...... aridon is ale...... 
anian...... din...... SUF... medils ura... Ed...... Colţii ascuțiți sfî.... 
Ra... unele con...... isin.... Coun...... și... durerea...... nimeni...... 


chirie... pentru...?? 

